މަންޝާ (ހަތާވީސްވަނަ ބައި) | Esfiya - Dhivehi Vaahaka Site\nރަޖާގަނޑު ދަށުން މަންޝާގެ އަތުގައި ހަސަނު ހިފާލިއެވެ. މަންޝާގެ އަތްތިލަހުރީ ދާހިއްލާ ފިނި ވެފައެވެ. ހަސަނުގެ ފަޓުލޫނު ޒިބުމަތީ މަންޝާގެ އަތްބާއްވަމުން އޭނާ ހަމަޖެހިލީ މަންޝާއަށް ކަމެއް ހަވާލުކޮށްފައެވެ. ހަސަންބެ އެބުނަނީ ކީއްކުރަންކަން މަންޝާއަށް އެނގުނެވެ. އިތުރަށް އެންމެ ހިނދުކޮޅަކުވެސް ހިމޭނުން އޮންނާކަށް މަންޝާ ބޭނުމެއް ނުވިއެވެ. ކުއްލިއަކަށް މަންޝާ ތެދުވީ އަނގަމަތީގައި އަތް އަޅަމުންނެވެ. ހަސަނު ހައިރާންކަމާއި އެކު ކިހިނެއްތޯ ވީ ސުވާލު ކޮށްލީ ތެދުވެ އިށީންނަމުންނެވެ.\nއެއްޗެކޭ ބުނަން އަނގަހުޅުވަމުން އިސްއުފުލާލި ވަގުތު މަންޝާގެ ލޮލުގައި އަޅައިގަތީ އެމީހުންނާ ދިމާއަށް ދެލޯ ބޮޑުކޮށްގެން ބަލަން އިން އަފްނާނެވެ. މަންޝާ ހިން ދިރުވާލީ އަފްނާނަށް ދެންމެ ވީ ކަންތައް އެނގުނީކަމަށް ހީކޮށެވެ. އަނގައިން ބަހެއް ބޭރެއް ނުވިއެވެ. ބުނަންއުޅުނު އެއްޗެއް ހަނދާންނެތުނު ކަހަލައެވެ. މިކަމުގައި މަންޝާގެ ކުށެއް ނެތްކަން ސާބިތުކޮށްދޭން ބޭނުންވިއެވެ.\nއެދެމީހުންނާ ދިމާއަށް ބަލަން އިނުމަށްފަހު މަންޝާ ގާތަށް އަފްނާން ލެފިގަތެވެ. ސުވާލު މާރކެއް ޖަހައިގެން އަފްނާނާ ދިމާއަށް ހަސަނު ބަލަން އިނެވެ. މަންޝާވެސް އިނީ ދެންވާނެ ގޮތަކާއި މެދު ވިސްނާށެވެ. އެކަކަށްވެސް ބަހެއް ބުނާކަށް ނުކެރުނެވެ.\nހަސަނާ މަންޝާއާ ދެމެދުގަ އަފްނާން ކަކޫޖަހައިގެން އިށީނެވެ. މަންޝާގެ ލޮލަށް ކަރުނަ ޖަމާވާން ފެށިއެވެ. އަނެއްކާވެސް މަންޝާ އޯކާ ދެމިގަތެވެ. އަފްނާނުގެ އަތުތެރޭގައި އޮތް ކޮތަޅު ނިއުޅުވާލަމުން މަންޝާގެ އަތަށް ދިނެވެ. މަންޝާގެ ހޭވިފައިވާ އިސްތަށިގަނޑު ރަނގަޅު ކޮށްދެމުން އަނެއް އަތުން މަންޝާގެ ބުރަކަށީގައި އަފްނާނު ފިރުމާލިއެވެ. މަންޒަރު ބަލަންއިން ހަސަނު، މުނީރާގެ އަތްދަބަސް ކައިރީ ހުރި ފެންފުޅިނަގައި މަންޝާއަށް ދިއްކޮށްލިއެވެ. ފެންފުޅީގައި ހިފަމުން ހަސަނުގެ މޫނަށް އަފްނާނު ބަލާލިއެވެ. ހަސަނުގެ ނަޒަރު އޭރުވެސް ހުއްޓިފައި ވަނީ މަންޝާއަށެވެ.\nމަންޝާ ހޮޑުލައި ނިމުމުން އޭނާގެ ދަބަހުން ޓިޝޫއެއް ނަގާ މޫނު ފުހެލިއެވެ. ހޭވިފައިވާ އިސްތަށިގަނޑު އަތުން ރަނގަޅުކޮށްލަމުން ހުޅިއެއް ޖަހާލިއެވެ. މަންޝާ ހޮޑުލީ ކޮތަޅު ހިފައިގެން ހަސަނު ބޭރަށް ނުކުތީ އެ އެއްލާލާށެވެ.\nމަންޝާގެ ކައިރީގައި އަފްނާނު އިށީނދެގެން އިނީ ދެންމެ ވީ ކަންތަކާ ދޭތެރޭ ވިސްނާށެވެ. އެވަގުތު ދުފާ ކޮތަޅު ފެނުމުން އޭގެން ކަރަންފުލެއް ނަގާ މަންޝާއަށް ދިނުމަށްފަހު އަރާމުކޮށްލަން އަފްނާނު އެދުނެވެ.\nދޯނިން ބޭރަށް ހޮޑުކޮތަޅު އެއްލާލުމަށްފަހު ހަސަނު ލެފިގަތީ ދޯނީގައިވާ ފާޚާނާއާ ދިމާއަށެވެ. ދޯނިމަތީގައި ކުރަން ހިތުލައިގެން ހުރި ކަންތައްތައް ފެއިލްވުމުން ހަސަނު ހުރީ އެކަމާ ކޮންމެވެސް ވަރަކަށް ކަޓާފައެވެ. ފާޚާނާ ކައިރިއަށް ގޮސް ހަސަނު މަޑުކޮށްގެން ހުރީ މީހަކު ފާޚާނާގައި އުޅޭތީއެވެ. އިރުކޮޅެއް ފަހުން ފާޚާނާ ހުސްވުމުން ހީސްލަވައިގެން ތެޅިތެޅި ހުރި ހަސަނު ފާޚާނާއަށް ވަނެވެ.\nފާޚާނާ ދޮރު ގާތްކޮށްލުމަށްފަހު ހަސަނު ފަޓުލޫނުގެ ޒިބު ތިރިކޮށްލިއެވެ. ކޮޅަށް ހުރެ ކުޑަކަމުދިޔައިރު އޭނާގެ ދަށްބަނޑަށް ވެފައިހުރި ވާންކަމަށް ލުޔެއް ލިބުނެވެ. ފްލެޝްކުރުމަށްފަހު ހަސަނު ފަޓުލޫނު ޒިބު އަޅުވާލުމުން ފާޚާނާއިން ނުކުންނަން އުޅުނުވަގުތު އާދަޔާ ޚިލާފް ކަމެއް ފާހަގަވިއެވެ. ގުދުވަމުން ފާޙާނާ ތައްޓަށް ހަސަނު ރަނގަޅަށް ބަލާލިއެވެ. ފްލެޝްކުރި އިރު ކަޅު ކުލައިގެ ދެ އިންޗިއެއްހާ ދިގުމިނުގެ ފަނިތަކެއް ފެންގަނޑުތެރޭ އެނބުރެމުން ދިޔަތަން ފެނުނެވެ. އޮފް ކަޅުކަމެއް ހުރި މި ފަނިތައް ހުރި ގޮތުން ހަސަނު ފަސްޖެހޭ ގޮތްވިއެވެ. ކުރު ފަލަކޮށް ތިބި މި ފަނިތައް ތަށިކައިރިން ބަނދަބަނދަ ލައްވަމުން ފެނުން މައްޗަށް އަރަން ފެށުމުން ހަސަނު އިތުރަށް ބިރުގަތެވެ. އޭއްޗިއްސަށް އާޝޯޚްވެފައި ބަލަން ހުރި ހަސަނަށް ސިހުމެއްލިބުނީ ނޭނގިހުއްޓާ ކުއްލިއަކަށް ފާޚާނާގެ ދޮރުފަތް އެތެރެއަށް ހުޅުވުނެވެ.\nކުޑަ ފާޚާނާއެއް ކަމުން ދޮރުފަތް އައިސް ބަންލާފައި ޖެހުނީ ހަސަނުގެ ބުރަކަށީގައެވެ. މައިބަދައަށް ތަދުވާ ހަސަނުގެ ބުރަކައްޓަށް އެރި ތަދުން އައްދޯއި އޭ ކިޔާ ހަޅޭއް ލަވައިގަނެވުނެވެ. ފާޚާނާ ބޭރުގައި މީހަކު ނެތުމުން ވަޔާ ދޮރު ހުޅުވުނީކަމަށް ނިންމާ ހަސަނު އަނެއްކާވެސް އެނބުރި އެ ފަނިތަކަށް ބަލާލިއެވެ. ނަމަވެސް މިވަގުތު ފާޚާނާ ތެރޭ އެއްވެސް އެއްޗެއް ފެންނާކަށް ނެތެވެ. އޭނާގެ ދެލޯ އުނގުޅާލަމުން ތަށީތެރެއަށް ގުދުވެ ހަސަނު ބަލާލީ ޔަގީން ކުރާށެވެ. ނަމަވެސް އެކަހަލަ ކަމެއްގެ ނިޝާންވެސް ފެންނާކަށް ނެތެވެ.\nބުރަކައްޓަށް ވީ ތަދުން ސީދާ ނުވެވި ހަސަނު ފާޚާނާއިން ނުކުތީ ކުޑަ ގުދެއް ލައިގެންނެވެ. އެވަގުތު ހަސަނުގެ ލޮލުގައި އަޅައިގަތީ ބޭރުގައި ހުއްޓިގެން ހުރި ޒުވާން ފިރިހެން ކުއްޖެކެވެ. އޭނާ ހުރީ ވަރަށް ހިނިއައިސްފައެވެ. އެ ފިރިހެން ކުއްޖާއާ ދިމާއަށް ދެލޯ އަޅަމުން ހަސަނު ސިޑިން މައްޗަށް އެރިއެވެ.\nމިރޭ ނިދަން މަންޝާ ކައިރީ އޮވެވޭނޭ ހިތާ އެމީހުން ތިބި ދިމާލަށް ހަސަނު ދިޔައީ ވަރަށް އުފަލުން ހުރެއެވެ. ނަމަވެސް ފެނުނު މަންޒަރުން ހަސަނުގެ ޕްލޭން ފުނޑުފުނޑުވީ ކަމުގެ އިހްސާސް ކުރިއެވެ. އޭނާ ނިދަން އޮށޯވެ އޮތް ޖާގައިގާ އަފްނާނު އޮށޯވެގެން އޮތުމުންނެވެ. ދެއަތަށް ބަލާލުމަށްފަހު ހަސަނަށް ޖެހުނީ ކުރިން އަފްނާނު އޮތް ޖާގައިގަ އޮށޯންނާށެވެ. ރަނގަޅަށް ބުރަކަށި ޖައްސާ ހިންދަމާލި އިރު ހަސަނަށް ނޭވާލާން އުނދަގޫވާވަރަށް ބުރަކައްޓަށް ތަދުއަރާފައި ހުރުމުން އެރޭ އިތުރު ކަމެއް ވާ ވަރެއް ނުވިއެވެ.\nމަދީހާ ދެލޯ އުނގުޅަމުން ހޭލީ އޭނާގެ ކޮޓަރި ދޮރުގައި މީހަކު ޓަކި ޖަހާލުމުންނެވެ. ނިދިމޫނާއެކީ މަދީހާ އެނދުން ތެދުވެ ބޮލަށް ބުރުގާ މަހާލައިގެން ގޮސް ދޮރު ހުޅުވާލިއެވެ. މަދީހާގެ މަންމަ ހަދީޖާ ފެނުމުން މަންޝާމެން އަންނަ ފެރީ ލަފާ ގަޑި ޖެހެނީކަން މަދީހާއަށް އެނގުނެވެ. ފޯނުން މަޖުދީގެ ނަންބަރަށް ގުޅާލުމަށްފަހު މަދީހާ މަތިހަދާލައިގެން ބަދިގެއާ ދިމާއަށް އަވަސްވެގަތެވެ. މޭޒުމައްޗަށް ސައިބޯން ސާމާނުތައް އަތުރާ ކާން ހެދުމަށްފަހު ތަށިތަކުގެ މަތީގައި ގޮއްޓެއް ޖަހާލިއެވެ. އެވަގުތު މަޖުދީ އޭނާގެ ކުޑަ ޕިކަޕުގައި އެގޭ ދޮށަށް އައިސް މަޑުކޮށްލިއެވެ. ހަދީޖާ ގާތު ޕިކަޕުގައި ދާން ހިނގާށޭ ބުނުމުން އޭނަ ގޭގައި މަޑުކުރާނީ ކަމަށް ބުންޏެވެ. މަދީހާ އަވަސް ފިޔަވަޅެއްގައި ގޮސް ޕިކަޕުގެ ކުރީ ސިޓަށް އެރިއެވެ. މަޖުދީ ޕިކަޕު ދުއްވާލީ ފެރީ ގާތްކުރާ ތޮށިގަނޑާ ދިމާއަށެވެ.\nފާލަން ކައިރީ ރަށުގެ އެތައް ބަޔަކު އެއްވާން ފަށައިފިއެވެ. އެއްބަޔަކު ސައިކަލުތަކުގައި އައިސް ތިބި އިރު އަނެއް ބަޔަކު ތިބީ ހުސްއަތާއެވެ. މަދީހާގެ ނަޒަރު ގޮސް ހުއްޓުނީ ދުރުދުރުން ފެރީ ދައްކާލުމުއެވެ. ފަތިހުގެ ވަގުތެއްކަމުން ޖައްވުގައި ހުރި ތެތްފިނިކަމާއެކީ ޖެހެމުން ދިޔަ ފިނި ވައިރޯޅިން މަދީހާ ހުރީ ހީ ކަރުވާފައެވެ. ހަށަން ބަނދެލައިގެން ދުރުގައި ހުރީ ފެރީ ގާތްކުރަން ދެނެވެ.\nހަ ގަޑިއިރުގެ ދިގު ދަތުރަކަށްފަހު ކ.ކާށިދޫ ނެރުން އެތެރެއަށް ދޯނި ވަނުމާއެކީ މަދީހާ ފާލަން ކައިރިއަށް ޖެހިލިއެވެ. ރަށުގެ ގިނަ އަދަދެއްގެ މީހުން ވަނީ އޭރު އެ ސަރަހައްދަށް އެއްވެފައެވެ. ބޮޑު އީދަށް މާލޭގައި ދިރިއުޅޭ ކާށިދޫގެ ގިނަ އާއިލާތައް ރަށަށް އަންނާތީއެވެ. މި އަހަރު ބޮޑު ޗުއްޓީގައި ގިނަ ކުޅިވަރުތައް ބޭއްވުމަށް ހަމަޖައްސާފައިވަނީވެސް ކާށިދޫގައި ކަމަށް ވާތީއެވެ.\nދުނިޔެ މައްޗަށް އަލިވަމުން ދިޔައެވެ. މަންޝާ ތެދުވެ ބޮލުގެ އިސްތަށިގަނޑު ރީތި ކޮށްލަމުން ދޯނިތެރެއަށް ބަލާލިއެވެ. އެންމެންވެސް ތަންމަތިބޮނޑި ބަނދެގެން ހުރިހާ ސާމާނުތައް ހަމަކުރަމުން ދިޔައެވެ. އަތުގައި އޮތް ފޯނަށް މަންޝާ ބަލާލިއެވެ. އަޒީމްގެ ކޯލެއް އައިސްފައި ވޭތޯއެވެ. ފޯނު ކޯލެއް އައިސްފައެއް ނެތެވެ. ނަމަވެސް މެސެޖެއް އިނުމުން އަވަހަށް މެސެޖް ހުޅުވާލިއެވެ. “އަމާން ދަތުރަކަށް އެދެން ލަވް… ހޯޕް ޔޫ ސްލީޕް ވެލް… މިސްޔޫ މައި މަން..”\nއެއީ ޒިބާން ފޮނުވާފައިވާ މެސެޖެކެވެ. ޒިބާންވެސް އަޒީމަށް ވުރެ ރަނގަޅޭ މަންޝާގެ ހިތަށް އެރިއެވެ. އިންޖީނުގެ އަޑު މަޑުވަމުން ދާތީ މަންޝާ ކުޑަދޮރުން ބޭރު ބަލާލިއެވެ. އޭރު ދޯނި ފަޅުތެރެއަށް ވަންނަނީއެވެ. ރަށުގެ މަލަމައްޗަށް ބަލަން މަންޝާއަށް ހުރެވުނެވެ.\n“އޭއި އަފްނާނޫ.. ދެން ހޭލަބަލަ.. މިއޮއް ރަށަށް އާދެވުނީ…” މުނީރާ ގޮވާލީ އަފްނާނު އަދިވެސް ހޭނުލާ އޮތުމުންނެވެ.\nރޭގައި މަންޝާއަށް ވަރަށް އަރާމުކޮށް ނިދުނެވެ. އެއީ އަފްނާނާ ހެދިއެވެ. މަންޝާ ކައިރިއަށް އަފްނާނު ނައިނަމަ ރޭ ހަތަރުދަމު ހަސަނުގެ ދުއްތުރާ ޖެހުނީހެވެ. އަފްނާނު ކޮށްދިން ކަންތަކަށް މަންޝާ ހިތުގެ އަޑިން ޝުކުރު ކުރިއެވެ. އަފްނާނު ތެދުވެ ދެލޯ އުނގުޅާލިއެވެ. ބޮލުގައި އަޅާފައިވާ ބުރުގާ ރީތިކޮށްލިއެވެ. ބުރުގާތެރެއިން މޫނުމަތީގެ ދެފަރާތުން ނުކުމެފައި ހުރި އިސްތަށިތައް އެތެރެއަށް ކޮށްޕާލިއެވެ. އެންމެން އަވަހަށް ތައްޔާރުވީ ދޯނި ކައިރިކުރަންވާ އިރަށެވެ.\nދޯނި އައިސް ފާލަމަށް ގާތްކުރިއިރުވެސް ދޯނި ތެރެއިން ފެންނަމުން ދިޔަ މޫނުތަކުން މަދީހާގެ ލޯ ހޯދަމުން ދިޔައީ މަންޝާއެވެ. އެތައް ބައެއްގެ ތެރެއިން މަންޝާ ފެނޭތޯ ބަލަންހުރި މަދީހާއަށް ފާލަމާ ގާތްވާން ކުރިއަށް އެޅި ފިޔަވަޅު ހުއްޓުނީ ދޯނީގެ މަތީ ޑެގުން ބޯ ދިއްކޮށްގެން ހުރި ދެ އަންހެން ކުދިން ފެނުމުންނެވެ. މަދިހާއަށް އެއީ އޭނާގެ މަންޝާކަން ޔަގީން ވިއެވެ. ދެން އެހުރީ މުނީރާގެ އަފްނާނެވެ.\nއަތް ދަބަސް ކޮނޑުގައި އަޅުވައިގެން ދޯނިން ފައިބަން މަންޝާ އަވަސްވެގަތެވެ. އޭނާގެ މަންމަ ފެނޭތޯ ފާލަން ކައިރިއަށް އެއްވެފައި ތިބި މީހުންތަކަށް ބަލާލެވުނެވެ. ދޯނިން ފައިބަން މަޑުކޮށްގެން ހުއްޓާ ފާލަންމަތީ ހުރި ޒުވާނެއް ދިއްކޮށްލި އަތުގައި މަންޝާ ހިފީ ފާލަން މައްޗަށް ފައިބަން ފަސޭހައަކަށެވެ. ރަށުގެ ފަސްގަނޑުގައި ފައި ޖެހުމާއި އެކީ މަންޝާ ކުރިއަށް ޖެހިލިއެވެ. އޭރު މަންޝާއާ ދިމާއަށް ބަލަހައްޓައިގެން ހުރި އޭނާގެ މަންމަ ފެނުނެވެ. މަންޝާގެ ހިތަށް ލިބުނު ހިތްހަމަޖެހުމާ އުފަލުގެ ސަބަބުން އަނގައިގަ ހުރި ހުރިހާ ދަތެއް ސޭލްކުރަމުން ހިނިތުންވެވުނެވެ. ވެފައިހުރި ވަރުބަލިކަންވެސް އިހްސާސް ނުވާކަހަލައެވެ. މަންޝާގެ ފިޔަވަޅު އެދިމާއަށް އަވަސްކޮށްލިއެވެ. މަންޝާ ފެނުމުން މަދީހާ ލޮލުން ކަރުނަ ހިލުނެވެ. އުފާވެރިކަމުގެ ކަރުނައެވެ. އެތައް ދުވަހަކަށްފަހު މަންޝާއާ ދިމާވުމުން މަދީހާ އޭނާގެ ގައިގާ ބައްދާލިއެވެ.\n“ހޫން ދެން އަހަރެމެން ނުފެންނާނޭ… މާލެ މީހުންނަށް އަހަރެމެންމީ ބަޔަކަށްވެސް ނުވާނެ….”\nމަންޝާގެ ފަހަތުގައި ހުރި މީހަކު ދެއްކި ވާހަކައިގެ އަޑަށް މަންޝާ ފަހަތް ބަލާލީ އެއީ ދަންނަ އަޑެއްހެން ހީވުމުންނެވެ. “މަޖުދީ ދޯ… ހެހެހެ ހާދަ ބަދަލުވެފަ… މީހާއަށް ވުރެއް ބޮޑު ތުނބުޅިއެއްލާފަ ހުރީމަ ނޭނގޭނެދޯ…” މަންޝާއަށް އެއީ މަޖުދީކަން އެނގުމުން މަޖުދީއާ ސަލާމް ކުރަމުން އޭނާ ވާހަކަދެއްކިއެވެ.\n“ކޮބާ މުނީރާ މެން…” މަދީހާ އަވަސްވެގަތީ ދޯނިން ފައިބަމުން ދިޔަ މީހުންތަކާ ދިމާއަށެވެ.\n“މަންޝާވެސް ވަރަށް ތަފާތު… ކޮބާ ފިރިސޮރު؟.. އޭނާ ނުލާ ތި އައީޔޯ!!!…” މަންޝާއާ ވާހަކަ ދައްކަމުން މަޖުދީ މިސްރާބު ޖެހީ ދުރުގައި ޕާކްކޮށްފައި އޮތް ޕިކަޕާ ދިމާއަށެވެ.\nދޯނިން މީހުން ފޭބުމުން ދޯނީގައިވާ ލަގެޖްތަކާއި ފޮށިގަނޑުތަކާއި އެހެނިހެން މުދާތައް ބާލަން ފެށިއެވެ. ޕިކަޕުކައިރީ މަންޝާއާ މުނީރާމެން މަޑުކޮށްގެން ތިބީ އެމީހުންގެ ސާމާނުތައް ގެންނަންދެނެވެ. މަޖުދީއާ ހަސަނާ ދެމީހުން ދޯނިކައިރިއަށް ދިޔައީ އެންމެންގެ ފޮށިތައް ބަލައެވެ.\nމިހާރު މުޅި ރަށުތެރެއިން އިވެމުން ދަނީ ކޮވެލީގެ އަޑެވެ. އަލިވަމުން ދިޔައިރު މަންޝާގެ ލޮލުގައި އަޅައިގަތީ ފާލަން ކުރިމައްޗަށް ވާގޮތަށް ހުރި މިސްކިތެވެ. “އެއީ… ފަހުން އިމާރާތްކުރި މިސްކިތްދޯ… ދެން އެހެރީ ކޮން ނޫކުލައިގެ އިމާރާތެއްތަ؟…” މިސްކިތް ހުރިމަގުން އެތެރެއިން ފެންނަ ހުރި އިމާރާތަށް އިޝާރާތްކުރަމުން މަންޝާ ވާހަކަ ދެއްކިއެވެ.\n“އެއީ ފުލުސްއޮފީސް… މަންޝާ ރަށަށް ނައިސް މިވީ ދުވަހު ލައްކަ ބަދަލުތައް އައިސްފަ ހުންނާނެ…” ރަށުތެރެއިން ފެންނަން ހުރި އިމާރާތްތަކަށް ބަލަމުން މަންޝާއަށް ޖަވާބު ދިނީ މަދީހާއެވެ. މަޖުދީއާ ހަސަނާ ދެމީހުން ފޮށިގަނޑުތައް ގެނެސް ޕިކަޕަށް އެރުވިއެވެ. ހަސަނު ހިންދެމިލަމުން އުނަގަނޑުގައި އަތްވިއްދާލީ ފުން ނޭވާއެއް ދޫކޮށްލަމުންނެވެ.\n“ހަސަނާ.. ބުރަކައްޓަށް ތަދުވަނީދޯ… ހިނގާ އަވަހަށް ގެއަށް ދާން މިއަދު އަރާމުކޮށްލައިގެން ދޮންހައްވަ ކައިރިއަށް ދާން ވާނެ…” އެންމެން އެރީ ޕިކަޕުގެ ފަހަތަށެވެ. ނަމަވެސް މަންޝާ ބޭނުންވީ ކުރިއަށް އަރާށެވެ.\n“ކަމޯން ދޮނާ.. އާދޭ ފަހަތަށް އޭރުން ވަރަށް މަޖާވާނެ…” މަންޝާ ގާތު އެމީހުންނާއެކީ ޕިކަޕުގެ ފަހަތަށް އަރަން އަމާން އެދުނެވެ. މަންޝާ ނޫނެކޭ ބުނެ އެރީ މަޖުދީ ކައިރިއަށް ކުރީ ސީޓަށެވެ.\n“ކިހިނެއްވީ؟… ހާދަ މޫޑީހެން ހީވެޔޭ…” މަންޝާގެ މޫނަށް ބަލާލަމުން މަޖުދީ ޕިކަޕު ދުއްވާލިއެވެ.\n“އާން ފަސްފަހަރަށް ހޮޑު ލެވިއްޖެ.. އެހެންވެ… ވަރަށް ބޮލުގަވެސް ރިއްސާ…” މަންޝާ އަތުގައި އޮތް ފޯނަށް ބަލާލިއެވެ. އޭރު ގަޑިން ހަގަޑި ބައިވަނީއެވެ.\nގެއަށް ދެވުމާއި އެކީ މަންޝާއަށް އޭނާގެ ކޮޓަރި ދައްކާލިއެވެ. ޖުމްލަ ހަތަރު ކޮޓަރި ހަދާފައި ހުރި އިރު މަންޝާއަށް ދިނީ އެންމެ ބިއްދޮށުގައި ހުރި ކޮޓަރިއެވެ. މަންޝާގެ ކޮޓަރި ކުރިމައްޗަށް ހުރީ އަފްނާނުގެ ކޮޓަރިއެވެ. މި ދެ ކޮޓަރިއަކީ ހަތަރުކޮޓަރި ތެރެއިން އެންމެ ކުޑަ ދެކޮޓަރިއެވެ. ނަމަވެސް އެކަކަށް ހިތްހަމަޖެހިލައިގެން އުޅެވޭނެހާ ޖާގަ އޮތެވެ. އަފްނާން ކޮޓަރިއާ ޖެހިގެން ހުރި މަދީހާގެ ކޮޓަރި ދިނީ މުނީރާމެންނަށެވެ. އެއީ އެގޭގައި ހުރި އެންމެ ބޮޑު ކޮޓަރިއެވެ. ހަތަރު މީހުންނަށް ދަތިކަމަކާ ނުލާ އެކޮޓަރީގައި އުޅެވޭނެތީއެވެ. ދެން ބާކީ ހުރި ކޮޓަރީގައި ނިދަނީ މަދީހާއާއި އޭނާގެ މަންމަ ހަދީޖާއެވެ.\nއެންމެން ސައިބޮއިގެން ދިޔައީ އެމީހެއްގެ ކޮޓަރިއަށެވެ. މަންޝާވެސް ބޭނުންވީ ފެންވަރައިގެން އަރާމުކޮށްލާށެވެ. ދަތުރުގެ ވަރުބަލިކަން އިހްސާސްވާތީއެވެ.\nއާދުވަހަށް އިރު އަރައިފިއެވެ. ރަށަށް އައި ފުރަތަމަ ދުވަހު މަންޝާ ހުރީ އިންތިހާއަށް ބޮލުގައި ރިއްސާފައެވެ. މަންޝާ ހީކުރީ އޭނާގެ ބޮލުގެ ރިހުމަށް އިތުރު ލުޔެއް ލިބޭނެ ކަމަށެވެ. ނަމަވެސް އަދިވެސް ބޮލަށް ބަރުވެފައި ހުރުމުން މަންޝާ އޮތީ އޭނާގެ ކޮޓަރީގައެވެ. ކޮޓަރީގެ ދޮރު ހުޅުވާލަމުން އަފްނާނު އެތެރެއަށް ވަނީ މަންޝާއަށް ދޭން ބޭސްގުޅައެއް ހިފައިގެންނެވެ. ފެންފުޅިނަގާ ޕެނެޑޯލް ގުޅަ ދިރުވާލުމަށްފަހު އަފްނާނާ ދިމާއަށް މަންޝާ ރަނގަޅަށް ބަލާލިއެވެ.\nބުރުގާ އަޅާ އަފްނާނު ހުރީ ކުރު ސޯޓު ބުރިއަކާ އަތްކުރު ޓީޝާޓެއް ލާފައެވެ. މަންޝާ އެދުނީ އޭނާގެ ގާތުގައި އަފްނާނު މަޑުކުރުމަށެވެ. ދެމީހުން އެކިކަހަލަ ވާހަކަތައް ހިއްސާ ކުރަން ތިބިއިރު ގަޑިން ވީ އިރެއްވެސް ނޭގުނެވެ. މިއަދަކީ ހައްޖު ދުވަސް ކަމުން މިރޭ ހެދިކާ ހެދުން އޮންނާނެކަމަށް އަފްނާނު ބުންޏެވެ. މަންޝާވެސް ބޭނުންވީ އޭރަށް އޭނާ ރަނގަޅުވާށެވެ. އަފްނާނަށް ލެވޭ ސައިޒުގެ ހެދުންތަކެއް އެބަހުރިކަމަށް ބުނެ މަންޝާ އޭނާގެ ދަބަސް ހުޅުވާލިއެވެ. އަތްދިގު ގަމީސްކޮޅުތަކެއް ދިއްކޮށްލަމުން އެ ހެދުން ލާށޭ ބުނެ މަންޝާގޮސް ކޮޓަރި ދޮރު ތަޅުލިއެވެ.\nއަފްނާނު އޭނާ ލައިގެން ހުރި ޓީޝާޓް ބޭލުމަށްފަހު އެ ގަމީހުގެ ދެއަތަށް އަތް މަހާލިއެވެ. މަންޝާއަށް އަފްނާނުގެ ދޮން ހަށިގަނޑުން ތަފާތުކަމެއް ފެނުނެވެ. އެކަން ޔަގީން ކޮށްލަން މަންޝާ ގާތްވެލިއެވެ. ގަމީހުންގެ ގިރުވާން ރަނގަޅުކޮށްލާ ކޮނޑުމަތިން ގަމީހަށް ދަމާލަމުން އަފްނާނުގެ ކަންފަތް ދަށަށް ރަނގަޅަށް ބަލާލިއެވެ.\n“އަފޫ އުޅެނީ ބިޓެއް ނަގައިގެންދޯ… ދޮނާ ކައިރީ ނުބުންޏަސް އިނގޭނެ… ދެން ބުނެބަލަ އެއީ ކާކުތަ؟..” އަލަމާރީގެ ލޯގަނޑުން ފަރި ބަލަން ހުރި އަފްނާނު ދެލޯ ބޮޑުވެގެން ދިޔައީ މަންޝާ ދައްކަމުން ދިޔަ ވާހަކައިންނެވެ. އޭނާގެ މޫނުގެ ކުލަވަރު ބަދަލުވިތަން މަންޝާއަށް ދައްކަން ބޭނުން ނުވާތީ ގާމިހު ގޮށްތައް އަޅުވަމުން އަފްނާނު އިސްއޮބާލީ ތުންފަތުގައި ދަތް އަޅާލަމުންނެވެ.\n“އަފް.. އަފޫގެ ބިޓެއް ނުހުންނާނެ…” އަޅައަޅައިގަންނަމުން އަފްނާނު ވާހަކަ ދެއްކީ ވިސްނަމުންނެވެ.\n“އެހެންތަ.. ބިޓެއް ނެތިއްޔާ ދެން ކަންފަތް ދަށުގަޔާ ކޮނޑުމަތީ އެހުރީ ކޮން ރެޑް މާރކެއް… ދެން ބުނޭ… ހެހެ..” ސަމާސާ ރާގަކަށް މަންޝާ ދިމާކޮށްލިއެވެ.\nމިއަދު ކޮންމެވެސް ޖަވާބެއް ނުދީ ސަލާމަތެއް ނުވެވޭނެކަން އަފްނާނަށް އެނގުނެވެ. ލޯގަނޑާ ގާތްވަމުން ކަންފަތްދޮށުގައި ރަތްވެފަ ހުރިތަނުގައި އަތް ޖައްސާލިއެވެ. އަފްނާނު ހުރީ ހާސްވެފައެވެ. މަންޝާއަށް ދޭނެ ޖަވާބަކާ މެދު އޭނާ ވިސްނަމުން ދިޔައެވެ. ގެއްލިފައި ހުރި އަފްނާނު ސިއްސައިގެން ދިޔައީ މަންޝާ އޭނާގެ ފަހަތުގައި ހުރެ އަފްނާނު ކޮނޑުގައި ހިފާލުމުންނެވެ.\n“ދޮނާ.. ޕްލީސް މަންމަމެން ކައިރީ ނުބުނައްޗޭ… ޔާ އައިހޭވް އަ ބޮއީ ފްރެންޑް… ބަޓް… އަދި މާ އަވަސް އޭނަގެ ވާހަކަ ދައްކަން…” އަފްނާނު ބޭނުންވީ އަދިވެސް އެކަންތައް ސިއްރުކުރާށެވެ.\n“މާ އަވަސްކަމެއް ނޭނގެ… ހެހެހެ އޯކޭ… އަފްނާން ބޭނުންގޮތެއް…” މަންޝާ އެހެން ބުނަމުން ދެވަނަ ގަމީސް ދިއްކޮށްލަމުން އޭތި ލާށޭ ބުނެލިއެވެ.\nއެވަގުތު މަންޝާގެ ފޯނު ރިންގްވިއެވެ. ރީތިވާ މޭޒުމަތީގައި އޮތް ފޯނު ނަގަމުން ފޯނަށް ބަލާލުމާއި އެކީ މަންޝާއަށް ދުލުކުރީގައި ދަތް އަޅާލެވުނެވެ. “ހެއި…”\n“ކޮން ހެއި އެއް ކިޔާކަށް… ރަށަށް ދިޔަ ގޮތަށް ގުޅާވެސް ނުލާ… ކިހިނެއްތަ މަންމަ؟… ހައުޒް ޔޯ ހޯމް ލޭންޑް؟… ދަތުރު މަޖާތަ؟…” އެއްފައްޗަކަށް އެތައް ވާހަކައެއް އޮޅުންފިލުވަން ބޭނުންވެފައި ހުރި ޒުހާގެ ސުވާލުފަތި އަމުނާލި އިރު ހީވަނީ ލައިނުގަނެގެން އުޅޭ ހެންނެވެ.\n“މަންމަ ވީ ބަދިގޭގަ… ޔާ މަޖާ ދެން އެކަމު އައި ގޮތަށް އަދި ބޭރަށް ނުނިކުންނަށް.. ދޯނި މަތީ ހޮޑު ލާލާ އަހަރެން މުޅިން ލޮޑުވެއްޖެ… ހެއި ކޮބާ ޒަފްރީން އެން ޒައިކޫ… ޒުހާގެ މަންމައަށް ސަލާމް ބުނައްޗޭ….” ފޯނަށް ވާހަކަ ދައްކަމުން އަފްނާނު ކައިރިއަށް މަންޝާ ގާތްވެލިއެވެ. އަފްނާނު ލައިގެން ހުރި ގަމީހަށް ބަލާލަމުން އޭނާ ގާތު އެ ގަމީސް ކަމުދޭތޯ މަންޝާ އަހާލިއެވެ. އަފްނާނު އެ ހެދުން ވަރަށް ރީތި ކަމަށް ބުނުމުން އެ ހެދުން އަފްނާނު ގެންދާށޭ ބުނެ މަންޝާ ފޯނު ކަންފަތުގައި ޖަހާލަމުން ހޫން އަޅުވާލިއެވެ. މަންޝާގެ އިތުރު ސުވާލަކާ ކުރިމަތިލާން އަފްނާނު ބޭނުމެއް ނުވިއެވެ. އެހެންކަމުން ލިބުނު ފުރުސަތުގެ ބޭނުންހިފާ އަފްނާނު އެ ކޮޓަރިން ނުކުތެވެ. ވިސްނުމެއްގައި ހުރެ ކަންފަތްދަށުގައި ރަތްވެފަ ހުރިތަން ފޮރުވަމުން އަފްނާނު ގޮސް ވަނީ އޭނާގެ ކޮޓަރިއަށެވެ.\n“ކޮބާ އަޒީމް؟… ރަށަށް ދިޔުމުގެ ކުރިން އެކަމާ ބެހޭ ގޮތުން ވާހަކަ ދެއްކިންތަ؟…” ޒުހާގެ ސުވާލަށް ޖަވާބު ދެމުން ކޮޓަރީގެ ދޮރު ލައްޕާ ތަޅުލިއެވެ.\n“ޒުހާ… އަޒީމް އެދުވަހަ އޮފީހުން އައި ފަހުން އެއްގޮތަކަށްވެސް އަޅައެއްނުލާ.. މާލޭގަ ހުރިއިރުވެސް އަހަރެންނަށް ހޮޑު ލެވުނު.. އަޒީމަށް މާބޮޑުކަމަކަށް ވީހެން ހީވެސް ނުވޭ… އަދި ދޯންޏަށް އެރި ފަހުން ގުޅާވެސް ނުލާ… ސީރިއަސްލީ މަށަކަށް ނޭނގެ ހަދާނެ ގޮތެއް…” އިނގިލިތަކުން ނިއްކުރީގައި މަންޝާ ހިފަހައްޓާލީ އަނެއްކާވެސް ބޮލުގައި ތޫނު ރިހުމެއް އުފެދުމުންނެވެ.\n“އަޅެ މަންޝާ.. ބަނޑުބޮޑުތޯ ޓެސްޓެއް ހަދާބަލަ… މަށަށް ހީވަނީ މަންޖެ ބަނޑުބޮޑުހެން…. އޭރުންދޯ އެހެންކަމަކާ ދޭތެރޭ ވިސްނޭނީ…” ދޮރުގައި މީހަކު ޓަކި ޖަހާލުމުން މަންޝާ ފޯނު ބޭއްވީ ފަހުން ގުޅާނަން ކަމަށް ބުނަމުންނެވެ.\nދޮރު ހުޅުވާލިއިރު ދޮރުމަތީ ހުރީ އީމާނެވެ. ކިހިނެއް ވީތޯ ސުވާލު ކޮށްލުމުން އޭނާގެ ފުރަގަހަށް ލާ ފޮރުވައިގެން ހުރި އަތް ކުރިމައްޗަށް ނެރުނެވެ. އެއީ ވަރަށް ރީތި ރަތް މާ ބޮނޑިއެކެވެ. ރަތްކުލަ ގަދަކަމުން ހީވަނީ ލޭކޮޅެއް ހެންނެވެ. އެމާ ބޮނޑީގައި ހިފަމުން އީމާން ގާތު އެއީ ކާކު ދިން އެއްޗެއްތޯ އަހާލީ މަލުން ވަސް ބަލަމުންނެވެ.\nއީމާން ދެކޮނޑު އަރުވާލަމުން ގަނޑުކޮޅެއް ދިއްކޮށްލިއެވެ. އެއަށްފަހު އީމާން ދުއްވައިގަތީ ފެންޑާތެރެއަށެވެ. އެ މަލުން މަންޝާ އަނެއްކާވެސް ވަސް ބަލާލިއެވެ. ދުވި މީރު ވަހުން އޭނާއަށް ހިތްހަމަޖެހުމެއް ލިބުނެވެ. ގަނޑުކޮޅު ނިއުޅުވާލުމަށްފަހު އެނދުގައި މަންޝާ އިށީނީ މާބޮނޑި އުނގަށް ލައިގެންނެވެ.\n“ހެއި މަންޝާ… އިނގޭ މީ ކާކުކަން އެނގެން ވަރަށް ބޭނުންވެފަކަން ތިހުރީ… ރަށަށް އައިސް ޚަބަރެއްވެސް ނުވެ… މިރޭ އެގާރަ ޖަހާއިރަށް ބަކަރިކޮށި ހުރި ދިމާލު އަތިރި ކައިރިއަށް އައިސްދީބަލަ… އިންތިޒާރުގާ… ހާއްސަ މީހެއް…”\nގަނޑުކޮޅު ފަތް ޖަހާލަމުން މަންޝާ ވިސްނާލީ މި ސިޓީއާ މާބޮނޑި ފޮނުވާނެ މީހަކާ ދޭތެރޭގައެވެ. ރަށުގައި މަންޝާއަށް ހާއްސަ ނަޒަރަކުން ބަލާ މީހަކަށް ހުރީ މަޖުދީކަން މަންޝާއަށް އެނގުނެވެ. ދެން ހުރީ ހަސަންބެއެވެ. އަނެއްކާ މީ ހަސަންބެގެ ރޭވުމަކަށްވެސް ވެދާނެއޭ މަންޝާގެ ހިތް ބުނަމުން ދިޔައެވެ. އުނގުގައި އޮތް މާ ބޮނޑިއަށް ރަނގަޅަށް ބަލާލިއެވެ. އެމަލުން ދުވާ މީރުވަހުން މަންޝާގެ ހިތުން އެމަލަށް ހާއްސަ ކަމެއް ދެވުނެވެ. އެ މާބޮނޑި ރީތިވާ މޭޒުމަތީ ބޭއްވުމަށްފަހު ބޭރަށް ނުކުމެލަން މަންޝާ ހިތަށް އެރިއެވެ. މަންޝާގެ ބޮލުގެ ރިހުމަށް ލުޔެއް ލިބެމުންދާހެން ހީވުމުންނެވެ.\nފެންޑާތެރޭގައި ހުރި ބޮޑު އުނދޯލީގައި ހަސަންބެ އިށީނދެގެން އިނެވެ. ހަސަންބެއާ ދިމާއަށް މަންޝާ ބަލާލީ އެމާ ބޮނޑި ދިން މީހަކީ ހަސަންބެއަށް ވެދާނެތީއެވެ. އެވަގުތު އީމާން އަނބުގަސްދޮށުގައި ކުޅެން ހުރިތަން ފެނުމުން އީމާން ގާތަށް ދިއުމަށް މަންޝާ އަވަސްވެގަތީ އެމާ ބޮނޑި ދިން މީހަކު ޔަގީން ކުރާށެވެ.\n“އީމާން.. ޕްލީސް ބުނެބަލަ ކާކު ދިން އެއްޗެއްތަ އެއީ؟…” މަންޝާ އާދޭހުގެ ރާގަކަށް އަހާލުމުން އީމާން ދެކޮނޑު އަރުވާލީ ފަރުވާކުޑަ ގޮތަކަށެވެ. އީމާންގެ އަތުގައި ހިފަމުން އަނެއްކާ ވެސް މަންޝާ ސުވާލުކުރިއެވެ. މިފަހަރު ހިނިތުންވަމުން އީމާނަށް ނޭނގޭ ކަމަށް ބުންޏެވެ.\n“އީމާން… ޝްޝްޝް.. ނުބުނާތި ކާކު ދިން އެއްޗެއްކަން…” އީމާންގެ ފަހަތަށް ބަލާލިއިރު މަޖުދީ އައިސް އެމީހުންނާ އަރާ ހަމަވަނީއެވެ. އީމާނާ އެކު ކުޅެން އައިސް ތިބި ކުދިންނާ އެކީ އަނބުގަސްދޮށުގައި އޮތް ބޯޅަ ހިފައިގެން ދުއްވައިގަތެވެ.\nހިނިއައިސް މަންޝާއާ ދިމާއަށް ބަލަން ހުރި މަޖުދީ ފެނުމުން ލަދުން މަންޝާ އިސްޖަހާލިއެވެ. މަޖުދީ ދިން މާބޮނޑިއެއް ކަމަށް ހީކޮށެވެ. މަޖުދީ ދެން ދަނީއޭ ބުނެ އެގެއިން ނުކުމެގެން ދަމުން އަނގަޔަށް ވައްތަރެއް ޖައްސާލިއެވެ.\nއަނބުގަސްދޮށުގައި ހުރި ޖޯލިފަތީގައި މަންޝާ އޮށޯތެވެ. އޭރު މަންޝާއާ ޖެހިގެން ހުރި ޖޯލީގައި އަފްނާނު އޮތީ ފޯނުން މެސެޖް ކުރާށެވެ. އަފްނާނު މެސެޖްކުރަމުން ދިޔައިރު އަނގައޮރި ކުރާފަހަރު އާދެއެވެ. ފޯނަށް ބަލަން އޮވެ އަފްނާން ހިނިތުންވާއިރު ލަދުން ވިރިގެންދާކަން ފާހަގަވަނީ އޭނާގެ ދޮންމޫނު ރަތްވާތީއެވެ. ނޭނގޭކަމަށް ހަދާފަ ބޯ އަރިކުރަމުން މަންޝާ ފޯނަށް ބަލާލިއެވެ.\n“މިސްޔޫ މައި ޕްރިންސަސް….” މަންޝާއަށް ފެނުނު މެސެޖް މަޑުމަޑުން ކިޔާލުމުން އަފްނާނު ފޯނު މެއާ ލާ ބޮނޑިކޮށްލަމުން ފޮރުވާލިއެވެ. “ދެން ދޮނާ…!!” އަފްނާންގެ މޫނުވަނީ އެއްކޮށް ރަތްވެފައެވެ.\n“އެއީތަ އެއްކަލަ ރެޑްމާރކް ބޯއި…” ސިއްރުސިއްރުން މަންޝާ އަހާލިއެވެ.\n“ޝްޝްޝް… މީހަކަށް އަޑުއިވިދާނޭ ދޮނާގަނޑާ.. ޕްލީސް އެކަކުކައިރީވެސް ނުބުނާތި… މީ އޭނައަކީ…” ފޯނުން ފޭސްބުކް އެޕްލިކޭޝަން ހުޅުވާލަމުން އެ ފިރިހެން ކުއްޖާގެ ފޮޓޯތައް އަފްނާން ދައްކާލިއެވެ. އެއީ ވަރަށް ރީތި ޒުވާން ކުއްޖެކެވެ.\n“މި ބޯއި އަފޫއާ ވަރަށް ގުޅޭ… ޑޫޔޫ ލައިކް ހިމް…” މަންޝާ ބޭނުންވީ އަފްނާނު އިތުރަށް ލަދުގަންނުވާލާށެވެ.\n“އޮފްކޯސް… އަފޫ މިދަނީ ކޮޓަރިއަށް… ދޮނާ ޑިސްޓަރބް ކުރާތީ ޗެޓެއްވެސް ނުކުރެވޭ..” ދުވެލާފަ ގޭތެރެއަށް ވަންނަން އަފްނާނު ދިޔައެވެ. އަފްނާނާ ދިމާއަށް ހެވިފައި ބަލަން އޮތް މަންޝާގެ ލޮލުގައި އަޅައިގަތީ އުނދޯލީގައި ހަސަންބެ އިން ގޮތުންނެވެ. ކައްޓެއް ޖެހިހެން މަންޝާ އެތަނުން ތެދުވެ ހެދުމަށް ދަމާލައި ރަނގަޅުކޮށްލަމުން އެތެރެއަށް ވަންނަން ހިނގައިގަތެވެ. ތުންގަނޑު ވިކަމުންނެވެ. ހަސަންބެއާ ދިމާއަށް ކުދި ކިޔަމުންނެވެ.\nރޭގަނޑު ހެދިކާ ހެދުމަށް އަންނަން ގަޑި ކިޔާފައިވަނީ މިރޭ ބާރަ ޖަހާއިރަށެވެ. ފެންޑާތެރޭ ހުރި ކުޑަ ޓީވީން ދައްކަމުން ދިޔަ ޕްރޮގްރާމް ބަލަން މުނީރާއާ، މަދީހާއާ، ހަސަނު ތިބީ އަޑަފިގަނޑު ކައިރިކޮށްގެންނެވެ. ނަލަހެދިލައިގެން މަންޝާ ނުކުތްތަން ފެނުމުން މަދީހާ ސުވާލުކޮށްލިއެވެ. “ދަރިފުޅާ ކޮންތާކަށް؟…”\n“މަންމާ އެބައަންނަން… މިތާ ބޭރަށް ނުކުމެލަނީ… މާ ގިނަ އިރެއް ނުވާނެ…”\nމަންޝާގެ ބޮލުން ފެށިގެން ފަޔަށް ހަސަނު ބަލާލިއެވެ. މަންޝާހުރީ ރަތްކުލައިގެ ކަކުލާ ހަމަޔަށް އަންނަ ކުރު ހެދުމެއް ލައިގެންނެވެ. ކަޅުކުލައިގެ ތިރި ފައިވާނަކަށް އަރާފައި ހުރިއިރު މަންޝާގެ އިސްތަށިގަނޑު ވަނީ ނިއުޅުވާލާފައެވެ. މިއަދު ލިބުނު މާބޮނޑިން މަލެއް ބޮލަށް ޖަހާފައި ހުރިއިރު އިތުރު ފުރިހަމެއް ގެނުވަނީ އޭނާގެ ތުންފަތުގައި ޖައްސާފައިވާ ރަތް ލިޕްސްޓިކުންނެވެ.\nމަންޝާ ގެއިން ބޭރަށް ނުކުތުމާއި އެކީ ހަސަނު އުނދޯލިން ތެދުވެ ފާޚާނާ އަކަށޭ ކިޔާ ކޮޓަރިއަށް ވަނެވެ. މާގިނަ އިރުތަކެއް ނުވެ ހަސަނުވެސް ގެއިން ނުކުމެއްޖެއެވެ. ޖޯލިފަތީގައި ފޯނާކުޅެން އޮތް އަފްނާނަށް ނުކުމެގެން ދިޔަ ހަސަނު ފެނުމުން ވިސްނާލެވުނެވެ. މަންޝާ ރީތިވެގެން ނުކުތުމާއި އެކީ އޭނާގެ ބައްޕަވެސް ނަލަހެދިލައިގެން ނުކުތުމުން ކޮންމެވެސް ނުބައެއް އެޅޭހެން އަފްނާނަށް ހީވިއެވެ. ސިހިފައި އަފްނާނަށް ބަލާލެވުނީ އޭނާގެ މަގަތުގައި އޮތް އޭނާގެ މާމަ، ހަދީޖާ ކޮއްޓާލުމުންނެވެ. މާމަ ދައްކަމުން ދިޔަ އެއްވެސް ވާހަކައަކަށް ސަމާލުކަން ދެވޭ ވަރެއް އަފްނާނަކަށް ނުވިއެވެ.\nގަނޑުކޮޅުގައި ބައްދަލުކުރަން އައުމަށް ލިޔެފައިވާ ތަނަކީ މަންޝާމެން ދިރުއުޅޭ ގެއާ މާދުރު ތަނެއް ނޫނެވެ. އަތިރި މައްޗަށް ނުކުތުމަށްފަހު ދެފަރާތް ބަލާލަމުން މަންޝާ ހިނގައިގަތީ ބަކަރި ކޮށި ހުރި ދިމާއަށެވެ. އެ ހިސާބުން އެއްވެސް މީހަކު ފެންނަން ނެތަސް ދުރުގައި ހުރި ކެފޭއެއް ކަހަލަ ތަނެއްގައި މީހުން ތިބިކަން މަންޝާއަށް އެނގެއެވެ. އެމީހުން ދައްކާ ވާހަކައާ ޖަހާލާ ބާރު ހިނިގަނޑުގެ އަޑު މަންޝާ ހުރި ހިސާބަށް ސާފުކޮށް އިވޭތީއެވެ. އެހެންކަމުން އެތާހުރި ގަހެއްގެ ނިވަލުގައި މަންޝާ މަޑުކޮށްގެން ހުރީ އެ މީހެއްގެ އިންތިޒާރުގައެވެ.\nފަނަރަވަރަކަށް މިނިޓު ފަހުން ކެފޭ ކައިރީ ތިބި މީހުންތައް ވެސް އެތަނުން ހިނގައްޖެއެވެ. އެ ސަރަހައްދު މުޅިން ހަމަހިމޭން ވެއްޖެއެވެ. މޫދާ ކައިރި ހިސާބެއް ކަމުން އެހިސާބުން އިވެމުން ދިޔައީ ތޮށިގަނޑަށް ރާޅު ޖަހާއަޑެވެ. ޖެހެމުންދިޔަ ވައި ރޯޅިއާ އެކީ މަންޝާގެ އިސްތަށިގަނޑު ނަށަމުން ދިޔައެވެ. މަގުގެ ދެފަރާތަށް ބަލާލުމަށްފަހު މަންޝާ ގެއަށް ދާންވެސް ހިތަށް އެރިއެވެ. ނަމަވެސް އަދި ކުޑަ އިރުކޮޅަކު މަޑުކޮށްލަން ނިންމިއެވެ. މޫނުމައްޗަށް ވެއްޓޭ އިސްތަށިތައް ކަންފަތު ބުޑަށް މަހާލަމުން މަންޝާ އަތުގައި އޮތް ފޯނަށް ބަލާލީ ގަޑިން ވީއިރެއް ބަލާށެވެ.\nމަންޝާގެ ފަހަތުން މީހަކު އައިސް އޭނާގެ ދެކޮނޑުގައި ހިފުމުން މަންޝާ ދިޔައީ ސިއްސައިގެންނެވެ. އިތުރު ހަރަކާތެއް ނުކުރެވެނީސް އެމީހަކު މަންޝާގެ ކަންފަތްދަށަށް ގުދުވެ، ވައިއަޑުން ބުނެލިއެވެ. “ޢީދު މުބާރިކް…..”\nއެ އަޑު ޖެހުމާއި އެކު މަންޝާގެ ދެލޯ ބޮޑުވިއެވެ. އެއީ ކާކުކަން މަންޝާއަށް ޔަގީން ވިއެވެ.\nwow…. varah salhi thanakah thi nimmaalee… n eid mubarik to u shaz… varah reethi mi baives…\nWow zibaan aeetha? Oooooh v salhi vaane..\nKn dhuvahaku next part up vanyyy\nYuck hassanbe ta??? Story v nice… Eid Mubarak\nalhey dhahi vaa hisaabakun ninmaalaafa.ziban tha hasanu tha?alhe ziban nama dhw.eyrun mansha ah hamajehumeh libeyne.\neidmubarik… hithah aranee ei mahudhy ey..\nMale in furaageh kaashidhoo ah 6hr nagaatha… Aharun ra atoll ahwes male in furaaheh 4hr in ahnah ferryga\nactually five hrs vaane n kandu gadhavejjiyyaa six hrs vumakeeves ekasheegen vaa kameh\nhassanbeahey aru vaalhah chey.heyo nuvaane.\nMi story liyany kaashidhoo kuhjehtha?? V reethi story.. Eid mubarik..\nE beyah gotheii hadhan vejje eiinunn… …\nN shiu beynumy axym n manshr gulhen.. …\nV v v furihama.. waiting for next part\nAlhey dhn axym nd mansha vaki nukobala\nJust interested more n more. …. This is my favourite\nThankolheh avahah mivaahaka uokohladheebala.\nEid mubaarak shax lynooo\nthee hasanah vejjeyaa huvaa mibunee nimunee.. nolhaalaaanan maithiri nuvegen ulhey ethi. zibaan ah vaane nama dho. azeem kada meeheh dho?\nHaha..manshaa i love you\nhey zibboo.. l love you more\nHuvaa tha??varahhh ufaa vehhje ingey thi henn bunyma..anehhkaa azeem aa nugulhehchey ingey\ninge ehnu mannsha loabi vany zibs dheke kan? zibs aadheba hasanah gotheh hadhan. haadha undhagu bodey eynage\nV salhi mi partves. Roadha mas nimuneema avahah up kohleveynethah?\nzibaan aa mansaa aa gulhu vaa jiniyaka viya ok vaane\nThivaany ziban ah kamah…\nThivaany ziban ah kamah… Hasanbe my foot!!!!\nzibaan aa manshaa aa gulhuvah chey.avaha up koh dheebala\nCan’t wait for next part.. Ma sha Allah v nice story eh ?\nކުރިން އެނގުނުނަމަ (އަށާވީސްވަނަ ބައި)\nހިތާމަ ލޯބި August 18, 2019\nމިޙަޔާތާ ދުރުނުވޭ (6ވަނަބައި)\nލޯބި January 8, 2015\nހިތުގެ ދިރުން (ޓްރެއިލާރ)\nހިތާމަ ދީނީ ލޯބި September 7, 2021\nކުރެހުން އެޅުނޭ ހިތުގެ އަޑީގައި 8\nއެހެނިހެން ދީނީ ލޯބި November 24, 2018


Mas kiruvi faisaa nulibunuge hithaamaigai dhen thibeykah nujeheyne: Raees | Mihaaru\nމަސްވެރިޔާ ކާޑު ރައީސް އިފްތިތާހު ކޮށްދެއްވަނީ: މިއީ، އެމަނިކުފާނުގެ 100 ދުވަހުގެ ވައުދުގެ ތެރޭގައި ހިމެނޭ ކަމެއް.--ފޮޓޯ: ރައީސް އޮފީސް\nމަސް ކިރުވި ފައިސާ ނުލިބުމުގެ ހިތާމައިގައި ދެން ތިބޭކަށް ނުޖެހޭނެ: ރައީސް\n20 ފެބުރުއަރީ 2019 - 23:48 15 comments\nމަސް ކިރުވި ފައިސާ ނުލިބިގެން މަސްވެރިން ހިތާމައިގެ ދުވަސްތައް ދެން ގުނަން ނުޖެހޭނެ ކަމަށް ރައީސް އިބްރާހިމް މުހައްމަދު ސޯލިހް މިރޭ، ގއ. ކޫއްޑޫގައި ވިދާޅުވެއްޖެ އެވެ.\nރައީސް މިރޭ ވަނީ، ފިޝަރީޒް މިނިސްޓްރީ އާއި ބޭންކް އޮފް މޯލްޑިވްސް ގުޅިގެން ތައާރަފްކުރި "މަސްވެރިޔާ ކާޑާ"އި ޑިޖިޓަލް ވޮލެޓް ތައާރަފް ކޮށްދެއްވައިފަ އެވެ. މަސްކިރުމާ އެކު މަސްވެރިންނަށް ވަގުތުން ފައިސާ ލިބި އަދި ރައްކާތެރިކަމާ އެކު ފައިސާ ގެންގުޅެ ރައްކާ ކުރެވޭނެ ނިޒާމެއް އެ ކާޑާ އެކު މަގުފަހިވީ އެވެ.\nމިއީ، އެމަނިކުފާނުގެ ވެރިކަމުގެ 100 ދުވަހުގެ ތެރޭގައި މަސްވެރިންނަށް ފުއްދަވައި ދެއްވަން ވައުދުވެވަޑައިގަތް ކަމެކެވެ.\nރައީސް ވިދާޅުވީ މަސްވެރިން އެތައް އަހަރެއް ވަންދެން ކުރަމުން އައި ޝަކުވާތައް މަސްވެރިޔާ ކާޑާ އެކު ނިމުން އައިސް މަސްވެރިންގެ ގިނަ ޚިދުމަތަކަށް ލުއި އިންތިޒާމެއް ހަމަޖެހިފައިވާ ކަމަށެވެ. ރިޔާސީ އިންތިޚާބުގެ ކެމްޕޭންގެ ދަތުރުތަކުގައި ދިމާވި މަސްވެރިންގެ އެންމެ ބޮޑު ޝަކުވާ އަކީ މަސްކިރުވުމުން ވަގުތުން ފައިސާ ލިބޭނެ އިންތިޒާމެއް ހަމަޖެހިފައި ނެތުމާއި ބޭންކިން ނިޒާމްގެ ތެރޭގައި މަސްވެރިން ހިމެނިފައި ނުވާ މައްސަލަ ކަމަށް ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ކްރެޑިޓް ސްކީމާއި ލޯން ސްކީމްތަކުގައި ފަސޭހަ އިން ބައިވެރިވެވޭނެ ގޮތެއް ނެތުމަކީ ވެސް މަސްވެރިންގެ ވަރަށް ބޮޑު ކަންބޮޑުވުމެކެވެ. މަސްވެރި ރަށްރަށުގައި ފައިސާ ރައްކާކުރެވޭނެ ނިޒާމެއް ހަމަޖެހިފައި ނެތުމަކީ ވެސް ދައްޗެއް ކަމަށް ރައީސް ވިދާޅުވި އެވެ.\n"މި ޝަކުވާތައް އަޑު އެހުމަށް ފަހު އަޅުގަނޑުމެން ވައުދުވީ މަސްދޯނި އެކައުންޓް ހުޅުވައިދީ ބޭންކިން ނިޒާމްގެ ތެރެއަށް ވަދެވޭނެ މަގު މަސްވެރިންނަށް ތަނަވަސްކޮށްދޭން. އަދި ރަށުގައި ފައިސާ ޖަމާކޮށް، ނެގޭނެ ވަސީލަތްތައް ގާއިމްކޮށްދިނުން،" ރައީސް ވިދާޅުވި އެވެ.\nމަސްވެރިންނަށް ވެވަޑައިގަތް ވައުދު، މަސްވެރިޔާ ކާޑާ އެކު މިރޭ ފުދިގެންދާތީ އުފާކުރައްވާ ކަމަށް ވިދާޅުވެ، ރާއްޖޭގެ ހުރިހާ މަސްވެރިންނަށް ރައީސް މަރުހަބާ ދެންނެވި އެވެ.\nރައީސް ވިދާޅުވި ގޮތުގައި ހަގީގީ ތަރައްގީ ފެންނަން ފަށާނީ މަސްވެރިންނަށް ވެސް ލިބޭ އާމްދަނީ އިތުރުކޮށް، ރައްޔިތު މީހާގެ ޖީބަށް ވަންނަ ފައިސާ ވެސް އިތުރުކޮށްދީގެންނެވެ.\nމަސްވެރިޔާ ކާޑުގެ މުހިއްމު އެއް ބޭނުމަކީ ރައީސް ފާހަގަކުރެއްވި ގޮތުގައި މީގެ ކުރިން އަތުގައި ގެންގުޅެމުން ދިޔަ ނަގުދު ފައިސާ ރައްކާތެރިކަމާ އެކު ބޭންކު އެކައުންޓުގައި ބެހެއްޓުމެވެ. މަސްވެރިންނަށް ލިބޭ އާމްދަނީ ދުވަހުން ދުވަހަށް އެ ކާޑު މެދުވެރިކޮށް ޖަމާކުރެވޭނެ އެވެ.\n"މަސްވެރިޔާ ކާޑުގެ ޚިދުމަތް ފެށުމުން، މަސްކިރުވުމާ އެކު ކެޔޮޅު ނުވަތަ އޮޑިވެރިޔާގެ އެކައުންޓަށް ފައިސާ ޖަމާކޮށްދެވޭނެ. ކެޔޮޅުގެ އެކައުންޓަށް ޖަމާކުރުމުން އެ ކާޑާ އެކުގައިވާ ޑިޖިޓަލް ވޮލެޓް ބޭނުން ކޮށްގެން ދޯނީގެ އެހެން ފަޅުވެރިންގެ އެކައުންޓްތަކަށް ވެސް ފައިސާ ޓްރާންސްފާ ކޮށްދެވޭނެ،" ރައީސް ވިދާޅުވި އެވެ.\nއެމަނިކުފާނު ވިދާޅުވީ މަސްކިރުވައި ގިނަ ދުވަސްތަކެއް ވެގެންދާއިރު ވެސް މަސްވެރިންނަށް ފައިސާ ނުލިބި ތިބުމުގެ ހިތާމަ އަށް ވެސް އެ ކާޑާ އެކު ލުޔެއް ލިބުނީ އެވެ. އެއާއެކު، ފައިސާ ހޯދަން ދަތުރު ހަދާފައި އެހެން ތަނަކަށް ވެސް ދާކަށް ނުޖެހޭނެ ކަމަށް ވިދާޅުވި އެވެ.\nރައީސް ވިދާޅުވި ގޮތުގައި މަސްވެރިޔާ ކާޑު ބޭނުންކުރަން ފެށުމުން އޮޑިވެރިން ތެޔޮ ގަތުމާއި އައިސް ގަތުން ފަދަ ކަންކަމަށް ވެސް އަތުގައި ނަގުދު ފައިސާ ގެންގުޅެން ނުޖެހޭނެ އެވެ. އެ ކާޑު ބޭނުންކޮށްގެން ރާއްޖޭގައި ކުރާ އެއްވެސް މުއާމަލާތަކުން އިތުރު އެއްވެސް ފީއެއް ނުނަގާނެ ކަމަށް ވިދާޅުވި އެވެ.\nމަސްވެރިން އެ ކާޑު ބޭނުންކުރަން ފެށުމުން މާލީ ހާލަތު ވެސް ބޭންކަށް އެނގެމުންދާނެ ކަން ފާހަގަކުރައްވައި އެއީ، ލޯން ލިބުން ފަދަ ކަންކަމަށް ލިބޭނެ ފަސޭހައެއް ކަން ވެސް ފާހަގަކުރެއްވި އެވެ. އެއާއެކު، އެ ނިޒާމުން މަސްވެރިންނަށް ލުއިކަން ގެނެސްދިނުމުގައި އެހީތެރިވެދޭން މަސްވެރިންނަށް ޚިދުމަތް ދޭ ކުންފުނިތަކަށް ވެސް ރައީސް ވަނީ ގޮވާލައްވައިފަ އެވެ.\nއިތުރު ލިޔުންތައް މަސްވެރިކަން މަސްވެރިން ސަރުކާރު ފިޝަރީޒް މިނިސްޓަރު ރައީސް އިބްރާހިމް މުހައްމަދު ސޯލިހް ގއ. ކޫއްޑޫ


ރޯދަމަހު ހުއްދަ ނެތި ޢުމްރާ ކުރާ މީހުން 10 ހާސް ރިޔާލުން ޖުރިމަނާ ކުރާނެ | Sandhaanu\nރޯދަމަހު ހުއްދަ ނެތި ޢުމްރާ ކުރާ މީހުން 10 ހާސް ރިޔާލުން ޖުރިމަނާ ކުރާނެ\nރޯދަ މަހު ހުއްދަ ނުހޯދައި ޢުމްރާއަށް ދާ މީހުން 10 ހާސް ރިޔާލުން ޖުރިމަނާ ކުރަން ސައުދީ ސަރުކަރުން ނިންމައިފިއެވެ.\nސައުދީ އަރަބިޔާގެ ހައްޖާއި ޢުމްރާގެ ކަންތަކާ ބެހޭ މިނިސްޓްރީން ބުނި ގޮތުގައި ރޯދަމަހު ޢުމުރާ ކުރުމުގެ ހުއްދަ ދޭނީ ކޮރޯނާ ވައިރަހުން ދިފާއުވާން ވެކްސިންގެ ދެ ޑޯޒު ޖަހާފައިވާ މީހުންނަށެވެ. އެފަދަ މީހުންނަށް ވެސް ޢުމްރާ ފުރިހަމަ ކުރަން ދެވޭނީ ސަރުކާރުގެ ކަމާބެހޭ ފަރާތްތަކުގެ ހުއްދަ ހޯދައިގެންނެވެ.\nސައުދީ އަރަބިޔާގެ ދާޚިލީ ވުޒާރާއިން ބުނިގޮތުގައި ރޯދަ މަހު ޙަރަމަށް ޝަރީފަށް ވަނުންވެސް ވަނީ މަނާކޮށްފައެވެ. އަދި މަސްޖިދުއްލްޙަރަމްއާއި މަސްޖިދުއްނަބަވީގައި ނަމާދުކުރުމަށް ވެސް ހުއްދައެއް ހޯދަން ޖެހޭނެއެވެ. އެ ހުއްދަ ލިބޭނީ ކޮރޯނާ ވެކްސިންގެ ދެ ޑޯޒު ޖަހާފައިވާ މީހުންނަށެވެ. ސަރުކާރުގެ އަމުރާ ޚިލާފުވާ މީހުން ޖުރިމަނާ ކުރަން ހަމަޖައްސާފައިވަނީ އެއްހާސް ރިޔާލުންނެވެ.\nސައުދީ އަރަބިޔާގެ ދާޚިލާ ވުޒާރާއިން ބުނީ މި ފަދަ ފިޔަވަޅުތައް އެޅުމަށް ސަރުން ނިންމީ ކޮރޯނާ ވައިރަސް ފެތުރުން ހުއްޓުވުމުގެ ގޮތުންނެވެ. ހަމައެޔާއެކު ސަރުކާރުން ހަމަޖައްސާފައިވާ ގަވައިދުތައް ތަންފީޒުކުރުމުގެ ގޮތުން ސަލާމަތީ ފިޔަވަޅުތައް އަޅައި ފޯރީމެރުމުގެ ކަންތައްތައް ވަރުގަދައަށް ކުރަމުންދާނެއެވެ. އަދި ގަވައިދާ ޚިލާފުވުމުގެ ފުރުސަތެއް އެއްވެސް މީހަކަށް ނުދެވޭނެއެވެ.\nދާޚިލީ ވުޒާރާއިން ވަނީ ސައުދީ ރައްޔިތުންނަށާއި ބޭރު މީހުންނަށް ވެސް ޢުމުރާގެ އަޅުކަން ފުރިހަމަކުރުމަށާއި މަސްޖިދުލްޙަރަމާއި މަސްޖިދުއްނަބަވީގައި ނަމާދުކުރުމަށް ބޭނުންވާ ހުއްދަ ހޯދަން އިލްތިމާސްކޮށްފައެވެ. އަދި ގަވައިދާ ޚިލާފުވާމީހުން ބަލައި ހުއްޓުވައި ފިޔަވަޅުއަޅަމުން ދާނޭކަމަށް ވެސް ދާޚިލީ ވުޒާރާއިން ވަނީ ބުނެފައެވެ.


ކޮވިޑް ހާލަތު: މިއަދު ޕޮޒިޓިވްވީ 17 މީހުން – Mikal News\nކޮވިޑް ހާލަތު: މިއަދު ޕޮޒިޓިވްވީ 17 މީހުން\nކޮވިޑް-19 ބައްޔަށް ފެތުރެމުން ދާ ނިސްބަތް % އިން -9ޖޫން 2021\nމިއަދު ފުވައްމުލައް ސިޓީއިން ކޮވިޑް-19 އަށް ޕޮޒިޓިވް ވީ 17 މީހުންނެވެ. މިއަދު ހަވީރު 5:00 އަށް ފާއިތުވި 24 ގަޑިއިރުގެ ތެރެގައި ޕޮޒިޓިވްވެފައި ވަނީ ރޭންޑަމް ސާމްޕަލްގެ6މީހާކާއި ކޮންކްޓުންގެ ތެރެއިން 11 މީހެކެވެ. އެއާއެކު ބަލިފެތުރޭ މިންވަރު މިވަނީ %10.6 އަށް އިތުުރުވެފައެވެ.\nމިއަދު ޕޮޒިޓިވްވި 17 މީހުންގެތެރޭގައި ހިމެނެނީ ދިވެހި 11 މީހަކާއި އަދި ބިދޭސީ6މީހެކެވެ. މީގެތެރެއިން5ބިދޭސިން ޕޮޒިޓިވް ވެފައިވަނީ ރޭންޑަމް ސާމްޕަލްގެ ތެރެއިންނެވެ. މިހާރު ތިބި ކޮވިިޑް ބަލިމީހުންގެ ތެރެއިން އެކަކު ހާލަތު ދަށަށް ދާތީ ކޮވިޑް ފެސިލިޓީގައި މިއަދު އެޑްމިޓްކޮގެން ފަރުވާ ދެމުން އަންނަކަމަށް ފުވައްމުލަކު ހޮސްޕިޓަލުން ހާމަކުރެއްވިއެވެ. ފުރަމަތަމަ އެެޑްމިޓްކުރި އިރު އޮކްސިޖަން ލެވެލް ދަށް ނަމަވެސް މިހާރު އެކަން ހަމަޖެހި ބަލިމާހާގެ ހާލަތު ރަނގަޅުުވަމުން އަންނަ ކަމަށް ހޮސްޕިޓަލުން ހާމަކުރެއެވެ.\nމިރޭގެ ނޫސް ކޮންފަރެންސް – ފުވައްމުލައް ސިޓީ އީއޯސީ.9ޖޫން 2021\nމިއަދު ބައްޔަށް ޕޮޒިޓިވްވި 17 މީހުންގެ ތެރޭގައި ހިމެނެނީ:\nފްލޫ ކުލިނިކުން 6\nރޭންޑަމް ސާމްޕަލް 6/100\nމިއަދު އެއްވެސް މީހަކު ބަލިން ރަނގަޅުވެފައެއް ނުވެއެވެ. ބަލީގައި މިހާރު ތިބި މީހުން ޖުމްލަ އަކީ 200 އެވެ. މީގައި ހިމެނެނީ 136 ފިރިހެނުންނާއި 64 އަންހެނުންނެވެ. އެއީ 128 ދިވެހިންނާއި 72 ބިދޭސީންނެވެ. މިއަދާއި ހަމަޔަށް ބަލިން ރަނގަޅުވި ޖުމުލައަކީ 441 އެވެ. އަދި މިހާތަނަށް ބަލި ޖެހުނު އަދަދު މިވަނީ 640 އަށް އަރާފައެވެ.\nމިރޭގެ ނޫސް ކޮންފަރެންސްގައި ބައިވެރިވީ ފުވައްމުލައް ސިޓީ ކައުންސިލް މެމްބަރު އިބްރާހިމް މުހައްމަދު އާއި ޑިރެކްޓާ ޖެނެރަލް އަހުމަދު ނިޖާހުގެ އިތުރުން ފުވައމްުލަކު ހޮސްޕިޓަލުން ކްލިނިކލް ހެދް ޚަދީޖާ އަބްދުލް މަޖީދު އެވެ.\nފުވައްމުލައް ސިޓީގެ އަވަށްތަކުގައި މިހާރު ބަލީގެ އެކްޓިވް މީހުން ތިބި އަދަދުތައް ވެސް މިރޭ ހާމަކޮށްފައި ވެއެވެ. އަދިވެސް އެންމެ ގިނަ މީހުން ތިބީ ހޯދަޑު އަވަށުގައެވެ. ހޯދަޑު 52، އަދި ދެވަނައަށް ފުނާޑުގައި 33 މީހުން އެބަތިއްބެވެ.\nއަލަށް ނެގި ސާމްޕަލް 168\nނަތީޖާ ނުލިބޭ 187\nނަތީޖާ ލިބުނު 160،\nކޮވިޑް-19 ފުވައްމުލައް ސިޓީ ސާމްޕަލް ތައް ޓެސްޓް ކުރެވެމުންދާ ގޮތް-9ޖޫން 2021\nމިއާއެކު ޓެސްޓް ކުރުވެނު ސާމަޕްގެ އަދަދަށް ބަލާއިރު ޕޮޒިޓިވްވާ ރޭޓް ހުރީ %10.6 ގައެވެ.\nމިހާތަނަށް 13،783 ސާމްޕަލް ނެގިފައިވާ ކަމަށް ހޮސްޕިޓަލުން ވިދާޅުވިއެވެ.\nފުރަތަމަ ޑޯޒް 5836\nދެވަނަ ޑޯޒް 3170\nއުސޫލުތަކާއި ޚިލާފުވެގެން މިއަދު 25 މީހަކު ޖޫރިމާނާ ކޮށްފައި ވެއެވެ.


Azhar University Ge Scholarship Ah Furusathu Hulhuvaalaifi – adduLIVE\nއަޒްހަރް ޔުނިވާސިޓީގެ ސްކޮލަޝިޕަށް ފުރުސަތު ހުޅުވާލައިފި\nOct 18, 2020, 14:21 ހަސަން ރަޝީދު\nމިސްރުގެ އަލް އަޒްހަރު ޔުނިވާސިޓީގެ ސްކޮލަޝިޕްތަކަށް ކުރިމަތިލާން އެދޭ ދަރިވަރުންނަށް މިނިސްޓްރީ އޮފް ހަޔާ އެޑިއުކޭޝަނުން ފުރުސަތު ހުޅުވާލައިފި އެވެ.\nއެ މިނިސްޓްރީން އިއްޔެ ކުރި އިއުލާނުގައި ބުނެފައިވަނީ އަޒްހަރް ޔުނިވާސިޓީގެ ބެޗްލަރސް ޑިގްރީގެ 8 ސްކޮލަޝިޕަށް އަންނަ ބުރާސްފަތި ދުވަހާ ހަމަ އަށް ކުރިމަތިލެވޭނެ ކަމަށެވެ.\nއެ ސްކޮލަޝިޕްތަކުގެ ތެރޭގައި މެޑިސިން އާއި އިންޖީނިއަރިން އާއި ސައިންސް އާއި ތައުލީމީ ފަދަ ދާއިރާތައް ހިމެނެއެވެ.\nއެ ފުރުސަތަށް ކުރިމަތިލުމުގެ ޝަރުތުގެ ތެރޭގައި މި މަހުގެ 31 ވަނަ ދުވަހުގެ ނިޔަލަށް 25 އަހަރު ފުރިފައި ނުވުމާއި ޝަހާދާ ސާނަވިއްޔާ އިން ފާސްވެފައިވުން ހިމެނެ އެވެ. އޭގެ ތެރެއިން ވެސް އަރަބިއްޔާ ސްކޫލުން ޝަހާދާ ސާނަވިއްޔާ ނިންމި ދަރިވަރެއް ނަމަ، އެއިން 65 ޕަސެންޓަށް ވުރެ މަތިން ފާސްވެފައިވުން ހިމެނެ އެވެ.\nއަދި މި ކޯސްތަކަށް ހުށަހަޅާ ފަރާތްތަކަކީ މިޞްރު ސަރުކާރުގެ ސްކޮލަރޝިޕެއްގައި މީގެ ކުރިން ކިޔަވާފައިވާ ފަރާތަކަށް ވެގެން ނުވާނެ ކަމަށްވެސް ބުނެފައިވެއެވެ. އަދި ސްޓޫޑެންޓް ލޯނު ސްކީމަކަށް ނުވަތަ އެހެން ސްކޮލަރޝިޕަކަށް ހޮވިފައިވާ ކެންޑިޑޭޓެއް މި ސްކޮލަރޝިޕް ފުރުޞަތަށް ނޮމިނޭޓް ނުކުރެވޭނެ ކަމަށް އެ އިއުލާނުގައި ބުނެފައިވެއެވެ.\nމި ސްކޮލަރޝިޕަށް އަޒްހަރު ޔުނިވަރސިޓީން ދިނުމަށް ހަމަޖެހިފައިވަނީ ޓިއުޝަން ފީ އެކަންޏެވެ. އެހެން ޚަރަދުތައް ހަމަޖައްސަންޖެހެނީ ދަރިވަރު އަމިއްލައަށެވެ.\nއަދި މި ކޯސްތަކަށް ހޮވޭ ދަރިވަރުން ކިޔެވުން ފެއްޓެމުގެ ކުރިން އަރަބި ބަހުގެ ޓެސްޓެއް ހަދަންޖެހޭނެއެވެ. އަރަބި ބަހުގެ ޓެސްޓުން ފާސްނުވެއްޖެނަމަ އަރަބި ބަސް ކިޔަވަންޖެހޭއިރު، މިކަމަށް ގިނަވެގެން ލިބޭނީ 1 އަހަރު ދުވަހުގެ މުއްދަތެއް ކަމަށް ބުނެފައިވެއެވެ.\nމި ސްކޮލަޝިޕްތަކަށް ޝައުގުވެރިވާ ފަރާތްތަކުން އެޕްލިކޭޝަން ހުށަހަޅުއްވާނީ https://myedu.egov.mv ޕޯޓަލް މެދުވެރިކޮށެވެ.


Maruvaa Meehun Ge Adhadhu Control Nuve, Verin Goiy Husvanee - Vaguthu\nކޮވިޑް-19 އާއި ގުޅިގެން ކުރެވެން އޮތް ހުރިހާ ކަމެއް ކުރަމުންދާ ކަމަށާއި، ނަމަވެސް މި ބަލީގައި މަރުވާ މީހުންގެ އަދަދު ހިފެހެއްޓުމެއް ނެތި އިތުރުވަމުންދާ ކަމަށް ނިއުޔޯކުގެ ގަވަރުނަރު، އެންޑްރޫ ކުއޯމޯ ބުނެފިއެވެ.\nއެމެރިކާއިން ކޮވިޑް-19 ގެ ނުރައްކާ އެންމެ ބޮޑުވެފައިވާ ސްޓޭޓްތަކުގެ ތެރޭގައި ހިމެނޭ ނިއުޔޯކުން އެކަނިވެސް މިހާތަނަށް 92000 އަށްވުރެ ގިނަ މީހުންނަށް މި ވައިރަސް ޖެހިފައިވާކަން އެނގިފައިވާއިރު، އޭގެތެރެއިން 2300 އަށްވުރެ ގިނަ މީހުން މިހާތަނަށް ވަނީ މަރުވެފައެވެ.\nމިކަމަށް އިޝާރާތްކޮށް، މިއަދު ބޭއްވި ނޫސްވެރިންގެ ބައްދަލުވުމެއްގައި އެންޑްރޫ ބުނެފައިވަނީ، ނިއުޔޯކުން ކޮވިޑް-19 އަށް ފައްސި (ޕޮޒިޓިވް) ވާ މީހުންގެ އަދަދު ދުވަހެއް ދުވަހަކަށް އިތުރުވަމުންދާއިރު، ބަލި ކޮންޓްރޯލް ކުރުމަށް ބޭނުންވާ ބައެއް ސިއްޙީ ސާމާނުވެސް ހޯދަން ޖެހިފައިވާ ކަމަށެވެ. އަދި އެތަކެތި ހުސްވެދާނެ ކަމުގެ ބޮރު މިހާރު އޮތްކަން ހާމަކޮށް އޭނާ ބުނެފައިވަނީ، ސިއްހީ ސާމާނު ހޯދުމަށް ގިނަ މަސައްކަތްތަކެއް ކުރަމުންދާ ކަމަށެވެ.\nއެންޑްރޫ ބުނެފައިވަނީ އެމެރިކާއިން އިން ކޮވިޑް-19 ގެ ނުރައްކާ އެންމެ ބޮޑު ސަރަޙައްދުތަކުގެ ތެރޭގައި ނިއުޔޯކު އޮތްއިރު، ބަލި ކޮންޓްރޯލް ކުރުމަށް ކުރެވެން އޮތް ހުރިހާ ކަމެއް ކުރަމުން ދިޔަނަމަވެސް މަރުވާ މީހުންގެ އަދަދު ހިފެހެއްޓުމެއް ނެތި އިތުރުވަމުންދާތީ ހިތާމަކުރާ ކަމަށެވެ. އަދި މިއީ ފަހުގެ ތާރީޚެއްގައިވެސް އެ ސްޓޭޓަށާއި މުޅި ދުނިޔެއަށް ކުރިމަތިވި އެންމެ ބޮޑު ހިތްދަތިކަން ކަމަށް އޭނާ ބުނެފައި ވެއެވެ.\n"އަޅުގަނޑުމެން މިދަނީ މި ބަލި ކޮންޓްރޯލް ކުރުމަށް ކުރެވެން އޮތް ހުރިހާ ކަމެއް ކުރަމުން. އެހެން ނަމަވެސް މަރުވާ މީހުންގެ އަދަދު އަދިވެސް މަދެއް ނުވޭ. މިއީ ހިތްދަތި އަސަރުތަކެއް ކުރާ ކަމެއް،" އެންޑްރޫ ބުނެފައި ވެއެވެ.\nއެންޑްރޫ ބުނެފައިވާ ގޮތުގައި މި ދަނޑިވަޅުން އަރައިގަތުމަށް ބޭނުންވާ ސާމާނު ހޯދުމަށް ކުރަމުންދާ މަސައްކަތްތަކުގެ ތެރެއިން، އެފަދަ ތަކެތި އުފައްދާ ކުންފުނިތަކަށް ވެސް ސްޓޭޓުން އެހީތެރިކަން ދިނުމަށް ތައްޔާރަށް އޮތް ކަމަށެވެ. ހަމަ އެހެންމެ ސިއްހީ ސާމާނު ހުރި ފަރާތްތަކާއި، އެތަކެތި ބޭނުންކުރާ ތަންތަނުން ބޭނުންވާ ތަކެތި ނުހިފެހެޓުމަށް އޭނާ ވަނީ އެދިފައެވެ.\nއެންޑްރޫ ބުނިގޮތުގައި ކޮވިޑް-19 ޖެހޭ މީހުންނަށް ފަރުވާ ދިނުމަށް އެންމެ މުޙިންމު ވަސީލަތަކީ ވެންޓިލޭޓަރު ކަމަށް ވާއިރު، މިހާރު މިދާ ރޭޓުން ނިއުޔޯކުގައި ކޮވިޑް-19 ފެތުރެމުންދާ ނަމަ މިވަގުތު އެ ސްޓޭޓުގައި ވެންޓިލޭޓަރު ހުރީއެންމެ ހަ ދުވަހަށް ބޭނުންކުރެވޭ ވަރަށް ކަމަށެވެ. އެހެންކަމުން މިއީ ބަލި ފެތުރުން ހުއްޓުވުމަށް ކުރާ މަސައްކަތަށް ހުރަސް އެޅިދާނެ ބޮޑު ކަންބޮޑުވުމެއް ކަމަށް އޭނާ ވަނީ ބުނެފައެވެ.\nއެމެރިކާ އަކީ މިހާތަނަސް މުޅި ދުނިޔެއިން ވެސް ކޮވިޑް-19 ފެނުނު ޤައުމުތަކުގެ ތެރެއިން އެންމެ ގިނަ ބަޔަކަށް މި ވައިރަސް ޖެހިފައިވާ ޤައުމެވެ. އެޤައުމުން މިހާތަނަށް ޖުމްލަ 237877 މީހަކަށް މި ވައިރަސް ޖެހިފައިވާއިރު، އޭގެތެރެއިން 5700 އަށްވުރެ ގިނަ މީހުން ވަނީ މަރުވެފައެވެ.\nމާތް ﷲ ގެ ކުޅަދުންވަންތަކަން ނިކަންދެކެބަލަ. ހުރިހާކަމެއް ކުރާނީ ތިމަންމެން ބޭނުންގޮތަކަށްކަމަށް ބުނަމުންދިޔަ ދުނިޔޭގެ ތަރައްޤީވެ ކުރިއަރާފައިވާ ޤައުމުތައްކަމަށް އަމިއްލައަށް ބުނަމުންދިޔަމީހުން މިއަދުމިވަނީ ކުޑަކަކޫމައްޗަށް ތިރިވެފަ. ލޮލަށް ނުފެންނަ މަޚްލޫގެއްގެ ސަބަބުން ހަދާނެގޮތްހުސްވެފަ. މުސްލިމް ޤައުމުތަކަށް އަރައި އެތަންތަން ސުންނާފަތިކޮށް އިސްލާމީ ލީޑަރުން މަރައި އެޤައުމުތަކުގެ ޙަޟާރާތްތައް ހަލާކުކޮށް އެޤައުމުތަކުގެ މުއްސަނދިކަން ފޭރިގަތްއިރު އެއްވެސް ރަޙްމެއްނެތް. މުސްލިމް ޤައުތަކުގެމެދުގައި ފިތުނައުފައްދައި އެއްބަޔަކު އަނެއްބަޔަކާ ތަޅުވަން ކުރި މުޑުދާރު މަސައްކަތުގެސަބަބުން އެތައް ހާސްބަޔަކު މަރުވަމުންދިޔައިރު އަދި ކުދި ޅަދަރިން މަގުމަތިވެގެން ދިޔައިރު އުފާކުރަމުންދިޔަ މީހުން މިއަދު މިވަނީ ﷲގެ ކުޅަދުންވަންތަކަމުން ހަމަބިމަށް ތިރިވުމަށް މަޖުބޫރުވެފަ. ދެޖިންސު ހައްދަވާފައިވަނިކޮށް އެއްޖިންސުން ކައިވެނިކޮށް ހިތުހުރިގޮތަކަށް އުޅުމަކީ އިންސާނީ ޙައްޤަކަށް ހަދައިގެން އުޅެގަތީމަ ފެންނާނެކަންތައް މިއަދު މިދަނީ ފެންނަމުން\nއޭޕްރީލް 3, 2020 10:34\nހާސް ކަޑާލާ ! ޓްރަންޕް އެހެރީނު ! އޭނާގާތުގާ އަހާލާ ! އޭނާއަށް އެގޭނެ ! ކަންކުރަންވީގޮތް މީގެ ކުރިންވެސް ބުނެދިނީ އޭނާއެއްނު !\nއޭޕްރީލް 3, 2020 13:05\nދުނިޔޭގައި ހިތުހުރިހާ ގޮތައް އުޅޭ ކޮންމެ ބަަޔަކާއި ގުދުރަތީ ގާނޫން އަރާ ހަމަކުރާނޭ ކަން އެގިއްޖެ އެއްނުންދޯ؟ ﷲ ގެ އިރާދަ މާ ބޮޑު


ދަރިފުޅު ދެކެ ވަރަށް ލޯބިވަމެވެ. – Ilm\nލޯބިވާ ދަރިފުޅާއެވެ. މަންމައާއި ބައްޕަ ދަރިފުޅު ދެކެ ނިހާޔަތަށް ލޯބިވަމެވެ. ﷲ ތަޢާލާއާއި އެއިލާހުގެ ރަސޫލާ صلي الله عليه وسلم އަށްފަހު ދުނިޔޭގައިވާހާ އެއްޗަކަށްވުރެ ބޮޑަށެވެ. މަންމަމެން ދަރިފުޅުދެކެ ވަނީ ހަގީގީ ލޯތްބެވެ. އެހެންވެ ދަރިފުޅުގެ ރިހޭދަތް އުފުރުމަކީ، ދަރިފުޅަށް ވަގުތީ ވޭނެއް ލިބޭ ކަމެއް ކަމުގައިވިޔަސް،ދަރިފުޅަށް ދާއިމީ ހަމަޖެހުމެއް ލިބޭނީ އެދަތް އުފުރުމުން ކަމުގައި ދުށީމެވެ. ދަރިފުޅަށް ދުނިޔޭގެ ހުރިހާ އުފަލެއް ހޯދައިދިނުމަކީ، ދަރިފުޅު ކިތަންމެހާވެސް އުފާވާނެ ކަމެއް ކަމުގައިވިޔަސް، ދަރިފުޅުގެ ތިޔަލޯބި ހަށިގަނޑު ޤިޔާމަތް ދުވަހު ނަރަކައިގެ އަލިފާނުން ސަލާމަތްކުރުން ދަރިފުޅަށް މާ ފައިދާބޮޑުވާނެ ކަމުގައި މަންމަމެން ދުށީމެވެ. ﷲ ތަޢާލާ އަންގަވާފައިވަނީމިފަދައިންނެވެ. ” އޭ އީމާންވެއްޖެ މީސްތަކުންނޭވެ. ތިޔަބައިމީހުންގެ ނަފްސުތަކާއި ތިޔަބައިމީހުންގެ އަހުލުން ނަރަކައިން ސަލާމަތް ކުރާށެވެ. (التحريم 6) “\nދަރިފުޅަށް، ހެރީޕޮޓާއާއި މޭރީކޭޓް އެންޑް އޭޝްލީގެ ވާހަކަތައް ގަނެނުދީ، މާތް ރަސޫލުންނާއި އަޞްޙާބުންނާއި ތާބިޢީންގެ ސީރަތު ގަނެދިނީ ދަރިފުޅުގެ އެކުވެރިން ލައްވާ ދަރިފުޅަކީ ‘ކަޓު’ ކުއްޖެކޭ ބުނުވުމުގެ މަޤްޞަދަކު ނޫނެވެ. ޔަގީންކަމާއެކު ބުނަމެވެ. ދަރިފުޅުގެ އެކުވެރިން ގެންގުޅޭ ވާހަކަތަކުން އެކުދިންނަށް ރަނގަޅު ނަމޫނާއެއް ނުފެންނާނެއެވެ. ނަމަވެސް މާތް އަޞްޙާބުންނާއި ތާބިޢީންގެ ސީރަތުން ދަރިފުޅުގެ ދުނިޔެއާއި އާޚިރަތް ބާއްޖަވެރި ކުރަންވީ ގޮތުގެ ފުރިހަމަ ނަމޫނާ ފެނިގެންދާނެއެވެ.\nލޯބިވާ ދަރިފުޅާއެވެ. ބައެއްފަހަރު ދަރިފުޅަށް ގޯސްކޮށް ކަންތައްތައް ކުރެވޭފަހަރު ތަންކޮޅެއް ބާރަށް އެއްޗެކޭ ބުނަނީ، ނުވަތަ ބައެއް ފަހަރު، ދަރިފުޅަށް އަނިޔާނުވާނޭހެން، ދަރިފުޅުގެ ގައިގައި ޖަހަނީ މަންމަމެން ހަރުކަށިކަމުންނެއް ނޫނެވެ. ނުވަތަ މަންމަމެންގެ ‘ރުޅިގަނޑު’ ދަރިފުޅަށް ބާލާކަށްވެސް ނޫނެވެ. އެހެން ހަދަނީ ދަރިފުޅަކީ ކިޔަމަންތެރި ކުއްޖަކަށް ހެދުމަށްޓަކައެވެ. ދަރިފުޅަކި އެންމެހާ ނޭދެވޭސިފަތަކުން ދުރުވެގެންވާ ކުއްޖަކު ކަމުގައި ހެދުމަށްޓަކައެވެ. އަދި ދަރިފުޅަށް، ދަރިފުޅުގެ އަމިއްލަ ނަސްފު މާމޮޅުކަމުގައި ނުދެއްކުމަށްޓަކައެވެ. އަދި ދަރިފުޅުގެ ތިޔަ ނަފްސަކީ ކުޑަ އެއްޗެއް ކަމުގައި އިޙްސާސް ކޮށްދިނުމަށްޓަކައެވެ. އެހެނީ މަންމައާއި ދަރިފުޅަކީވެސް ﷲ ތަޢާލާގެ އަޅުންނީމުއެވެ.\nލޯބިވާ ދަރިފުޅާއެވެ. ﷲގެ ދީލަތިވަންތަކަމުން ދަރިފުޅަށް ދެއްވާފައިވާ އެންމެހާ ތަކެތިން ދަރިފުޅުގެ އެކުވެރިންނަށް ދިނުމަށް ބުނަނީ ދަރިފުޅު ހިތްދަތި ކުރާކަށް ނޫނެވެ. ތިމާގެ އަމިއްލަ ނަފްސަށް އެދޭ އެންމެ ރަނގަޅު ގޮތް ތިމާގެ އަޚާއަށް އެދެފުމަށްދާންދެން އަޅާ އީމާންނުވާ ކަމުގައި މާތް ނަބިއްޔާ ޙަދީޘް ކުރައްވާފައިވާތީއެވެ. އެންމެ ތުއްތު އިރުއްސުރެ ދަރިފުޅަށް އެންމެ ލޯބިވެތި ކުޅޭ އެއްޗެހި ދަރިފުޅުގެ އެކުވެރިންނާ “ޝެއާ” ކުރުމަށް ބުނީ މިސަބަބަށްޓަކައެވެ. ތިމާ އެންމެ ލޯބިވާ އެއްޗަކުން ހޭދަކޮށްފުމަށްދާންދެން ތިމާއަށް ހެވެއް ނުލިބޭނެ ކަމުގައި ﷲ އަންގަވާފައިވާތީއެވެ. އަދި ދަރިފުޅުގެ ކިބައިން ހަމައެކަނި ތިމާގެ ނަފްސަށްޓަކައި ދިރިއުޅުމުގެ ގޯސްއާދަ ނައްތާލައި އަނެކާދެކެ ލޯބިވުމުގެ ރީތިސިފަ ހަރުލައްވަން ބޭނުންވާތީއެވެ.\nލޯބިވާ ދަރިފުޅާއެވެ. އަމިއްލަ ދިރިއުޅުމެއް ފަށަންދެން ދަރިފުޅަށް ވަކިންކޮޓަރިއެއް ޚާއްޞަކޮށްފައި ނުދިނީ ދަރިފުޅަށް އިތުބާރު ނުކުރާތީއެއް ނޫނެވެ. ނަމަވެސް ޝައިޠާނާއާމެދު ގަންނަ ބިރަކުންނެވެ. ދަރިފުޅުގެ މައްޗަށް ޝައިޠާނާގެ ކުޑަވެސް ބާރެއް ފޯރުމަށް ނޭދޭތީއެވެ. އެނުބައި ޝައިޠާނާ ﷲ ތަޢާލާގެ ކުރިފުޅުމަތީގައި ބުނެފައިވެއެވެ. ” ދެން އެއުރެންގެ ކުރިމަތިންނާއި، ފަހަތުންނާއި، އެއުރެންގެ ކަނާތްފަރާތުންނާއި ވާތްފަރާތުން (ވަސްވާސްދިނުމަށް) އެއުރެންގެ ގާތަށް ތިމަންނަ އަންނަ ހުށީމެވެ. (الأعراف17) ” ދަރިފުޅުވީ ކޮންތާކުތޯއާއި ދަރިފުޅު ކުރަނީ ކޮންކަމެއްތޯ، މަންމަމެން އަބަދު ބަލަނީވެސް މިމަލްޢޫނުގެ ނުބައިކަމަށްޓަކައެވެ. އަދި ދަރިފުޅުގެ ރައްޓެހިންނާ ބައްދަލުކޮށް އެކުދިންގެ މިޒާޖު މަންމަމެން ބަލަނީވެސް މިބުނި މަލްޢޫނުގެ ކެހިވެރި މަޅީގައި ދަރިފުޅު ޖެހިދާނެކަމުގެ ބިރަށްޓަކައެވެ.\nލޯބިވާ ދަރިފުޅާއެވެ. އެހެންމީހުން އެމީހުންގެ ދަރިންގޮވައިގެން ރެސްޓޯރަންޓްތަކަށް ގޮސް އަދި އަގުބޮޑެތި ހެދުންތައް ޢަދަދު ނުކުރެވޭ ވަރަށް ގަންނަ ފަދައިން މަންމަމެން ގަނެނުދެނީ މަންމަމެންގެ އެވަރުގެ ތަނަވަސްކަމެއް ނެތިގެންނެއް ނޫނެވެ. މާތް އަޞްހާބުން އުޅުއްވި ފަދައިން ޒުހުދުވެރި ދިރިއުޅުމެއް އުޅުމަށް ދަރިފުޅަށް ދަސްކޮށްދިނުމަށްޓަކައެވެ. އަދި ދުވާލަކު ކުލައެއްގެ ހެދުމަކުން ރައްޓެހިންނަށް ތުއި ދެއްކުމަކީ ކިބުރުވެރިކަމާއި ބޮޑާކަމަށް މަގުފަހި ކުރުވާނެ ކަމަކަށްވާތީއެވެ. ﷲ އަންގަވަނީ މިފަދައިންނެވެ. ” އަދި ހަމަކަށަވަރުން ކިބުރުވެރިވެ، ފަޚުރުވެރިވާ އެއްވެސް މީހަކުދެކެ ﷲ ތަޢާލާ ލޯބިވެވޮޑިނުގަންނަވައެވެ. (لقمان 18) ” ﷲގެ ދީލަތިވަންތަކަމުން މަންމަމެންނަށް ދެއްވާފައިވާ ތަނަވަސްކަމުގެ ބޭނުންކުރަން ބޭނުންވަނީ އާޚިރަތްހޯދުމަށް އޮތް ވަސީލަތެއް ކަމުގައެވެ. އެހެންކަމުން ދަރިފުޅަކީވެސް އިސްރާފްކުރާ ކުއްޖަކަށް ވުމަކަށް ނޭދެމެވެ. އެހެނީ އިސްރާފްކުރާމީހުން ދެކެ ﷲ ލޯބިވެވޮޑިނުގަންނަވައެވެ.


Money laundering hingi iru ihumaaluvi massalaigai Athif ah dhauvaa kuran fonuvaifi | Mihaaru\nމަނީ ލޯންޑަރިން ހިންގި އިރު އިހުމާލުވި މައްސަލައިގައި އާތިފަށް ދައުވާ ކުރަން ފޮނުވައިފި\n02 ޖުލައި 2019 - 10:24 34 comments\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ) އިން ދައުލަތަށް ވަންނަން ޖެހޭ ފައިސާ އެސްއޯއެފްގެ އެކައުންޓްތަކަށް ޖަމާކޮށް، އެ ފައިސާ އިން މަނީ ލޯންޑެރިންގެ މުއާމަލާތް ހިންގި އިރު އެކަން ހުއްޓުވަން އިހުމާލުވި މައްސަލައިގައި އެތަނުގެ އޭރުގެ އިސްވެރިޔާ އިބްރާހިމް އާތިފް ޝަކޫރަށް ކޮރަޕްޝަންގެ ދައުވާކުރަން ޕްރޮސިކިއުޓާ ޖެނެރަލްގެ އޮފީހަށް ފޮނުވައިފި އެވެ.\nތަހުގީގު ފުރިހަމަކޮށް އޭސީސީން މި މައްސަލަ މިދިޔަ ފެބުރުއަރީ މަހުގެ ތެރޭގައި ޕީޖީ އަށް ހުށަހެޅުމުން އެތަނުން ދިރާސާކޮށް އިރުޝާދު ދިނީ ފުލުހުންނަށް ހުށަހެޅުމަށެވެ. އެއީ، މަނީ ލޯންޑަރިން އާއި ޓެރަރިޒަމަށް ފައިނޭންސްކުރުން ހުއްޓުވުމުގެ ގާނޫނުގައި ބަޔާންކޮށްފައިވާ ފަދަ ކުށެއް ކޮށްފައިވާ ކަމަށް ބެލެވޭތީ އެވެ.\nމަނީ ލޯންޑަރިންގެ މައްސަލަތައް ތަހުގީގު ކުރުމުގެ ބާރު އޭސީސީއަކަށް ނޯވެ އެވެ. އެ ބާރު ގާނޫނުން ދީފައި އޮންނަނީ ފުލުހުންނަށެވެ.\nއެންޓި ކޮރަޕްޝަން ކޮމިޝަން (އޭސީސީ) އިން މިއަދު އާއްމުކުރި ތަހުގީގު ރިޕޯޓުގައި ބުނީ، ފައިނޭންޝަލް އިންޓެލިޖެންސް ޔުނިޓު (އެފްއައިޔޫ) ގެ އިސްވެރިޔާގެ މައްޗަށް ދައުވާ ކުރަން ފޮނުވީ ދައުލަތުގެ ފައިސާ އިން މަނީ ލޯންޑެރިންގެ އަމަލު ހިންގަމުން ދިޔަ ކަން އެނގިވަޑައިގަތް އިރު ވެސް އެކަން ފުލުހުންނަށް ހުށަނޭޅުމުން ކަމަށެވެ.\nއެމްއެމްޕީއާރުސީގެ އެކައުންޓަކުން، ކުރީގެ ނައިބު ރައީސް އަހްމަދު އަދީބުގެ އެކުވެރިންގެ ކުންފުނި، އެސްއޯއެފަށް 59 މިލިއަން ރުފިޔާގެ ޗެކެއް ޖަމާކުރުމުގައި، ޝައްކު އުފެދޭ ކަންތައްތަކެއް ހުރުމުން އެފްއައިޔޫ އަށް އެކަން ހުށަހެޅި އެވެ. އޭގަ ފަހުން ހިނގި ޝައްކު އުފެދޭ ޓްރާންސެކްޝަންތަކުގެ ތަފްސީލް ވެސް ކަމާބެހޭ އިދާރާތަކުން އެފްއައިޔޫ އަށް ފޮނުވި އެވެ.\nޖުލައި، 2014 އިން ފެށިގެން ރާއްޖޭގެ އެކި ބޭންކްތަކުގައި އެސްއޯއެފުން ހުޅުވި އެކައުންޓްތައް ދިރާސާކުރި އިރު، އެމްއެމްޕީއާރުސީގެ އެތައް މިލިއަން ޑޮލަރު ވަދެފައިވާ ކަން އެފްއައިޔޫ އަށް އެނގޭ ކަމަށް ވެސް އޭސީސީން ބުންޏެވެ.\nއެ މުއާމަލާތްތަކަކީ މަނީ ލޯންޑަރިން ކަން އެއްވެސް ޝައްކެއް ނެތް މިންވަރަށް އެފްއައިޔޫގެ ވެރިޔާ އަށް އެނގޭ ކަން ތަހުގީގަށް ސާފުކޮށް ފެންނަން އޮތް ކަމަށް އޭސީސީން ބުންޏެވެ. އަދި އެއީ ފުލުހުންނަށް ފޮނުވަން ޖެހޭ މައުލޫމާތުތަކެއް ކަން އެފްއައިޔޫގެ އިސްވެރިޔާ ތަހުގީގުގައި އިއުތިރާފްވެވަޑައިގަތް ކަމަށް ވެސް އޭސީސީގެ ރިޕޯޓުގައިވެ އެވެެ.\nއެއީ، ކޮރަޕްޝަން އެކުލެވޭ މައްސަލައެއް ކަމަށް ކަނޑައަޅައި އާތިފްގެ މައްޗަށް ދައުވާ ކުރަން ފޮނުވީ މަގާމުގެ ނުފޫޒު ބޭނުންކޮށްގެން ވަކިފަރާތަކަށް ނާޒާއިޒު ފައިދާ ހޯދައިދިނުމުގެ ކުށުގެ ދައުވާ ކޮށްދިނުމަށެވެ.\nމި މައްސަލައިގައި އޭސީސީގެ ތަހުގީގަށް އާތިފް ދެއްވި ބަޔާނުގައި ވިދާޅުވެފައި ވަނީ އެސްއޯފުން ބޮޑެތި އަދަދުތަކުގެ މުއާމަލާތް ހިންގުމާއި އެ ފައިސާ ވަންނަނީ ކޮން އެކައުންޓްތަކަކަށް ކަން އެފްއައިޔޫގެ ރިޕޯޓުން އެނގެން އޮތުމާ އެކު އެކަން އިތުރަށް ތަހުގީގު ކުރަން ޖެހޭނެ ކަމަށް އޭރުގެ ގަވަރުނަރު އައިޝަތު އަޒީމާ އަށް ދެންނެވި ކަމަށެވެ. އެކަމަކު އެކަން ތަހުގީގުކުރަން ފުލުސް އޮފީހަށް ހުށަހަޅަން އިންކާރު ކުރައްވައި އަޒީމާ ނެންގެވީ އެ ޔުނިޓުގައި މުވައްޒަފުން މަދު މައްސަލަ ކަމަށް ތަހުގީގަށް ދެއްވި ބަޔާނުގައި އާތިފް ވިދާޅުވެފައިވެ އެވެ.\nއެ ތުހުމަތު އަޒީމާ ވަނީ ދޮގު ކުރައްވައިފަ އެވެ. އޭނާ ތަހުގީގަށް ވިދާޅުވެފައި ވަނީ އެސްއޯއެފުން ހިންގި ޝައްކު ކުރެވޭ މުއާމަލާތްތަކަކާ ގުޅިގެން ނޮވެމްބަރު، 27، 2014 ގައި އެފްއައިޔޫ އަށް ފޮނުވި "ސަސްޕިޝަސް ޓްރާންސެކްޝަން ރިޕޯޓް"ގެ ވާހަކަ، އެމްއެމްއޭ އިން ބޭއްވި ބައްދަލުވުމަކަށް ފަހު އާތިފް ހިއްސާކުރެއްވި ކަމަށެވެ. އެއާއެކު، ޝައްކުކުރެވޭ މުއާމަލާތް ވަރަށް ރަނގަޅަށް ދިރާސާކުރަން ޖެހޭނެ ކަމަށް އާތިފަށް ދަންނަވާފައި ވާނެ ކަމަށް އަޒީމާ ވިދާޅުވި އެވެ.\nއޭސީސީން ފާހަގަކުރި އެފްއައިޔޫގެ އިހުމާލުތައް\n- ޖުމްލަ އަށް ޓްރާންސެކްޝަނަކުން 47 މިލިއަން ރުފިޔާ އެސްއޯފްގެ އެކައުންޓުން ނަގާފައިވާ ކަން އެފްއައިޔޫގެ ތަހުގީގަށް އެނގޭ. އަޅައެއް ނުލި.\n- އެސްއޯއެފަކީ އެފަދަ ވިޔަފާރީގެ މުއާމަލާތްތައް ހިންގޭވަރުގެ ގާބިލް ކަމެއް ނެތް ކަން އެ ކުންފުނީގެ ޓެކްސް ފައިލިން އާއި އެނުއަލް ރިޕޯޓްތަކުން އެނގޭ.\n- އެފްއައިޔޫގެ ރިޕޯޓް ފުލުހުންނަށް ހުށަނޭޅުމުން ދައުލަތަށް ލިބެންޖެހޭ ގިނަ އަދަދެއްގެ ފައިސާ އަމިއްލަ ކުންފުންޏެއްގެ އެކައުންޓަށް ޖަމާވި އިރު އެކަން ހުއްޓުވަން އެއްވެސް ފިޔަވަޅެއް ނޭޅުމުން އެސްއޯއެފަށް ނާޖާއޒު ފައިދާ ލިބިފައިވުން.\n- އެފްއައިޔޫގެ އެނަލިސިސް ރިޕޯޓް ތަހުގީގީ އިދާރާ އަކަށް ނުފޮނުވަން ނިންމީ އޭރުގެ ވެރިޔާ (އާތިފް) ކަން އޭނާގެ އިއުތިރާފުންނާއި ތަހުގީގަށް ލިބިފައިވާ ހެކިތަކުން އެކަށީގެންވާ ޝައްކެއް ނެތް މިންވަރަށް ސާބިތުވުން.\n- ދައުލަތުގެ ފައިސާ އިން މަނީ ލޯންޑެރިން ހިންގި އިރު އެކަން ތަހުގީގު ކުރަން އެފްއައިޔޫން ފުލުހުންނަށް ހުށަނޭޅުން.\nމަނީ ލޯންޑަރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ ދަށުން އެފްއައިޔޫން ނިންމާ ނިންމުންތައް ނިންމުމުގެ ފުރިހަމަ މިނިވަންކަން އެ ޔުނިޓަށް ވަނީ ދީފަ އެވެ. އަދި އެ ޔުނިޓުން ހަދާ އެނަލިސިސް ރިޕޯޓްތަކާއި ގުޅިގެން އަޅާނެ ފިޔަވަޅެއް ނިންމުމުގެ ބާރު ދީފައި ވަނީ ވެސް އެ ޔުނިޓުގެ އިސްވެރިޔާ އަށެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން އެމްއެމްޕީއާރްސީގެ ކޮރަޕްޝަން އެމްއެމްއޭ މަނީ ލޯންޑްރިން އިބްރާހިމް އާތިފް ޝަކޫރު ޕީޖީ އޮފީސް\nއިސްތިއުފާ ދިނީ ޒިންމާ އަދާނުކުރެވޭނެކަން ޔަގީންވުމުން


Dhekunah moosun rangalhu, baeh sarahaddhu thakah mi hafuthaa ekkoh vissaarave vai gadhavaane: MET - One Online\n29 މާޗް 2021، މާލެ، ރާއްޖެއަށ ްމީގެ ކުރިން ކުރި ވިއްސާރައިގައި ކަނޑުތައް ގަދަވެފައިވަނިކޮށް ފެރީއެއް ދަތުރުކުރަނީ، މިހާރު ރާއްޖެއަށް ކުރަމުންދަނީ ހުޅަނގު މޫސުމުގެ ވިއްސާރަ، ކުރިއަށް އޮތް ހަފުތާ މޫސުން ގޯސްވާނެ ކަމަށް މޫސުމާ ބެހޭ ގައުމީ އިދާރާއިން ބުނޭ-- -- ވަން ފޮޓޯ: މުހައްމަދު އައުޒަމް\nދެކުނަށް މޫސުން ރަނގަޅު، ބައެއް ސަރަހައްދުތަކަށް މިހަފުތާ އެއްކޮށް ވިއްސާރަވެ ވައިގަދަވާނެ: މެޓް\nރާއްޖެއަށް މިހާރު ކުރަމުންދާ ހުޅަނގު މޫސުމުގެ ވިއްސާރައިގައި މެދު ރާއްޖެތެރެއާއި އުތުރުގެ އަތޮޅުތަކަށް ވިއްސާރަވެ ވައިގަދަވެ، އަދި ކަނޑުވެސް ގަދަވާނެ ކަމަށް މޫސުމާ ބެހޭ ގައުމީ އިދާރާއިން ބުނެފި އެވެ.\nމޫސުމާބެހޭ ގައުމީ އިދާރާގެ އޮފިޝަލަކު "ވަން" އަށް މިއަދު ވިދާޅުވީ ބ. އަތޮޅުން ފެށިގެން މ. އަތޮޅާއި ހަމަޔަށް ޔެލޯ އެލާޓު ނެރެފައިވާ ކަމަށާއި އަދި ވައިޓް އެލާޓު ހއ. ފެށިގެން ރ. އަތޮޅާ ހަމަޔަށް ނެރެފައިވާ ކަމަށެވެ.\nއޮފިޝަލު ވިދާޅުވީ ހުޅަނގު މޫސުމުގެ ވިއްސާރަ ފެށުނީ ދެކުނު އަތޮޅުތަކުން ނަމަވެސް މިހާރު ދެކުނަށް މޫސުން ރަނގަޅު ކަމަށެވެ. އެހެން ނަމަވެސް ކޮންމެވެސް ވަރަކަށް ކެރީގެ އަސަރު ކުރާނެ ކަމަށްވެސް ވިދާޅުވި އެވެ.\nމެދުރާއްޖެ ތެރެއާއި އުތުރުގެ އަތޮޅުތަކަށް މި ހަފުތާ އެއްކޮށްވެސް ވިއްސާރަވާނެ ކަމަށް އޮފިޝަލު ވިދާޅުވި އެވެ.\n"ދެކުނަށް ކެރީގެ އަސަރު ކުރިޔަސް އާންމުގޮތެއްގަ ރަނގަޅުވާނެ. ވައިވެސް މަޑުވެ ކަނޑުވެސް މަޑުވާނެ. އެކަމަކު މެދު ރާއްޖެތެރެއާއި އުތުރަށް ވިއްސާރަކޮށް މިދައްކަނީ. ވައިވެސް ގަދަވާނެ، ކަނޑުތައްވެސް ގަދަވާނެ. އެހެންވީމަ މި އަތޮޅުތަކުން ދަތުރު ކުރައްވާ ފަރާތްތަކުން މޫސުމަށް ސަމާލުކަންދިނުމަށް އެދެން." އޭނާ ވިދާޅުވި އެވެ.\nރާއްޖެއަށް މިހާރު ކުރަމުންދަނީ ހުޅަނގު މޫސުމުގެ ވިއްސާރަ އެވެ. ވިއްސާރައިގެ އަސަރު މާލެއަށްވެސް ކުރަމުންދާތީ، ވައިގަދަވާ ވަގުތުގައި ބުރިޖުން ދަތުރުކުރާ ފަރާތްތަކުން ރައްކާތެރިވެ ސަމާލުވުމަށް ކަމާބެހޭ އިދާރާތްތަކުން ވަނީ އިލްތިމާސްކޮށްފަ އެވެ.\nގުޅޭ ޓެގު މެޓް އޮފީސް މޫސުމް ވައިޓް އެލާޓް ޔެލޯ އެލާޓް


''ONE'' ge Chairperson, Minnu ah Rehendhi Award libivadaigenfi - One Online\nސަން މީޑިއާގެ ޕްރޮގްރާމެއްގައި މިންނު ---\nވަންގެ ޗެއާޕާސަން، މިންނު އަށް ރެހެންދި އެވޯޑު ލިބިވަޑައިގެންފި\nގައުމީ ހިދުމަތުގައި އެކިއެކި ދާއިރާއިން އަންހެނުން ކުރާ މަސައްކަތްތަކާއި، މުޖުތަމައު ބިނާކުރުމަށް އަންހެނުން އަދާކުރާ ދައުރުގެ އަގު ގައުމީ ފެންވަރެއްގައި ވަޒަން ކުރުމުގެ ގޮތުން ދޭ ރެހެންދި އެވޯޑް، "ވަން އޮންލައިން"ގެ ޗެއާޕާސަން މިންހާ ފާއިޒު ރަޝާދު (މިންނު) އަށް ލިބިވަޑައިގެންފި އެވެ.\nމިންނު އަށް އެވޯޑް ލިބިވަޑައިގެންފައިވަނީ އަދާކުރާ ވަޒީފާގެ ގޮތުން އޮފީހަށް ނުވަތަ ދާއިރާއަށް ކޮށްދީފައިވާ ހިދުމަތުގެ ދާއިރާއިންނެވެ. މި އެވޯޑް ހަވާލުކުރަނީ ކޮންމެ އަހަރެއްގެ ވެސް ބައިނަލްއަގުވާމީ އަންހެނުންގެ ދުވަސް ފާހަގަކުރަން ބާއްވާ ޖަލްސާގައި ނަމަވެސް ކޮވިޑް 19ގެ ހާލަތަ ގުޅިގެން މިއަހަރުގެ އެވޯޑް ދިނުމުގެ ހަފްލާ ވަނީ ފަސްކޮށްފަ އެވެ.\nމީޑިއާގެ އިސް ސަފުގައި ހަރަކާތްތެރިވާ ބޭފުޅުންގެ ތެރެއިން މިންނު އަކީ ފާހަގަކޮށްލެވޭ ޒުވާން ކަނބެލެކެވެ. އެގޮތުން މިންނު ވަނީ ރާއްޖޭގެ އެންމެ ބޮޑު އެއް ޕްރައިވެޓް މީޑިއާ ކަމަށްވާ ސަން މީޑިއާ ގުރޫޕުގައި ނުވަ އަހަރު ހޭދަ ކުރައްވައި، ސަން މީޑިއާ ގުރޫޕްގެ ޗީފް އޮޕަރޭޓިން އޮފިސަރު (ސީއޯއޯ)ގެ މަގާމު އަދާކުރައްވައިފަ އެވެ.\nއޭގެ އިތުރުން ސަން އިން ކޮންމެ މަހަކު އެއް ފަހަރު ނެރޭ ޓްރެވަލް ޓޫރިޒަމް މެގަޒިން، މޯލްޑިވް އައިލެންޑްސްގެ މެނޭޖިން އެޑިޓަރުކަމާއި ސަން މެގަޒިންގެ އެސިސްޓެންޓް އެޑިޓަރުކަން ވެސް މިންނު ކުރައްވައިފައިވެ އެވެ.\nއެއް ފައުންޑަރުގެ ގޮތުގައި، މިންނު "ވަން އޮންލައިން" ފެއްޓެވީ އެންމެ ދެ މުވައްޒަފުންނާއެކު 2018 ވަނަ އަހަރު އެވެ. މިހާރު ވަން މީޑިއާ ގުރޫޕު އުފައްދައި އެ މީޑިއާ ގުރޫޕުގެ ދަށަށް ވަން އޮންލައިން ހިންގަމުން އަންނަ އިރު، މި ގުރޫޕުގެ ކުޑައިގެ ދަށުން އިތުރު ތިން ޕްރޮޑަކްޓެއް އުފައްދައި، 25 އަށްވުރެ ގިނަ މުވައްޒަފުން އަންނަނީ މަސައްކަތް ކުރަމުންނެވެ. މި ހުރިހައި މުވައްޒަފުންނަކީ ވެސް ދިވެހީންނެވެ. ދިވެހި ބަހުންނާއި އިނގެރޭސި ބަހުން ވަން އޮންލައިން ގެ ދެ އެޑިޝަން ހިންގަމުން އަންނަ އިރު މި ނޫހަކީ މިހާރު ރާއްޖޭގައި ގައުމީ ފެންވަރުގައި ނެރޭ ނޫސްތަކުގެ ތެރެއިން އެންމެ ތާޒާކަމާ އެކު ހަބަރާއި މައުލޫމާތު ގެނެސްދޭ އެއް ނޫހެވެ.\nމީޑިއާ ކެރިއަރުގެ އިތުރުން މިންނު އަކީ 2017 ވަނަ އަހަރުން ފެށިގެން ގްލޯބަލް ބްރޭންޑް، ވުމެން އިން މެނޭޖްމަންޓް މޯލްޑިވްސްގެ ރައީސާ އެވެ. އަދި ބިޒްނަސް މެނޭޖްމަންޓާއި ފެޝަން ޑިޒައިންގެ ދާއިރާއިން ވެސް މަތީ ތައުލީމު ހާސިލުކުރައްވައިގެން ހުންނެވި މިންނު ގެންދަވަނީ ނޫހުގެ އިތުރުން އަމިއްލަ ވިޔަފާރިއެއް ވެސް ހިންގަވަމުންނެވެ. އެއީ 2011 ވަނަ އަހަރު ފެށި ބުޓީކް ކްލޯޓިން ފިހާރަ "ޑްރީމްސް ބައި މިންނު" އެވެ.\nއޭގެ އިތުރުން ސްކޫލް ދުވަސްވަރު ލިޓިލް މެއިޑް އަދި ގާލްގައިޑުން ހުނަރުތައް ހާސިލުކުރައްވާފައިވާ މިންނު އަކީ މިއަދު މޯލްޑިވްސް ގައިޑް އެންޑް ސްކައުޓް ފެލޯޝިޕް (އެމްއެސްޖީއެފް)ގެ މެންބަރެކެވެ. އަދި ބައިކް މޯލްޑިވްސް، ރީޖަނަލް އެލަޔަންސް ފޮ ފޮސްޓެރިން ޔޫތް (ރަފީ) އަދި އައްޑޫ ވިމެންސް އެސޯސިއޭޝަނުގައި ޕީއާރު މާކެޓިން އަދި މީޑިއާގެ މަސައްކަތްތަކުގައި އަމިއްލަ ގޮތުން މިންނު ގެންދަވަނީ މަސައްކަތް ކުރައްވަމުންނެވެ.\nމިންނު އަކީ މީޑިއާގައި މިންތީގެ ހަމަހަމަ ކަމަށް "ބިލްޑިން އަ ޖެންޑާޑް މީޑިއާ އިން ސައުތު އޭޝިއާ"ގެ ނަމުގައި ސާކުގެ ގައުމުތަކަށް ހިންގާ މެގަ ޕްރޮޖެކްޓް، ޔުނެސްކޯ ސްވޯން ޕްރޮޖެކްޓްގެ ވެސް ބޯޑު މެންބަރެކެވެ. އޭގެ އިތުރުން ކޮވިޑަށް ހޭލުންތެރިކުރުވުމަށް ދިވެހި މީޑިއާތައް ގުޅިގެން ހިންގާ "ކޮވިޑް ހުއްޓުވާނީ އަހަރެން" ގައުމީ ކެމްޕޭނުގެ ސްޓިއަރިން ކޮމިޓީގެ މެންބަރެއްގެ ގޮތުގައި ވެސް މިންނު ގެންދަވަނީ މަސައްކަތް ކުރައްވަމުންނެވެ.\nމީޑިއާއާ ގުޅޭ ދާއިރާތަކުން މިންނު ވަނީ ގިނަ ކާމިޔާބީތަކެއް ވެސް ހާސިލުކުރައްވައިފަ އެވެ. އެގޮތުން 2015 ވަނަ އަހަރު ސިންގަޕޫރުގެ ރޯޔަލް އިންސްޓިޓިއުޓް އޮފް މާސް ކޮމިއުނިކޭޝަންގެ ސީނިއާ މެންބަރުކަމުގެ އެވޯޑް ކޮށްފައިވާ އިރު، 2016 ވަނަ އަހަރު ވިމެން އޮން ބޯޑްސް ޑިސްޓިކްޝަން އަދި އެވޯޑް ފޮ ބެސްޓް ޔަންގް ޕްރޮފެޝަނަލްގެ އެވޯޑު ވެސް މިންނުއަށް ވަނީ ލިބިވަޑައިގެންފައިވެ އެވެ.\nމިންނު އަށް ވަނީ 2018 ވަނަ އަހަރު އިންޓަނޭޝަނަލް ޔޫތު ކޮމިޓީން ދޭ "އޭޝިއާ ޔޫތު އިންސްޕިރޭޝަނަލް އެވޯޑް އިން ވިމެން އެމްޕަވަމަންޓް" އެވޯޑާއި ރަފީ އެންޖީއޯ އިން "ޔޫތު ޑިވެލޮޕްމަންޓް ޗެމްޕިއަން އެވޯޑް" އަދި "އައުޓްސްޓޭންޑިން ޔޫތް ލީޑަރު"ގެ އެވޯޑް ވެސް ލިބިފައިވެ އެވެ.\nދާދި ފަހުން މިންނު ވަނީ އޭނާގެ އެޑިޓަރުކަމުގެ ދަށުން، އަންހެނުންނަށް ހާއްސަ މަޖައްލާއެއްވެސް ރަޖިސްޓްރީކުރައްވައިފަ އެވެ. "ހިޔަލަ"ގެ ނަމުގައި ރަޖިސްޓްރީކުރައްވައިފައިވާ އެ މަޖައްލާގެ އެއް އަދަދު މިހާރު ވަނީ ނެރެފަ އެވެ.\nގުޅޭ ޓެގު ވިމެން އިން މެނޭޖްމަންޓް މޯލްޑިވްސް އަންހެނުން މިންހާ ފާއިޒް ވަން އޮންލައިން ރެހެންދި އެވޯޑް\nއައިޔޫއެމް އިން ޕީއެޗްޑީ ހެއްދެވި ފުރަތަމަ ބޭފުޅަކަށް ޝެއިހް ރަޝީދު\nއިދިކޮޅު މުޒާހަރާއިން ހައްޔަރުކުރި އެންމެން ދޫކޮށްލައިފި\nކޮވިޑް ހުއްޓުވަން ދިވެހި މީޑިއާތަކުން ފެށި ބިޔަ ކެމްޕޭން ކާމިޔާބުކަމާއެކު ނިންމާލައިފި


Islaamee shareeyah gaaimu kuraakah nuvey baa?\nއިސްލާމީ ޝަރީއަތް ގާއިމްކުރާނެ ކަމުގެ އިންތިޒާރުގައި ތިބުން ނޫން ގޮތެއް ނެތީ ބާ؟\nކޮންމެ ހިތާމަވެރި ހާދިސާއަކާ ގުޅިގެން ރައްޔިތުންގެ އިނގިލި ދިއްކުރުން ކަމާއި ބެހޭ އިދާރާތަކަށް އަމާޒުވަނީ އެތަންތަނުގެ އިސްވެރިންގެ އިހުމާލު ރައްޔިތުންނަށް ކޮންމެ ކަމެއްގައިވެސް ސިފަވާތީ އެވެ. މިފަދަ ކޮންމެ ކަމެއްގައިވެސް އިހުމާލުވާ އެތައްބަޔަކު ތިބޭނެ އެވެ.\nކޮންމެ ކަމެއް ހިނގާއިރަށް ހަރުކަށި އަދަބު ދޭން ގޮވާލާ އަޑު މުޅި މުޖުތަމައުގައި ގަދަވެގެން ދެ އެވެ. ނަމަވެސް އިސްލާމްދީނުގައި ކަނޑައަޅުއްވާފައިވާ އަދަބު ތަންފީޒުކޮށްގެން މެނުވީ މިފަދަ ހަޑިހުތުރު އަމަލުތަކުން އުންމަތް ސަލާމަތް ކުރެވެން ނެތްކަން ދުވަހެއް ދުވަހަކަށް މިދަނީ ސާބިތުވަމުން ނެވެ.\nއިސްލާމް ދީނުގައި ހަށުކަށި އެއްވެސް އަދަބެއް ނުވެ އެވެ. އޮތީ އަދުލު އިންސާފު ހައްގު އަދަބެވެ. އެފަދަ އަމަލެއް ކުރާ އެންމެ މީހަކަށް ހައްގު އަދަބު ލިބުނު ކަމުގައި ވީނަމަވެސް ދެން ތިބި މީހުނަށް އެފަދަ މުޑުދާރު އަމަލެއް ކުރަން ޖެހިލުންވާ ފަދަ އަދަބެވެ. އިންސާނުންގެ އަތުން ބޭނުން ގޮތަކަށް ލިޔެފައިވާ ގާނޫން ތަކަށް ވުރެންމާ ފުރިހަމަ އަދަބު ތަކެކެވެ.\nމިފަދަ ކޮންމެ ހާދިސާއަކަށް ފަހު ކަމާބެހޭ އިދާރާތަކުން މޮޅެތި ބަސްތަކުން އަތުރާލެވިފައިވާ ބަޔާނެ ނެރެ ރައްޔިތުންނަށް ހާމަކުރުމުން އެ އިދާރާއެއްގެ ޒިންމާ އަދާވީކަމަކަށް ނުބެލެވެ އެވެ. އެމައްސަލައެއްގެ އަހުލުވެރިން ދުވަސްކޮޅަކުން ނަފުސާނީ ބަލީގެ ސެޓްފިކެޓެއް ހައްދާލައިގެން ކުށުން ބަރިއްޔަވުން ބަލައެއް ނުގަނެވޭ އެވެ.\nސައްތައިން ސައްތަ އިސްލާމީ ގައުމެއްގައި އިސްލާމީ ޝަރީއަތް ނޫން ޝަތީއަތެއް އޮތުން އެއީ މުޅި މުޖުތަމައު ނާމާން ކަމާއި ބިރުވެި ކަމެއްގެ ތެރޭގައި ތިބެންޖެހުމުގެ މައިގަނޑު އަސްލެވެ.\nވައްކަން ކުރުމާއި، މަގުފޭރުމާއި، މަސްތުވާތަކެތީގެ މައްސަލަތަކާއި މާރާމާރީއާއި ރޭޕް ކުރުންފަދަ ކުށްތަކަށް ދޭންޖެހޭ އަބަދު ތަންފީޒު ކުރެވޭ ކަމަށް ވާނަމަ ކުށް ކުރުން ހުއްޓުވޭނެ ކަމާއި މެދު ދެބަސްވޭވޭކަށް ނެތެވެ.


Iyye Ekani Ves 234 Meehun Joorimanaa Koh6Meehaku Hayyaru Koffi - Vaguthu\nއިއްޔެ އެކަނިވެސް 234 މީހުން ޖޫރިމަނާކޮށް ހަ މީހަކު ހައްޔަރުކޮށްފި\nމާލޭގެ މަޖީދީ މަގު. --- ވަގުތު އިމޭޖަސް: މުހައްމަދު އަފްޒަލް\nމާލެ ސަރަހައްދުގައި ކޮވިޑް-19 އިތުރަށް ފެތުރުނަ ނުދިނުމަށް އިއުލާންކޮށްފައިވާ ފުރަބަންދުގެ އަމުރާ ހިލާފުވެގެން އިއްޔެ އެކަނި ވެސް 234 މީހުން ޖޫރިމަނާކޮށް، ހަ މީހަކު ހައްޔަރުކޮށްފައިވާ ކަމަށް ފުލުހުން މިއަދު ވިދާޅުވެއްޖެއެވެ.\nފުލުހުން އާންމުކޮށްފައިވާ ތަފާސް ހިސާބުތައް ދައްކާ ގޮތުގައި އިއްޔެ ޖޫރިމަނާ ކުރި މީހުންގެ ތެރޭގައި ހިމެނެނީ މާލެ އިން 211 މީހުންނާއި ހުޅުމާލެ އިން 20 މީހުންނާއި ވިލިމާލެ އިން ތިން މީހުންނެވެ. ފުރަބަންދުގެ އަމުރާ ހިލާފުވެގެން ހަ މީހުން ހައްޔަރު ކުރީ މާލެ އިންނެވެ.\nމިހާތަނަށް އައިއިރު، ފުލުހުން 282 މީހުން ވަނީ ހައްޔަރުކޮށްފައެވެ. އަދި ފުލުހުންގެ ބެލުމުގެ ދަށުގައި އޭގެ ތެރެއިން މިހާރު ތިބީ 121 މީހުންނެވެ. ފުލުހުން ހައްޔަރު ކުރި މީހުންގެ ތެރޭގައި ހިމެނެނީ މާލެ އިން 249 މީހުންނާއި ހުޅުމާލެ އިން 30 މީހުންނާއި ވިލިމާލެއިން ތިން މީހުންނެވެ.\nފުލުހުންގެ ތަފާސް ހިސާބުތައް ދައްކާ ގޮތުގައި މިހާތަނަށް 5،259 މީހެއް ވަނީ ޖޫރިމަނާކޮށްފައެވެ. އެއީ މާލެ އިން 4،553 މީހުންނާއި ހުޅުމާލެ އިން 603 މީހުންނާއި ވިލިމާލެ އިން 103 މީހުންނެވެ.


SunOnline: Bandaara Cup: Anhenunge bain champion kan Criminal Court ah, Firihenunge bain DJA ah\nބަންޑާރަ ކަޕް: އަންހެނުންގެ ބައިން ޗެމްޕިއަންކަން ކްރިމިނަލް ކޯޓަށް، ފިރިހެނުންގެ ބައިން ޑީޖޭއޭއަށް\nޝައިހާން ޒަރީރު 08 Mar 2022, 13:05\nބަންޑާރަ ކަޕްގެ ފިރިހެން ބައިގެ ޗެމްޕިއަންކަން ހޯދީ ޑީޖޭއޭ އިން -- ސަން ފޮޓޯ/ މުޙައްމަދު ހައްޔާން\nބަންޑާރަ ނައިބުގެ އޮފީހުން އިސްނަގައިގެން ބޭއްވި ބަންޑާރަ ކަޕް 2022 ގެ އަންހެން ބައިގެ ޗެމްޕިއަންކަން ކްރިމިނިލް ކޯޓުން ހޯދިއިރު، ފިރިހެން ބައިގެ ޗެމްޕިއަންކަން ޑީޖޭއޭ އިން ހޯދައިފިއެވެ.\nއެ މުބާރާތުގެ ފައިނަލް މެޗު ރޭ ކުޅެފައިވަނީ ހެންވޭރު ފުޓުބޯޅަ ދަނޑުގައެވެ. ރޭ އެންމެ ފުރަތަމަ ކުޅެފައިވަނީ އަންހެން ބައިގެ ފައިނަލެވެ. އެ މެޗުގައި ބައްދަލުކުރީ ދިވެހިރާއްޖޭގެ ހައިކޯޓާއި ކްރިމިނަލް ކޯޓެވެ. އެ މެޗު ކްރިމިނަލް ކޯޓުން ކާމިޔާބުކުރީ ޕެނަލްޓީގައި ހައި ކޯޓު ބަލިކޮށްގެންނެވެ.\nދެ ޓީމުގެ ފަރާތުން ފޯރިގަދަ ކުޅުމެއް ފެނުނު މި މެޗުގެ ފުރަތަމަ ހާފު ނިމުނީ އެއްވެސް ޓީމަކަށް ލަނޑެއް ކާމިޔާބު ނުކުރެވިއެވެ. ދެ ވަނަ ހާފު ފަށައިގެން ކްރިމިނަލް ކޯޓަށް ލަނޑު ޖަހައި، ލީޑު ނަގަން ރަނގަޅު ފުރުސަތެއް ލިބުނެވެ.\nބަންޑާރަ ކަޕްގެ އަންހެން ބައިގެ ފައިނަލް މެޗުން ފޯރިގަދަ ކުޅުމެއް ފެނުނު -- ސަން ފޮޓޯ/ މުޙައްމަދު ހައްޔާން\nނަމަވެސް ލަނޑު ޖަހަން އުޅުމުގެ ތެރޭގައި ހައިކޯޓު ޓީމުގެ ކީޕަރާއި ކްރިމިނަލް ކޯޓުގެ ކުޅުންތެރިޔަކާ މުޑިއަރައި، ހައިކޯޓުގެ ކީޕަރަށް ކޮންމެވެސް ވަރެއްގެ އަނިޔާއެއް ލިބި، ދަނޑު މަތީގައި ފަރުވާ ދޭން ޖެހުނެވެ.\nއެ މެޗުގައި ލަނޑު ޖަހައި ލީޑު ނަގާފައިވަނީ ހައިކޯޓުންނެވެ. އެ ލަނޑު އެ ޓީމަށް ކާމިޔާބުކޮށްދިނީ ޖާޒީ ނަންބަރު ފަހެއް ނުހާ ޢަބްދުލް މުއުމިން އެވެ.\nލީޑުގައި ހައިކޯޓުން ކުޅުނުއިރު، ކްރިމިނަލް ކޯޓުން ވަނީ ލަނޑު ޖަހައި ނަތީޖާ ހަމަހަމަ ކުރުމަށް ވަރަށް މަސައްކަތް ކޮށްފައެވެ. ކްރިމިނަލް ކޯޓުން ނަތީޖާ ހަމަހަމަކޮށްފައިވަނީ ހައިކޯޓުން ކުރި ފައުލަކާ ގުޅިގެން އެ ޓީމަށް ލިބުނު ޕެނަލްޓީއަކުންނެވެ. މި ޕެނަލްޓީ އެ ޓީމަށް ކާމިޔާބުކޮށްދިނީ ޖާޒީ ނަންބަރު ނުވައެއް އާމިނަތު އަސްރާ އެވެ.\nބަންޑާރަ ކަޕްގެ ފައިނަލް މެޗުތައް ބޭއްވީ ރޭ ހެންވޭރު ދަނޑުގައި -- ސަން ފޮޓޯ/ މުޙައްމަދު ހައްޔާން\nމެޗުގެ ފުރިހަމަ ވަގުތު ހަމަވީއިރު ދެ ޓީމު އެއްވަރުވެފައިވުމުން ނަތީޖާ ނެރުމަށް ޕެނަލްޓީ ޖެހިއެވެ.\nޕެނަލްޓީގައި ކްރިމިނަލް ކޯޓަށް ކާމިޔާބު ކުރެވުނީ ދެ ޕެނަލްޓީއެވެ. އެެއީ އަސްރާ އަދި އައިޝަތު ފަޒީލާ ކަމިޔާބުކޮށްދިން ދެ ޕެނަލްޓީއެވެ. ހައިކޯޓަށް ކާމިޔާބުކުރެވުނީ އެންމެ ޕެނަލްޓީއެކެވެ. އެއީ ފަރީދާ މުޙައްމަދު ކާމިޔާބުކޮށްދިން ޕެނަލްޓީއެވެ. މި ނަތީޖާއާއެކު ކްރިމިނަލް ކޯޓުން މެޗު ކާމިޔާބުކުރީ 3-2 ގެ ނަތީޖާއަކުންނެވެ.\nއަންހެން ބައިގެ ޑްރީމް ޓީމުގައި ހިމެނުނީ އިޖުރާއީ އިއުތިރާޟް އެފްސީގެ މަރިޔަމް ޝާނާ މާޖިދު، ކްރިމިނަލް ކޯޓުގެ އާމިނަތު ޙަސަން، ހައިކޯޓުގެ އާމިނަތު ޔުމްނާ އަދި ޑީޖޭއޭގެ ޝައުފާ އިބްރާހީމެވެ. އަންހެން ބައިގެ އެންމެ ގިނަ ލަނޑު ޖެހި ކުޅުންތެރިޔާ އަދި އެންމެ މޮޅު ކުޅުންތެރިޔަކަށް ވެސް ހޮވުނީ ޑީޖޭއޭގެ ޝައުފާއެވެ.\nބަންޑާރަ ކަޕްގެ އަންހެން ބައިގެ ޗެމްޕިއަންކަން ހޯދީ ކްރިމިނިލް ކޯޓުން -- ސަން ފޮޓޯ/ މުޙައްމަދު ހައްޔާން\nފިރިހެން ބައިގެ ފައިނަލް މެޗުގައި ވާދަކުރީ ޑީޖޭއޭ އާއި ޕީޖީއެވެ. އެ މެޗު 6-3 ގެ ނަތީޖާއަކުން ކާމިޔާބުކުރީ ޑީޖޭއޭ އެވެ.\nމެޗުގައި ޑީޖޭއޭގެ ލަނޑުތައް ކާމިޔާބުކޮށްދިނީ އަންސަރު އިބްރާހީމާއި ސައުދުالله އަޙުމަދުގެ އިތުރުން އަޙުމަދު ސިރުހާން އެވެ. އޭގެ ތެރެއިން އަންސަރު ވަނީ ހަތަރު ލަނޑު ކާމިޔާބުކޮށްފައެވެ.\nޕީޖީ ޓީމުގެ ލަނޑުތައް ކާމިޔާބުކޮށްދިނީ މަސްއޫދު ޝަބީން އާއި އަހުމަދު ސާމިހް އެވެ. ސާމިހް ދެ ލަނޑު ޖެހިއިރު، މަސްއޫދު ވަނީ އެއް ލަނޑު ޖަހައިދީފައެވެ.\nމި ބައިގެ ޑްރީމް ޓީމުގައި ހިމެނުނީ އެފްސީޖޭސީގެ ޢަބްދުالله މައުރޫފް، ޑްރަގް ކޯޓުގެ އަޖުވަދު ޞަލާހު، ކްލަބް 220 ގެ ޢަލީ އިކުރާމްގެ އިތުރުން އެ ޓީމުގެ ސާމިހެވެ. ފިރިހެން ބަައިގެ އެންމެ ގިނަ ލަނޑު ޖެހި ކުޅުންތެރިޔާގެ އިތުރުން މުބާރާތުގެ އެންމެ މޮޅު ކުޅުންތެރިޔާއަށް ހޮވުނީ ޑީޖޭއޭގެ އަންސަރެވެ.\nބަންޑާރަ ކަޕްގެ އަންހެން ބައި ކްރިމިނަލް ކޯޓުން ކާމިޔާބުކުރީ 3-2 ގެ ނަތީޖާއަކުން -- ސަން ފޮޓޯ/ މުޙަމައްދު ހައްޔާން\nމުބާރާތުގެ އެންމެ މޮޅު ސަޕޯޓިން ޓީމަކަށް ހޮވުނީ ހައިކޯޓެވެ.\nމުބާރާތުގެ ރަނަރަޕް ޓީމަށް މެޑަލް އަދި ޗެމްޕިއަން ޓީމަށް މެޑެއްޔާއި ތަށި ހަވާލުކޮށްދެއްވީ ފައިނަލް މެޗުގެ ޝަރަފުވެރި މެހެމާނު އަދި ބަންޑާރަ ނައިބު އަލްއުސްތާޛް އިބްރާހީމް ރިފްޢަތެވެ.\nމި މުބާރާތް އަންނަ އަހަރު ވެސް ކުރިއަށް ގެންދާނެ ކަމަށް ބަންޑާރަ ކުލަބުން ބުންޏެވެ.


Resort thah hulhuvumuge kurin muvazzafun thamreenu kuran jeheyne | Mihaaru\nރިސޯޓު މުވައްޒަފެއް ބައިސްކަލެއްގައި ވަޒީފާއަށް ދަނީ: ރިސޯޓުތައް ހުޅުވުމުގެ ކުރިން މުވައްޒަފުން ތަމްރީން ކުރަން ވަނީ އަންގާފައި-- ފޮޓޯ: އެޑިޝަން\nރިސޯޓުތައް ހުޅުވުމުގެ ކުރިން މުވައްޒަފުން ތަމްރީނުކުރަން އަންގައިފި\n23 ޖޫން 2020 - 20:04 1 comment\nއަންނަ މަހު 15 ގައި ބޯޑަރު ހުޅުވައި ޓޫރިޒަމް އަލުން ފަށާއިރު އަމަލުކުރުމަށް ޓޫރިޒަމް މިނިސްޓްރީން ކަނޑައެޅި ގައިޑްލައިނުގައި ބުނެފައިވާގޮތުގައި ކޮންމެ ރިސޯޓަކުން ވެސް ހެލްތް އެންޑް ސޭފްޓީ ޕްލޭނެއް މިނިސްޓްރީ އަށް ހުށަހަޅަން ޖެހޭނެ އެވެ. މި ޕްލޭނުގައި، ޓޫރިސްޓުންނާ ޑައިރެކްޓް ކޮންޓެކްޓުވާ މުވަޒަފުންނާއި އެކި ކަންކަމުގައި ރިސޯޓުން ބޭރަށް ދާންޖެހޭ މުވައްޒަފުން ތިބުމުގެ ކަންތައް ރޭވިފައިވާ ގޮތުގެ ތަފްސީލް ހިމަނަން ޖެހޭނެ އެވެ.\nކޮވިޑް-19 އަށް ޕޮޒިޓިވްވެ ނުވަތަ ޝައްކުވެގެން އެކަހެރިކުރާ ޓޫރިސްޓުންނަށް ހިދުމަތްދޭން ޖެހިދާނެތީ މުވައްޒަފުން ތިބެން ޖެހޭނީ ޕީޕީއީ ކިޓުގައި ކަމަށް ވާތީ އެ ކިޓު ބޭނުން ކުރާ ގޮތް މުވައްޒަފުންނަށް އެނގެންޖެހޭނެ އެވެ. އަދި ސޯޝަލް ޑިސްޓެންސިން ބެހެއްޓުމާއި ޑިސްއިންފެކްޓު ކުރާނެ ގޮތުގެ ތަމްރީނު ވެސް މުވައްޒަފުންނަށް ދޭން ޖެހޭނެ ކަމަށް ގައިޑްލައިނުގައި ވަނީ ބުނެފަ އެވެ\nމުވައްޒަފުންނަށް ބޭނުންވާ ޕީޕީއީ ކިޓާއި މާސްކު އަދި އަންގި ފަދަ ތަކެތި ރިސޯޓުން ފޯރުކޮށްދޭން ޖެހޭނެ އެވެ. އަދި އެއްވެސް މުވައްޒަފަކު ކޮވިޑް-19 އަށް ޕޮޒިޓިވް ވެއްޖެ ނަަމަ ނުވަތަ އަލާމާތެއް ފެނިއްޖެ ނަމަ އެޗްޕީއޭ އިން ވަކި ގޮތެއް އަންގަންދެން އެކަހެރި ކުރެވޭނެ އިންތިޒާމް ހަމަޖެހިފައި ހުންނަން ޖެހޭނެ އެވެ.\nރިސޯޓުތައް އަލުން ހުޅުވާލާއިރު ބޭރުން އަންނަ މުވައްޒަފުންގެ ތެރެއިން ޖުލައި 15ގެ ކުރިން އަންނަ މުވައްޒަފުން 14 ދުވަހު ކަރަންޓީނުގައި ތިބެން ޖެހޭނެ ކަމަށް ވެސް ގައިޑްލައިނުގައިވެ އެވެ. ނަމަވެސް މޮނިޓަރިންގެ ހާލަތުގައި ނެތް ރަށްރަށުން ރިސޯޓުތަކަށް ދާ ދިވެހި މުވައްޒަފުންނަށް ރިސޯޓަށް ދިއުމާއެކު ވަގުތުން ވަޒީފާ އަށް ނުކުމެވޭނެ އެވެ.\nމީގެ އިތުރުން ރިސޯޓުތަކާއި ޓޫރިސްޓު ފެސިލިޓީތަކަށް މުނިފޫހިފިލުވުމުގެ ޕްރޮގްރާމް ހުށަހަޅަން ދާ މީހުން ކަރަންޓީން ކުރާކަށް ނުޖެހޭނެ އެވެ. ނަމަވެސް ބަލީގެ އަލާމާތެއް ފެނިއްޖެ ނަމަ އެ މީހުން ވެސް ޓެސްޓުކުރަން ޖެހޭނެ ކަމަށް ގައިޑްލައިނުގައި ވަނީ ބުނެފަ އެވެ. ޓޫރިސްޓެއްގެ ކިބައިން ބަލީގެ އަލާމާތް ފެނުނަސް ޓެސްޓްކުރަން ޖެހޭނެ އެވެ.


މާލޭގައި މީހެއްގެ ގަޔަށް ބެލްކަނީގެ ފާރު ވެއްޓިއްޖެ\nމާލޭގައި މީހެއްގެ ގަޔަށް ގެއެއްގެ ބެލްކަނީގެ ފާރުން ބަޔެއް މިރޭ ވެއްޓިއްޖެ އެވެ.\nސަފާރީއެއްގައި އެއްޗެއް ގޮވައި ދެ މީހަކު ފިހިއްޖެ\nމީރު އިލެންޑް ރިސޯޓުގެ ފަޅުތެރޭގައި އޮތް، އެ ރިސޯޓުގެ ސަފާރީއެއްގައި އެއްޗެއް ގޮވައި ދެ މީހަކު ވަރަށް ބޮޑަށް ފިހިއްޖެ ކަމަށް ފުލުހުން ދެންމެ ބުނެފި އެވެ.\nކާރެއްގައި ސައިކަލެއް ޖެހި ޒުވާނަކަށް އަނިޔާވެއްޖެ\nމާލޭ އިންޑަސްޓްރިއަލް ޒޯން ސަރަހައްދުގައި ޕާކްކޮށްފައި އޮތް ޓެކްސީއެއްގައި، ބާރަށް ދުއްވާފައި ދިޔަ ސައިކަލެއް ޖެހި ޒުވާނަކަށް މިއަދު ހަވީރު އަނިޔާވެއްޖެ އެވެ.\nJanuary 04, 2019 48\nހައިވޭގައި ދުއްވާފައި ދިޔަ ކާރެއް ފުރޮޅާލައިފި\nސިނަމާލެ ބްރިޖާ ގުޅިފައިވާ ހައިވޭގައި ދުއްވާފައި ދިޔަ ކާރެއް ކޮންޓްރޯލް ނުކުރެވިގެން ގޮސް، ފުރޮޅާލައިފި އެވެ.\nDecember 07, 2018 41\nއެކްސިޑެންޓުވި، ޒަހަމްވި މީހާއަށް އެހީވަން: އަލީ\nކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރަކަށް އިއްޔެ ހަމަޖެއްސެވި އަލީ ސޯލިހް ދުއްވެވި ކާރުން މީހެއްގެ ގައިގައި ޖެހި އެކްސިޑެންޓެއް ހިނގި ކަމަށާއި ޒަހަމްވި ޒުވާނާއަށް އެހީތެރިވަމުން ގެންދަވާ ކަމަށް އޭނާ މިއަދު ވިދާޅުވެއްޖެ އެވެ.\nDecember 06, 2018 13\nއެކްސްކަވޭޓަރުން ޖެހި ކަނޑުހުޅުދޫގައި މީހަކު މަރުވެއްޖެ\nއެކްސްކަވޭޓަރަކުން ޖެހި ގއ. ކަނޑުހުޅުދޫގައި އިންޑިޔާ ފިރިހެނަކު މިއަދު ހެނދުނު މަރުވެއްޖެ އެވެ.\nDecember 05, 2018 21\nބެލްކަންޏެއް ވެއްޓި ސައިކަލުތަކަކަށް ގެއްލުން ލިބިއްޖެ\nމާލޭގެ ގެއެއްގެ ތިންވަނަ ފްލޯގެ ބެލްކަންޏެއް ވެއްޓި، އެ ގޭގެ ކައިރީގައި ޕާކް ކޮށްފައި ހުރި ސައިކަލްތަކަކަށް މިއަދު ގެއްލުވެއްޖެ އެވެ.\nލ.ގަމު އެކްސިޑެންޓުގައި ޒަހަމްވި ޒުވާނާ މަރުވެއްޖެ\nލ. އަތޮޅު ލިންކް ރޯޑުގައި މި މަހުގެ ފަސް ވަނަ ދުވަހު ހިނގި އެކްސިޑެންޓެއްގައި ޒަހަމްވި ޒުވާނާ އަށް ފަރުވާ ދެމުން އަންނަނިކޮށް އައިޖީއެމްއެޗުގައި މިއަދު މަރުވެއްޖެ އެވެ.\nNovember 09, 2018 51\nހައިވޭގައި ވަންވޭ އިދިކޮޅަށް ދުއްވަނިކޮށް އެކްސިޑެންޓެއް\nލިންކް ރޯޑުން ހުޅުމާލެއަށް ދުއްވާ ލޭނުން، ގަވައިދާ ޚިލާފަށް، މާލެއާ ވީ ކޮޅަށް ދުއްވި ސައިކަލެއް ކަހާލައިގެން ވެއްޓި، ސައިކަލްގައި ތިބި ދެ މީހުންނަށް މިއަދު އަނިޔާވެއްޖެ އެވެ.\nއައްޑޫގައި ކާރެއް ފުރޮޅާލައި ދެ މީހަކަށް އަނިޔާވެއްޖެ\nއައްޑޫ ލިންކް ރޯޑުގައި ބާރު ސްޕީޑުގައި ދުއްވާފައި ދިޔަ ކާރެއް ފުރޮޅާލައި ދެ މީހަކަށް އަނިޔާވެއްޖެ އެވެ.\nއެކްސިޑެންޓްވި ދެ މީހުންނަށް ފަރުވާދީ ދޫކޮށްލައިފި\nމާލޭގައި ރޭ ހިނގި ނުރައްކާތެރި އެކްސިޑެންޓުގައި އަނިޔާވި ދެ މީހުންނަށް ފަރުވާ ދިނުމަށް ފަހު ދޫކޮށްލާފައިވާ ކަމަށް އޭޑީކޭ ހޮސްޕިޓަލުން މިއަދު ބުނެފި އެވެ.\nOctober 09, 2018 6\nކަރަންޓުގައި ޖެހުނު ކުއްޖާގެ ހާލު މިހާރު ރަނގަޅު\nވިލާ ކޮލެޖު ކުރިމަތީގައި އޮންނަ ހުސް ބިމުގައި ހަރުކޮށްފައި ހުރި ލައިޓެއް ވެއްޓުމުން އެ ނަގަނިކޮށް ރޭ ކަރަންޓުގައި ޖެހުނު 17 އަހަރުގެ ފިރިހެން ކުއްޖާގެ ހާލު ރަނގަޅުވަމުން އަންނަ ކަމަށް އައިޖީއެމްއެޗުން މިއަދު ބުނެފި އެވެ.\nSeptember 08, 2018 56\nބްރިޖާއި ރިންގް ރޯޑުގައި އެކްސިޑެންޓުތަކެއް!\nމާލެ އާއި ހުޅުލެ ގުޅުވާލި ސިނަމާލެ ބްރިޖު މަތީގަ އާއި ބްރިޖާ ގުޅޭ ބޮޑެތި މަގުތައް އިއްޔެ ފުރަތަމަ ފަހަރަށް އާންމުކޮށް ހުޅުވާލިއިރު ރޭ އެތަނުގައި އެކްސިޑެންޓުތަކެއް ހިނގައި ބަޔަކަށް އަނިޔާވެއްޖެ އެވެ.\nރިންގު ރޯޑުގައި އެކްސިޑެންޓެއް ހިނގައިފި\nސިނަމާލެ ބްރިޖާއި ގުޅިފައިވާ ބޮޑުތަކުރުފާނު މަގު ނުވަތަ ރިންގު ރޯޑު، ތާރު އަޅައިގެން ރަނގަޅު ފެންވަރަކަށް ހަދައި ހުޅުވިތާ 24 ގަޑިއިރު ނުވަނީސް މިއަދު އެކްސިޑެންޓެއް ހިނގައިފި އެވެ.\nމާލޭގެ ނެރަށް އެރި ލޯންޗު އެއްކޮށް ހަލާކުވެއްޖެ\nމާލޭގެ ދެކުނު ފަރާތު ނަރަށް އެރި ލޯންޗު އެއްކޮށް ހަލާކުވެ، ލޯންޗުގެ ބައިތައް އޮޔާދާން ފަށައިފި އެވެ.\nAugust 15, 2018 8\nAugust 04, 2018 12\nހުޅުމާލޭގައި މަސައްކަތް ކުރާ ފުލުހުންގެ އަދަދު ވަރަށް އަވަހަށް އިތުރު ކުރައްވާނެ ކަމަށް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ ޗީފް އޮޕަރޭޓިން އޮފިސަރު (ސީއޯއޯ) އަހުމަދު ބުންޔާމީން އިއްޔެ ވިދާޅުވެއްޖެ އެވެ.\nވެމްކޯގެ ވެހިކަލަކުން ޖެހި ކުޑަކުއްޖަކު ޒަހަމްވެއްޖެ\nހުޅުމާލޭގައި ވެމްކޯގެ ކުނި އުކާލާ ޕިކަޕަކުން ޖެހި ކުޑަކުއްޖަކު މިއަދު ޒަހަމްވެއްޖެ އެވެ.\nޖަޒްލާން އެކްސިޑެންޓުވީ ގެއަށް ދިޔަ މަގުމަތީގައި\nހުޅުމާލޭގައި ދުއްވާފައި ދިޔަ ސައިކަލް ކަހާލައިގެން ވެއްޓި މުހައްމަދު ޖަޒްލާން ޖަލީލް ރޭ މަރުވީ ގެއަށް ދިޔަ މަގުމަތީގައި ކަމަށް އޭނާގެ ބައެއް ރައްޓެހިން މިއަދު ބުނެފި އެވެ.


އެކަލާނގެއީ، އެއްގަމާއި، ކަނޑުގައި، ތިޔަބައިމީހުން ދަތުރުކުރާގޮތް ހިންމަވައިދެއްވާ ރަސްކަލާނގެއެވެ. ދެން ތިޔަަބައިމީހުން، ނަވަށް އަރައި ނަލަ ރޯޅިއަކާއެކު އެއުރެންނާއިގެން އެ ނައު ދުއްވައިގަތުމުން، އެކަމާ އެއުރެން އުފާކޮށްކޮށް ތިއްބައި، އެ ނަވަށް ޖެހުނުގަދަ ކޮޅިގަނޑަކުން ހުރިހާ ފަރާތަކުން އެއުރެންނާ ދިމާޔަށް ރާޅުތައް އައިސް އެއުރެން ހަލާކުވެދާނެހެން ހީވީމާ، އެކަލާނގެއަށް إيمان ކަން خالص ކުރާ حال ގައި، اللَّه އަށް އެއުރެން دعاء ކުރެތެވެ. މިކަމުން، އިބަރަސްކަލާނގެ އަޅަމެން ސަލާމަތްކުރައްވައިފިނަމަ، ހަމަކަށަވަރުން، شكر ކުރާ މީހުންގެ ތެރެއިން އަޅަމެން ވާހުށީމުއެވެ.\nاللَّه ގޮވައިލައްވަނީ، ސަލާމަތުގެ ގޮވައްޗަށެވެ. (އެބަހީ: ސުވަރުގެއަށެވެ.) އަދި އެކަލާނގެ އިރާދަކުރައްވާ ބަޔަކަށް، ސީދާވެގެންވާ ތެދުމަގަށް އެކަލާނގެ މަގު ދައްކަވަތެވެ.\nހެޔޮ عمل ކުޅަމީހުންނަށް، އެންމެހެޔޮ ޖަޒާ ހުށްޓެވެ. (އެއީ ސުވަރުގެއެވެ.) އަދި އޭގެއިތުރަށްވެސް ހުށްޓެވެ. (އެއީ اللَّه ގެ ދީދާރުފުޅު ދެއްކެވުމެވެ.) އަދި އެއުރެންގެ މޫނުތަކަކަށް ހިރަފުހެއް ނުވަތަ ދެރަކަމެއް ނާރާނެތެވެ. އެއުރެންނަކީ، ސުވަރުގޭގެ أهل ވެރިންނެވެ. އެެއުރެން އެތާނގައި ދެމިތިބޭ ހުށްޓެވެ.\nއަދި ނުބައި عمل ތައް ކުރި މީހުންނަށްހުރީ، ކޮންމެ ނުބައިކަމަކަށް އެފަދަ ޖަޒާއެވެ. އަދި އެއުރެންގެ މައްޗަށް ފެތުރިފައިވަނީ ނިކަމެތިކަމެވެ. اللَّه ގެ عذاب ން ރައްކާތެރިކުރާނޭ އެއްވެސް ފަރާތެއް އެއުރެންނަކަށް ނުވެއެވެ. އެއުރެންގެ މޫނުތައް، ކަޅު އަނދިރި ރޭގަނޑުން ބައެއްލައްވައި ނިވާކުރައްވާފައިވާ ކަހަލައެވެ. އެއުރެންނަކީ، ނަރަކައިގެ أهل ވެރިންނެވެ. އެއުރެން އެތާނގައި ދެމިތިބޭހުށްޓެވެ.\nތިމަންރަސްކަލާނގެ އެއުރެން އެންމެން އެއްތަނަކަށް އެއްކުރައްވާ ދުވަސް (ހަނދުމަކުރާށެވެ!) ދެން شريك ކުޅަ މީހުންނަށް، ތިމަންރަސްކަލާނގެ وحى ކުރައްވާހުށީމެވެ. ތިޔަބައިމީހުންނާއި، ތިޔަބައިމީހުން شريك ކުޅަ ތަކެތި ތިބިތާނގައި ތިބޭށެވެ! ފަހެ، އެއުރެންގެ މެދުގައިވާ ގުޅުންތައް ތިމަންރަސްކަލާނގެ ވަނީ ކަނޑުއްވައި ވަކިކުރައްވާފައެވެ. އަދި އެއުރެން شريك ކުޅަ ތަކެތި ބުނާނެތެވެ. ތިޔަބައިމީހުން އަޅުކަންކޮށް އުޅުނީ ތިމަންމެންނަކަށް ނޫނެވެ.\nފަހެ، ތިމަންމެންނާއި، ތިޔަބައިމީހުންނާ ދެމެދުގައި ހެތްކަކަށް اللَّه ފުދެއެވެ. ހަމަކަށަވަރުން، ތިޔަބައިމީހުން ކުޅަ އަޅުކަމުން ތިމަންމެންވަނީ غافل ވެގެންނެވެ.\nއެތާނގައި ކޮންމެ نفس އަކަށްމެ، އެ نفس އެއް އިސްކުޅަ عمل އެއްގެގޮތް އެނގޭނެތެވެ. އަދި އެއުރެންގެ އެހީތެރިވަންތަ، حق ވަންތަ اللَّه ގެ حضرة އަށް އެއުރެން ރައްދުކުރައްވާނެތެވެ. އަދި އެއުރެން ދޮގުން އުފައްދައިގެން އުޅުނު ކަންތައްތައް، އެއުރެންގެ ކިބައިން ގެއްލިގެން ހިނގައިދާނެތެވެ.


Visnun Thoonu Kurumah Kurevidhaane Baeh Kanthah - Vaguthu\nވިސްނުން ތޫނު ކުރުމަށް ކުރެވިދާނެ ބައެއް ކަންކަން\nއަޅުގަނޑުމެންގެ ތެރެއިން ގިނަ މީހުންނަށް ކުރިމަތިވެފައިވާ އެންމެ ބޮޑު އެއް މައްސަލައަކީ ދަސްކުރާ އެއްޗެއް މާ ގިނަ އިރުވަންދެން ނުވަތަ މާގިނަ ދުވަސް ވަންދެން ހަނދާނުގައި ނުހުރެ، ހަނދާނުން ކައްސާލާތީއެވެ. ހާއްސަކޮށް ކިޔަވާކުދިންނަށް މިފަދަ ކަންކަން ކުރިމަތިވުމުގެ ފުރުސަތު ބޮޑެވެ. ހަނދާން ގަދަ ވުމަކީ ތިމާގެ ދިރިއުޅުމުގެ އާދަތަކާއި ވަރަށްވެސް ބޮޑަށް ގުޅި ލާމެހިފައިވާ ކަމެކެވެ. އެހެނީ ތިމާ ކުރާ ބައެއް ކަންކަމުގެ ސަބަބުން ހަނދާނުގައި ކަންކަން ހަރުލާލެއް ފަސޭހަވެ ވިސްނުން ތޫނުވުމަށް މަގުފަހިވާތީއެވެ.\nސައިންސްވެރިންގެ ނަޒަރުގައި ރާޒުވާ އާއި އަރަތް ފަދަ ގޭމުތަށް ކުޅުމަކީ ވިސްނުން ތޫނުކުރުމަށް ކުރުން ބުއްދިވެރި ކަމެކެވެ. އެހެނީ މިފަދަ ގޭމްތަކުގެ ސަބަބުން ސިނކުޑި މަސައްކަތް ކުރާ ރޭޓް ޑަބަލްވާތީއެވެ. އަދި ކޮންމެ ދުވަހަކު 25 މިނެޓު މިފަދަ ގޭމެއް ކުޅުމުން އައި.ކިއޫ4ޕޮއިންޓް މައްޗަށް ޖެހެއެވެ. މީގެ އިތުރުން ސްކްރެބްލް ފަދަ ގިނަ މީހުންނަށް ބައިވެރިވެވޭ ކުޅިވަރުތަށް ކުޅުމަށްވެސް ހާއްސަ އިސްކަމެއް ދިނުން މުހިންމެވެ.\nވީޑިއޯ ގޭމު ކުޅުމަކީ ވެސް ވިސްނުން ތޫނުވާ ކަމެއް ކަމަށް ސައިންސްވެރިން އިއްތިފާގުވެއެވެ. އެގޮތުން ވީޑިއޯ ގޭމްކުޅުމުން ލޮލުން ފެނި ހައްލު ކުރަން ޖެހޭ ކަންތައްތަށް ކުރެވޭ މިންވަރު އަވަސްވެއެވެ. އަދި މީގެ އިތުރުން ކާޑިއޯ ކަސްރަތަކީ ވެސް ވިސްނުން ތޫނުކުރަން ބޭނުން ނަަމަ ކުރުން އެދެވިގެންވާ ކަމެކެވެ. އެހެނީ އެކަމުގެ ސަބަބުން ވަރބަލް އިންޓެލިޖަންސް 50 އިންސައްތައަށް މަތިވާތީއެވެ.\nއަދި ވިސްނުން ތޫނުކުރަން ބޭނުން ނަމަ ދުޅަހެޔޮ މޭވާއާއި ތަރުކާރީ ކެއުމަށް އިސްކަންދޭން ޖެހޭނެއެވެ. އެގޮތުން ފެހިކަން ގަދަ ތަރުކާރީއާއި މޭވާ ކެއުމަށް ހާއްސަ އިސްކަމެއްދިނުން މުހިންމެވެ.\nއޮކްޓޯބަރ 2, 2018 10:09\nތޭންކްސް. މާތްﷲ ބަރަކާތް ލައްވަވާށި އާމީން


Raajje ah fiyavalhu alhan govaalaa garaareh EU in agenda kohfi\nރާއްޖެއަށް ފިޔަވަޅު އަޅަން ގޮވާލާ ގަރާރެއް އީޔޫއިން އެޖެންޑާކޮށްފި\nރާއްޖޭގައި އިންސާނީ ހައްގުތަކަށް އިހުތިރާމްކުރުމާއި ޑިމޮކްރެޓިކް އުސޫލުތައް ކުރިއަރުވަން ސަރުކާރުގެ އެކި އިސް މަގާމުތަކުގައި ތިއްބަވާ ބޭފުޅުންނާއި މުއައްސަސާތަކާ ދެކޮޅަށް ފިޔަވަޅު އެޅުން ފަދަ ހުރިހާ ބާރެއް ބޭނުން ކުރަން ޔޫރަޕިއަން (އީޔޫ) އަށް ގޮވާލާ ގަރާރަކަށް އީޔޫ ޕާލަމެންޓުގައި މާދަމާ ބަހުސް ކުރަން އެޖެންޑާކޮށްފި އެވެ.\nހަތް ގައުމެެއްގެ ޕާލަމެންޓްރީ ގްރޫޕުން ސްޕޮންސާ ކޮށްފައިވާ ގަރާރަށް ބަހުސް ކުރާނީ ފްރާންސްގެ ސްޓްރަސްބާގްގައި މާދަމާ އެވެ. ސްޓްރަސްބާގްގައި މާދަމާ އޮންނަ ޖަލްސާއަކީ ހޯމަ ދުވަހުން ފެށިގެން މާދަމާގެ ނިޔަލަށް ކުރިއަށްދާ ސެޝަނުގެ ބައެކެވެ. ރާއްޖެއާ ބެހޭ ގަރާރަށް ބަހުސް ކުރާނީ މާދަމާ މެންދުރުފަހު 2.30 އިން 4.30 އަށެވެ.\nސަރުކާރުން ކުރުމަށް ގަރާރުގެ ދެލިލކޮޕީގައި ގޮވާލާފައިވާ ކަންތައްތަކުގެ ތެރޭގައި ޝަރުއީ ނިޒާމުގެ މިނިވަންކަން ކަށަވަރުކޮށް، ސިޔާސީ ނުފޫޒެއް ނެތް ޝަރީއަތެއް ލިބުމުގެ ހައްގު ރައްޔިތުންނަށް ކަށަަވަރު ކުރުން ހިމެނެއެވެ. އަދި ރާއްޖޭގެ ސުޕްރީމްކޯޓަށް ނުފޫޒަށް ސަރުކާރުން ނުފޫޒު ފޯރުވާ ކަމަށާއި ފަނޑިޔާރުންނަށާއި ކޯޓުތަކާ ދެކޮޅަށް ފިޔަވަޅުތަކެއް އަޅާފައިވާ ކަަމަށް ތުހުމަތުކޮށް އެކަން ކުށްވެރިކޮށްފައި ވެއެވެ.\nރާއްޖޭގައި މަރުގެ އަދަބުދޭން ފަށަން އުޅޭ އުޅުން އީޔޫއިން ކުށްވެރިކުރުން ތަކުރާރު ކުރުމަށާއި އިސްލާމްދީން ނޫން އެހެން ދީނަކަށް އުޅޭ ނަމަ ރާއްޖޭގައި އަދަބުދޭ ދިނުން ކުށްވެރި ކުރަން ވެސް ގަރާރުގެ ދެލިކޮޕީގައި ހިމަނާފައި ވެއެވެ.\nފެބްރުއަރީ މަހުގެ ފުރަތަމަ ދުވަހު ސުޕްރީމްކޯޓުން ނެރުނު އަމުރު ތަންފީޒު ނުކޮށް ކުއްލި ހާލަތު އިއުލާނުކޮށްގެން އުއްތަމަ ފަނޑިޔާރު އަބުދުﷲ ސައީދާއި ފަނޑިޔާރު އަލީ ހަމީދު ހައްޔަރުކޮށްގެން ސަރުކާރުން ގެންގުޅޭ ގެންގުޅުން އީޔޫއިން ކުރިން ވެސް ވަނީ ކުށްވެރިކޮށްފައެވެ. އެގޮތުން ފެބްރުއަރީ މަހުގެ 26 ވަނަ ދުވަހު އީޔޫ ފޮރިން އެފެއާޒް ކައުންސިލް އިން ފާސްކުރި ގަރާރުގައި އިންޒާރުކޮށްފައި ވަނީ ހާލަތު ބަދަލުނުވާ ނަމަ ރާއްޖެއަށް ފިޔަވަޅު އަޅަން ޖެހިދާނެ ކަމަށެވެ.


SunOnline: ODPL: BG athun balive Maaziya ithuru haas kamegge thereah\nބީޖީ އަތުން ބަލިވެ މާޒިޔާ އިތުރު ހާސްކަމެއްގެ ތެރެއަށް\nމުއާވިޔަތު އަންވަރު 31 Oct 2015, 02:02\nބިޖީއާއި މާޒިޔާ މިރޭ ބައްދަލުކުރި މެޗަގެ ތެރެއިން --- ސަން ފޮޓޯ: އަލީ ނަސީރު\nބީޖީ ސްޕޯޓްސް އަތުން 0-1 ގެ ނަތީޖާއަކުން ބަލިވެ މާޒިޔާ ސްޕޯޓްސް އެންޑް ރެކްރިއޭޝަނަށް އުރީދޫ ދިވެހި ޕްރިމިއާ ލީގްގައި ދެވަނަ ބުރުގައި ކުޅުނު ދެ މެޗުން ވެސް ބަލިވެ ގަދަ ހަތަރަކަށް އެރުމަށް އިތުރު ހުރަސްތަކާ ކުރިމަތިލާން ޖެހިއްޖެއެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު އެ މެޗްގައި ދެ ޓީމްގެ ފަރާތުން ވެސް ފެނިގެން ގޮސްފައިވަނީ އާދައިގެ ކުޅުމެކެވެ.\nއެންމެ ފަހުގެ ޕްރެޒިޑެންޓް ކަޕްގެ ޗެމްޕިއަން މާޒިޔާ އަށް ވަނީ ފުރަތަމަ ހާފްގެ ކުރީކޮޅުގައި ލަނޑުޖަހާނެ ރަނގަޅު ފުރުސަތެއް ލިބި ބޭކާރުވެފައެވެ. އެގޮތުން މުހައްމަދު ޝާދިން ބޮލުން ފޮނުވާލި ބޯޅަ ބީޖީ އޭރިއާ ތެރޭގައިހުރި ޕަބްލޯ ރޮޑްރިގޭޒް އަށް ލިބުމުކުރިން ބިޖީގެ އަހްމަދު ޒުބައިރު ވަނީ ދިފާއުކޮށްފައެވެ.\nއޭގެ ފަސް މިނެޓް ފަހުން އަނެއްކާވެސް މާޒިޔާއަށް ވަނީ ގޯލެއް ޖަހާނެ ރަނގަޅު ފުރުސަތެއް ލިބިފައެވެ. ހަސަން ޝިފާޒް ހުރަސް ކޮށްދިން ބޯޅަ ބީޖީއޭރިއާ ތެރެއިން އެ ޓީމްގެ ކުޅުންތެރިން ދިފާއުކުރި ބޯޅަ ލިބުނީ ހުސްކޮށް ހުރި މާޒިޔާގެ ކެޕްޓަން އަސަދުއްﷲ އަބްދުއްﷲ އަށެވެ. ނަމަވެސް އެބޯޅަވެސް ބީޖީގެ ޑިފެންޑަރުން ވަނީ ކްލިއަރކޮށްލާފައެވެ.\nމާޒިޔާއަށް ލިބުނު ފުރުސަތުތަކުގެ ބޭނުން ނުހިފުމުގެ ފައިދާ ނަގައި ބީޖީއިން އެ މީހުންގެ ކުޅުން ރަނގަޅު ކޮށް މާޒިޔާގެ ގޯލަށް އައީ ނުރައްކާ ކުރަމުންނެވެ.\nއެ ގޮތުން ބީޖީގެ އިބްރާހިމް ހަމްދާން މާޒިޔާގެ އޭރިއާ ތެރޭގައި ހުރެ ފޮނުވާލި ބޯޅަދިޔައީ ސިދާ ކީޕަރާދިމާލަށެވެ. ނަމަވެސް އޭގެ ފަސްމިނެޓް ފަހުން 38 ވަނަ މިނެޓް ގައި މެނުއަލް ޑޭވިޑް ނަގައިދިން ހުރަސް ގޯލްގެތެރެއަށް ފޮނުވާލައިގެން ހަމްދާން ވަނީ ބީޖީއަށް ތިން ޕޮއިންޓް ލިބުނު ލަނޑު ކާމިޔާބް ކޮށްފައެވެ.\nއެނަތީޖާއާއެކީ ފުރަތަމަ ހާފް ނިމުނު އިރު ދެވަނަ ހާފްފެށިގެން މާޒިޔަގެ އަހްމަދު އިމާޒް ނަގައިދިން ހުރަސް ބީޖީ އޭރިއާ ތެރޭގައި ހުރެ ފުންނާބުން ނާޝިދު ފޮނުވާލިނަމަވެސް އެ ބޯޅަ ވަނީ ބީޖީ ކުޅުންތެރިންގެ ފައިގަ ޖެހި ކޯނަރަކަށް ގޮސްފައެވެ.\nއެ މެޗުން މޮޅުވި ބީޖީ ވަނީ 11 ޕޮއިންޓާއި އެކު ހަ ވަނައިގައެވެ. މިރޭގެ މެޗުން ބަލިވި މާޒިޔާ އޮތީ ބީޖީއަށް ވުރެން އެއް ޕޮއިންޓް އިތުރަށް ލިބިގެން 12 ޕޮއިންޓާއި އެކު ފަސްވަނައިގައެވެ. އެއްވަނައިގައި 23 ޕޮއިންޓާއި އެކު ނިއުރޭޑިއަންޓް އޮތް އިރު 18 ޕޮއިންޓާއި އެކު ޓީސީ އޮތީ ދެވަނައިގައެވެ. ވިކްޓަރީ ތިންވަނައިގައި އޮތީ 13 ޕޮއިންޓް ލިބިގެންނެވެ.


Covid-19: Ithuru 27 meehaku positive ve, Bangladesh meehunge adhadhu 500 aa gaathah | Mihaaru\nރާއްޖޭގައި ތިބޭ އިންޑިއާގެ މީހުންގެ ތެރެއިން މިދިޔަ ހުކުރު ދުވަހު ފުރި 698 މީހުންގެ ގްރޫޕުގެ ތެރެއިން އެކެއްގެ އަތް ސެނިޓައިޒް ކުރަނީ: އިންޑިއާގެ ވެސް 63 މީހަކު ރާއްޖެ އިން ވަނީ ކޮވިޑަށް ޕޮޒިޓިވް ވެފައި.---ފޮޓޯ: އަހުމަދު އަވްޝަން/މިހާރު\nއިތުރު 27 މީހަކު ޕޮޒިޓިވްވެ، ބަންގްލަދޭޝްގެ މީހުންގެ އަދަދު 500 އާ ގާތަށް\n11 މެއި 2020 - 13:29 10 comments\nއެޗްޕީއޭ އިން ދެންމެ ބުނީ މިއަދުގެ މެންދުރު 1:00 އާ ހަމައަށް ބަންގްލަދޭޝްގެ 18 މީހަކާއި ނުވަ ދިވެއްސަކު ކޮވިޑް-19 އަށް ޕޮޒިޓިވް ވެފައިވާ ކަމަށެވެ. މި ނަމްބަރުތަކާ އެކު، ރާއްޖެ އިން އެ ބައްޔަށް މިހާތަނަށް ޕޮޒިޓިވްވި މީހުންގެ ޖުމްލަ އަދަދަކީ 862 އެވެ.\nރާއްޖެ އިން ކޮވިޑް-19 އަށް އެންމެ ގިނައިން ޕޮޒިޓިވްވެ ފައި ވަނީ ބަންގްލަދޭޝްގެ މީހުންނެވެ. އެ މީހުންގެ އަދަދު މިހާރު ވަނީ އެ ބަލި ޖެހުނު ދިވެހިންނަށް ވުރެ ދެ ގުނަ މަތިވެފަ އެވެ. އެ ގައުމުގެ 478 މީހަކު ޕޮޒިޓިވް ވެފައިވާއިރު، ދިވެހިންގެ ތެރެއިން އެ ބަލި ޖެހިފައި ވަނީ މިހާތަނަށް 288 މީހުންނަށެވެ. ދެން އެންމެ ގިނައީ އިންޑިއާ މީހުންނެވެ. ރާއްޖޭގައި މަސައްކަތް ކުރާ އެ ގައުމުގެ 63 މީހަކަށް ވަނީ ކޮވިޑް-19 ޖެހިފަ އެވެ.\nރާއްޖޭގައި މަސައްކަތްކުރާ ބަންގްލަދޭޝްގެ ގިނަ ބަޔަކަށް ކޮވިޑް ޖެހިފައިވާއިރު، އޭގެ ތެރޭގައި ބޮޑު ބަޔަކީ ކުދިކުދި ތަންތަނުގައި ތޮއްޖެހިގެން އުޅޭ މީހުން ކަމަށް އެޗްޕީއޭ އިން ވަނީ ބުނެފަ އެވެ. އެއީ އެ ބަލި ޖެހުމަށް އެންމެ ބޮޑަށް މަގުފަހިވާ އެއް ކަމަކަށް ވާތީ، އެ އަށް ވުރެ ރަނގަޅު ތަންތަނަށް ބިދޭސީން ބަދަލުކުރުމުގެ މަސައްކަތް ސަރުކާރުން ވަނީ ފަށައިފަ އެވެ. އެ ޕްރޮގްރާމްގެ ދަށުން މިހާތަނަށް ވެސް ބައެއް މީހުން ވަނީ ސަރުކާރުން ހެދި ވަގުތީ ތަންތަނަށް ބަދަލުކޮށްފަ އެވެ.\nމާޗް7ން ފެށިގެން ރާއްޖެ އިން ކޮވިޑް-19 ޖެހުނު 800 އަށް ވުރެ ގިނަ މީހުންގެ ތެރެއިން މިހާތަނަށް މަރުވީ ތިން މީހުންނެވެ. އެއީ ދެ ދިވެއްސަކާއި ބަންގްލަދޭޝްގެ މީހެކެވެ. މިހާތަނަށް 30 މީހަކު ވަނީ އެ ބަލިން ރަނގަޅުވެފަ އެވެ.\nއިތުރު ލިޔުންތައް ސިއްހަތު ބަލިތައް ހެލްތު ޕްރޮޓެކްޝަން އެޖެންސީ ބަންގްލަދޭޝް ރާއްޖެ-ބަންގްލަދޭޝް


އެލީޝާ | 14 ވަނަ ބައި - ނުނިމޭ\nއެލީޝާ (14) ވަނަ ބައި\n14 ވަނަ ބައި (ނުނިމޭ)\n9 10 ޖުލައި 2016\n4 ލޯބީގެ ބަގީޗާގައި ވަގުތުކޮޅެއް ހޭދަކޮށްލުމަށްފަހު ޒަވީން ގޮވައިގެން ގެޔަށްދާން ނުކުތް އެލީޝާއަށް ހުއްޓުން އެރީ މަގުގެ އަނެއް ފަރާތުން ފެނުނު މަންޒަރަކުންނެވެ. ޔަގީނެވެ. އަންހެންކުއްޖެއްގެ އަތުގައި ހިފައިލައިގެން އެދަނީ ހުޝާމްނޫން ދެވަނަ އެހެންމީހެއް ނޫނެވެ. ނަމަވެސް އޭނާގެ ކައިރީގައި އެހުރީ ކިޔާރާއެއް ނޫނެވެ. އެހެން އަންހެންކުއްޖެކެވެ. އެލީޝާއަށް ދެފަރާތަށް ބޯ ހޫރާލެވުނެވެ. މިކަހަލަ މީހުން ދުވަހަކު ބަދަލެއް ނުވާނޭ އެލީޝާގެ ހިތަށް އެރިއެވެ. އެލީޝާ ފޯންނަގާ އެމަންޒަރު ފޮޓޯ ނަގާލިއެވެ. ކިޔާރާގެ ދިރިއުޅުން ހަލާކުގެ ތެރެއަށް ވެއްޓިގެންދާތަން ބަލާކަށް އޭނާއަކަށް ނުހުރެވޭނެއެވެ. އެއަނދަވަޅުން ކިޔާރާ ސަލާމަތްކުރަން އޭނާ ބޭނުމެވެ.\nދެތިންހަތަރު ފަހަރު ބެލްއަޅާއަޑު އިވުމުން އެލީޝާ ދޮރުހުޅުވާލިއެވެ. “ކޮބާ ޒަން……” އެތެރެއަށް ވަންނަމުން ކަރަމް އަހާލިއެވެ. "އޭނާގެ ކޮޓަރީގައި…. ކާންދޭން އުޅެއުޅެ އަހަރެން ބަލިވެއްޖެ…. އެއްގޮތަކަށްވެސް ކާ ހިޔާލެއް ނުކުރި….” އެލީޝާ އަތުގައި ހުރި ބަތްތަށި ދައްކާލަމުން ބުނެލިއެވެ. “މަޑުކުރޭ އަހަރެން އަންނާނަން އޭނަ ގޮވައިގެން…." މިހެން ބުނެފައި ކަރަމް ދިޔައީ ޒަވީންގެ ކޮޓަރިއާއި ދިމައަށެވެ.\nއެތެރެއަށް ދިޔަތާ އިރުކޮޅެއްނުވެ ކަރަމް އައީ ޒަވީން އުރާލައިގެންނެވެ. ޒަވީންގެ އަތުގައި ޗޮކްލެޓެއްވެސް އޮތެވެ. ކަރަމް ޒަވީން ގޮވައިގެން އައިސް ސޯފާގައި އިށީނެވެ. އެލީޝާވެސް ބަތްތަށިހިފައިގެން ގޮސް ކަރަމްގެ ގާތު އިށީނެވެ. “މިހާރު ޗޮކްލެޓެއްވެސް ލިބުނީނު…. ދެން އަވަހަށް ކާލާ….” ބަތްސަމުސަލެއް ދިއްކޮށްލަމުން އެލީޝާ ލޯތްބާއި އެކު ބުނެލިއެވެ. ޒަވީން ދެންވެސް ދެފަރާތަށް ބޯހޫރާލަމުން ކެއުމަށް އިންކާރުކުރިއެވެ. އެލީޝާ ކަރަމްއަށް ބަލާލިއެވެ. “ނުކަންޏާ ޗޮކްލެޓް އަތްލާނަން……”ޗޮކްލެޓްގައި ހިފައިލަމުން ކަރަމް ބުނެލިއެވެ. “ކޮއްކޮ ކާނަން…… އެކަމް ކަރަމްބެވެސް ވާނެ ކޮއްކޮއާ އެކީ ކާން……”ޒަވީން މިހެން ބުނުމުން ކަރަމް އާނ އެކޭ ބުނުމުގެ ގޮތުން ބޯޖަހާލިއެވެ. އެލީޝާ ބަތްސަމުސާ ދިއްކޮށްލިއެވެ. “ފުރަތަމަ ކަރަމްބެ….” ބޯހޫރާލަމުން ޒަވީން ބުނެލިއެވެ. ކަރަމްއަށާއި އެލީޝާއަށް އެކަކު އަނެކަކަށް ބަލާލެވުނެވެ. އެލީޝާ ބަތްސަމުސާ ކަރަމްއަށް ދިއްކޮށްލިއެވެ. “ކަރަމްބެ ކާލަބަލަ…….” ކަރަމް އެހެން އިންނަން ފެށުމުން ޒަވީން ބުނެލިއެވެ. ކަރަމް އަނގަ ހުޅުވުމުން އެލީޝާ ކަރަމްއަށް ބަތްސަމްސާ ލެވިއެވެ. އެލީޝާއަށް ފޮނި އިހުސާސް ތަކެއް ކުރެވުނު ނަމަވެސް ކަރަމް އިނީ ދެރަވެފައެވެ. އޭނާގެ ސަބަބުން އެލީޝާ ބޭނުން ނުވާ އެތައްކަމެއް ކުރަން ޖެހޭތީއެވެ. “ދެން މީ ޒަންއަށް…. އަވަހަށް ކާލާ….” އެލީޝާ މިހެން ބުނުމުން ޒަވީން ކާލިއެވެ.\nޒަވީންއަށް ކާންދީ ނިމުމުން ތަށިދޮވެލާފައި އެލީޝާ ދިޔައީ ކޮޓަރިއަށެވެ. ކޮޓަރީގެ ދޮރު ހުޅުވާލިވަގުތު ފެނުނު މަންޒަރަކުން އެލީޝާގެ ގާތަށް ހިނިއައެވެ. ކަރަމް އޮތީ ހަތަރު މުއްގަނޑު ޖަހައިގެންނެވެ. ޒަވީން ކަރަމްގެ ބުރަކަށިމައްޗަށް ލައިގެން ކޮޓަރިތެރޭގައި ދުވަނީއެވެ. އެލީޝާވެސް އެކަހަލަ ލޯބި ލޯބި ކުއްޖެއް ބޭނުމެވެ. އޭރުން އޭނާގެ ދިރިއުޅުންވެސް ކިހާ އުފާވެރިވާނެހެއްޔެވެ.؟ ލޯބިވާ ދަރިފުޅާ ފިރިމީހާ ކުޅެމުންދާއިރު އޭނާ އިންނާނީ ދުރުގައި ހިނިތުންވެލައިގެން އެންމަންޒަރު ބަލާށެވެ. “އެލީ ދައްތާ….” އެލީޝާ ސިހިފައި ބަލާލިއިރު ޒަވީން ހުރީ އެލީޝާގެ އަތުގައި ހިފައިލައިގެންނެވެ. “އެލީ ދައްތަވެސް ދޭބަލަ ކަރަމްބެ ބުރަކަށި މައްޗަށް އަރާލަން…. ވަރަށް މަޖާ….” އެލީޝާގެ އަތުގައި ހިފާ ދަމާލަމުން ޒަވީން ބުނެލިއެވެ. އޭރު ކަރަމް އިނީ އެނދުގައި އިށީނދެލައިގެންނެވެ. “ނޫނޭ…. އެލީދައްތަ މީ ބޮޑުކުއްޖެއްނު އެލީދައްތަ އަރައިފިއްޔާ ކަރަމްބެއަކަށް ނުވެސް ދުއްވޭނެ….” މިހެން ބުނެފައި އެލީޝާ ބަލާލީ ކަރަމްއާއި ދިމާއަށެވެ. ކަރަމް އިނީ ފޯނާ ކުޅޭށެވެ. އެހެން ދުވަސްދުވަހާ ޚިލާފަށް މިއަދު ޑިއުޓީން އައިފަހުން ކަރަމް މާ މަޑުން ހުންނަކަން އެލީޝާއަށް ފާހަގަ ކުރެވުނެވެ. އެއީ ޒީވާ އެކްސިޑެންޓްވީމަ އެކަމާ މާބޮޑަށް ދެރަވީމާ ކަރަމްއަށް އައި ބަދަލެއް ކަމުގައި އެލީޝާ ނިންމިއެވެ. އެއްފަހަރުވެސް އެއީ އޭނާގެ ސަބަބުން ކަރަމްއަށް އައި ބަދަލެއްކަމެއް އޭނާއަކަށް ރޭކާއެއް ނުލައެވެ. “ޒަންކޮ މިހާރު ނިދާގަޑި ޖެހިއްޖެއެއްނު…. ދެން ކުޅޭނީ މާދަމާ…. ދެން ހިނގާ ނިދަން….” އެލީޝާ މިހެން ބުނުމުން ޒަވީން ބޯޖަހާލިއެވެ.\nއެލީޝާ ޒަވީން ފެންވަރުވާލުމަށްފަހު ރީތިކޮށް ނިދާއެއްޗެހި ލައްވާލުމުން ޒަވީން ދުވެފައި ގޮސް އެނދުމައްޗަށް އަރާ ދެފައިވަށްކޮށްލައިގެން އިށީނެވެ. އެލީޝާވެސް ގޮސް އެނދުގެ އެއްފަރާތުގައި އިށީދެލިއެވެ. “ކީއްވެ ތިއިނީ އަވަހަށް އޮށޯވޭ….” ޒަވީން އެހެން އިނުމުން އެލީޝާ ބުނެލިއެވެ. “ކޮންމެ ރެޔަކު ކޮއްކޮ ނިދުމުގެ ކުރިން މަންމިއާއި ޑެޑީއާ ކޮއްކޮއަށް ކިސްއެއްދޭނެ މިތަނަށް…… މިރޭ ކަރަމްބެއާއި އެލީދައްތަ ޖެހޭނީ ކިސްއެއްދޭން….” ޒަވީން އޭނާގެ ދެކޮލުގައި ޝަހާދަ އިނގިލި ޖައްސާލަމުން މައުސޫމް ގޮތަކަށް ބުނެލިއެވެ. އެލީޝާއާއި ކަރަމް އެކަކު އަނެކަކުގެ މޫނަށް ބަލާލިއެވެ. އަދި ދެމީހުން ދެފަރާތުން ޒަވީންގެ ދެކޮލުގައި ތުންފަތް ޖައްސާލިއެވެ. އެވަގުތު ގެނައި ކުއްލި ހަރަކާތަކާއިއެކު ޒަވީން މޫނު ދަމައިގަތުމުން ދެމީހުންގެ ތުންފަތް އެކަކު އަނެކަކުގެ ތުންފަތުގައި ޖެހުނެވެ. އެވަގުތު ދެމީހުންނަށްވެސް ކުރެވުނީ ބުނެދެން ނޭނގޭ އިހުސާސެކެވެ. ދެމީހުންގެ ހަށިގަނޑުގެ ތެރޭގައި ކަރަންޓްގެ ރާޅުބާންޏެއް ދުވެލިކަހަލައެވެ. އެލީޝާގެ މަޑުމަޑު ތުންފަތުގެ މީރު ލައްޒަތު ލިބިގަތުމަށް ކަރަމްގެ ހިތްއެދެމުން ދިޔައެވެ. ހަށިގަނޑުގެ ތެރޭގައި ހޫނުލޭ ކެކިއަރަމުން ދަނީއެވެ. އެލީޝާގެ ހާލަކީވެސް ހަމަ މިއީއެވެ. ދެމީހުން ދުރަށްޖެހެލީ ދެއަތް ޖަހަމުން ޒަވީން ހޭންފެށުމުންނެވެ. “ދެކުދިންނަށް ލަނޑެއް ލިބުނީއޯ….” އޭނާ މި ކުރި ކަމަކުން ދެމީހުންގެ އިހުސާސްތަށް އުތުރިއަރައިގެން ދިޔަކަމެއް އެއްޗެއް ނުވިސްނޭ ކުޑަކުޑަ ޒަވީނަށް އިނގޭނީ ކިހިނަކުން ހެއްޔެވެ.؟ އޭނަ މަޖާވެގެން ހީލަހީލަ އިނެވެ. “ދެން އަވަހަށް އޮށޯވޭ….” އެލީޝާ މިހެން ބުނުމުން ހުނުން ހުއްޓާލުމަށްފަހު ޒަވީން ވެސް ބަސްއަހައިގެން އޮށޯތެވެ. އެލީޝާވެސް ޒަވީންގެ ގާތު އޮށޯތެވެ. “ކަރަމްބެވެސް އާދެބަލަ މިތާ އޮށޯންނަން….” ޒަވީން ކުރުނުކުރުމުން ކަރަމް ޒަވީންގެ އަނެއް ފަރާތުގައި އޮށޯތެވެ. ޒަވީން އެލީޝާގެ އަތް ގެނެސް އޭނާގެ މޭ މަތީ ބާއްވާލިއެވެ. އެއަށްފަހު ކަރަމްގެ އަތްގެނެސް އެލީޝާގެ އަތްމަތީ ބާއްވާލުމަށްފަހު އޭނާގެ ދެއަތް ކަރަމްގެ އަތްމަތީ ބާއްވާލިއެވެ. ކަރަމްގެ އަތުގެ ހޫނުކަމުން އެލީޝާ އަށް ކުރެވުނީ ބަޔާންކުރަން ދަތި އިހުސާސެކެވެ. ޒަވީން ޝަހާދަތް ކިޔާލުމަށްފަހު ދެލޯމަރާލިއެވެ. ދިހަވަރަކަށް މިނެޓްފަހުން ކަރަމްގެ އަތުގައި ބާރަށް ހިފަހައްޓައިގެން އޮތް ޒަވީންގެ އަތް މަޑުމަޑުން ދޫވަމުން ގޮސް އެއްކޮށް ދޫވިއެވެ. ޒަވީން ނިދިކަން ޔަގީންވުމުން ކަރަމް މަޑުމަޑުން ޒަވީންގެ އަތް ހިއްލާލަމުން އޭނާގެ އަތް ނަގާލިއެވެ. އަދި ޒަވީންގެ ނިތަށް ބޮސްދިނުމަށްފަހު ތެދުވެގެން ކޮޓަރިން ބޭރަށް ނުކުތެވެ. ކަރަމްގެ ހަރަކާތްތަކަށް ބަލަން އޮވެފައި އެލީޝާވެސް ޒަވީންގެ ނިތަށް ބޮސްދިނުމަށްފަހު އޭނާގެ ގައިގާ ރަޖާ އަޅާލިއެވެ. އެއަށްފަހު ތެދުވެ ކޮޓަރީގެ އެކިތަންތަނަށް އުކާފައިހުރި ކުޅޭއެއްޗެހިތައް އެއްކޮށްލުމަށްފަހު ކޮޓަރިތެރެ ރަމަތަ ކޮށްލިއެވެ.\nކޮޓަރިން ބޭރަށް ނުކުތްއިރު ކަރަމް ފެންނަން ނެތުމުން އެލީޝާ ބެލްކަންޏަށް ބޯދިއްކޮށްލީ ކަރަމް ހުރިތޯ ބަލާލާށެވެ. ކަރަމް ފެންނަން ހުރުމުން އެލީޝާވެސް ބެލްކަންޏަށް ނުކުތެވެ. ޖެހިލާ މަޑުމަޑު ވައިރޯޅިއާއިއެކު ކަރަމްގެ ކުޑަކޮށް ދިގުވެފައިވާ އިސްތަށިގަނޑު ވިހުރެމުންދާ މަންޒަރު ފެނިފައި އެލީޝާއަށް ބަލަހައްޓައިގެން ހުރެވުނީ އާޝޯހުވެފައެވެ. ހާދަހާ ފުރިހަމަވެފައި ރީއްޗެވެ. މީގެ ކުރިން އެލީޝާއަށް އެރީތިކަން ފާހަގަ ނުކެރުވުނީ ކީއްވެގެންބާއޭ އެލީޝާގެ ހިތަށްއެރިއެވެ. އޭރު ކަރަމްއަށް ކުރާ ނަފުރަތެއްގެ ސަބަބުން އެރީތިކަން ލޮލުގައި އަޅައިނުގަތީކަމަށްވެސް ވެދާނެއެވެ. އެލީޝާ ކަރަމްއަށް ބަލަހައްޓައިގެން ހުއްޓާ ކަރަމް ބަލައިލުމުން އެލީޝާއަށް އިސްޖަހާލެވުނީ ރަކިވިވަރުންނެވެ. އޭނާގެ މޫނަށް މަޑުރަތްކުލައެއްވެސް އެވަގުތު ވެރިވިއެވެ. “ޒީ ކިހިނެއް މިހާރު….؟؟؟” އެދޭތެރެއަށް ވެރިވެގެން ދިޔަ ހިމޭންކަމުން އެލީޝާއަށް އުނދަގޫވާންފެށުމުން އިސްވެ ވާހަކަ ދެއްކިއެވެ. “ރަނގަޅު…. މާބޮޑު އަނިޔާއެއް ނުވެ…. އަތުންނާ ފައިން ދެތިން ތަން މަށައިގެން ގޮސްފަ ހުރީ…. މާދަން ދޫކޮށްލާނެ….” ހަލަބޮލިވެފައިވާ މަގުމައްޗަށް ބަލަހައްޓައިގެން ހުރެ ކަރަމް ބުނެލިއެވެ. ހުޝާމްގެ ވާހަކަ ކަރަމްއާއި ހިއްސާކޮށްލަން އެވަގުތު އެލީޝާ ބޭނުންވިއެވެ. ނަމަވެސް ކަރަމް މިހާރުވެސް ޒީވާގެ ކަންތަކާ ނުތަނަވަސްވެފައި ހުރުމުން ފަހުން އެވާހަކަ ދައްކަން އެލީޝާ ނިންމިއެވެ. “ހިނގާ ކާންދާން….” މިހެން ބުނެފައި އެލީޝާ އެތެރެއަށް ހިނގައިގަތުމުން ކަރަމްވެސް އެލީޝާގެ ފަހަތުން ދިޔައެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. އެލީޝާ ހުރީ ހެނދުނުގެ ނާސްތާއަށް މޭޒުމަތީ ތަށިތައް އަތުރާށެވެ. އެވަގުތު ބޮޑުދޮރުގެ ތަޅަށް ބޭރުން މީހަކު ތަޅިދަނޑިޖަހާލުމަށްފަހު ހުޅުވާލި އަޑަށް ސިހިފައި އެލީޝާ އެދިމާއަށް ބަލާލިއެވެ. ޒީވާގެ އަތުގައި ހިފައިގެން ނިހާން އެތެރެއަށް ވަނެވެ. އެދެމީހުންގެ ފަހަތުން ކޮތަޅުތަކެއް ހިފައިގެން ކަރަމްވެސް ވަނެވެ. “ޒީ…… ކިހިނެއް މިހާރު….” ޒީވާގެ ގައިގާ ކުޑަކޮށް ބައްދާލަމުން އެލީޝާ އަހާލިއެވެ. “ހަމަ ސުޕަރ……” ހީލަމުން ޒީވާ ބުނެލިއެވެ. ދެއަތުގެ މުލައްދަނޑީގައި ބޭސް އަޅައިފައި އޮތެވެ. ޒީވާ އަތްގެންގުޅޭގޮތުން ތަދުވާތީ އުޅޭހެނެއް ހިޔެއްނުވެއެވެ. “ކޮބާ ޒަން….؟؟؟؟” ޒަވީންގެ އަޑެއްބަޑެއް ނީވޭތީ ނިހާން އަހާލިއެވެ. “އަދި ނުހޭލަ…. ހިނގާ ސައިބޯން……”\n“ނިހާން…. އަހަރެމެން ދިޔަސް އޯކޭތަ…؟؟؟ ޑިއުޓީއަށް ދާންވާއިރަށް ރެޑީވާންވެސްޖެހޭނެ…” ސައިބޮއެ ނިމިގެން ހަމަޖެހިލަމުން ކަރަމް ބުނެލިއެވެ. “ހޫމް…. އޯކޭ…. ތޭންކްސް ބަޑީ….” ކަރަމްގެ ކޮނޑުގައި ޖަހާލަމުން ނިހާން ބުނެލިއެވެ. ކަރަމް ހީލިއެވެ. ” ޒީ…. ދަނީ…. ކަމެއް ބޭނުންވެއްޖާ އަންގާލައްޗޭ……” ޒީވާ ބޯ ޖަހާލަމުން ހިނިތުންވެލިއެވެ. އެލީޝާ ކަރަމްއާއި އެކު ގެއަށް ދިޔުމަށްޓަކައި ހިނގައިގަތެވެ.\nއެދުވަހުގެ މެންދުރުފަހެވެ. ކަރަމް ޑިއުޓީ ނިންމާލާފައި އައިސް ފެންވަރައިލައިގެން ފައިލެއް ހިފައިގެން ބޭރަށް ދިޔުމުން އެލީޝާވެސް ތައްޔާރުވެލައިގެން މިސްރާބުޖެހީ ކިޔާރާމެން އުޅޭ އެޕާރޓްމެންޓަށް ދިޔުމަށެވެ. އެލީޝާގޮސް މަޑުކޮށްލީ ތިންބުރިއަށް ނަގާފައިވާ ކުޑަ އިމާރާތެއްގެ ކުރިމައްޗަށެވެ. މަޑު މަޑުން ސިޑިންއަރައިގެންގޮސް ތިންވަނަ ބުރިއަށް ދެވުމުން 3ބީ ޖަހާފައިވާ ދޮރާ ދިމައަށް ހިނގައިގަތެވެ. ދޮރުގައި ޓަކި ޖަހާލަން އަތް ހިއްލާލި އެލީޝާއަށް ހުއްޓުން އެރީ އެތެރެއިން އިވިގެން ދިޔަ އަޑުންނެވެ. “އަދިވެސް ހުރީތަ….؟؟؟ ނުކުންނާށޭ ބުނީމަ އަޑު ނީވެނީތަ….؟؟؟” އެއިވުނީ ހުޝާމްގެ އަޑެވެ. ކޮންމެވެސް ނުބައެއް އުޅޭކަމާމެދު އެލީޝާގެ ހަވަނަ ހިއްސު އިންޒާރުދެމުން ދިޔައެވެ. “އަތުގައި ހިފައިފައި ބޭރަށް ނުލަނީސް އެއްދުވަހުވެސް ނުކުންނަން ނޭނގޭނެ….” ދެން އިވުނީ ދޮރުހުޅުވަން އެތެރެއިން ތަޅުގައި ހިފާލި އަޑެވެ. އެލީޝާ ދުވެފައި ގޮސް ފާރާ ނިވާވެލިއެވެ. ހުޝާމް ކިޔާރާގެ އަތުގައި ހިފައި ބޭރަށްލާތަން ފެނުމުން އެލީޝާއަށް ވީގޮތެއްވެސް ނޭނގުނެވެ. “ނޫން ހުޝާމް ތިހެން ނަހަދާ….” ކިޔާރާ ރޮއެ އާދޭސް ކޮށްކޮށް ހުއްޓާ ހުޝާމް އެތެރެއަށްވަދެ ދޮރުތަޅުލައިފިއެވެ. ކިޔާރާ ދޮރުގައި ދެތިންފަހަރު ޖަހާލުމަށްފަހު ދޮރުކައިރި ތިރީގައި އިށީނދެ މޫނުގައި ދެއަތްއަޅައިގެން އިނދެ ރޮމުންދިޔައެވެ. އެލީޝާގެ ހިތަށް މިމަންޒަރު ބަލާކަށް ކުޅަދާނައެއް ނުވިއެވެ.\nކިޔާރާގެ ކޮނޑުގައި މީހަކު އަތްލުމުން ސިހިފައި ބަލާލިއެވެ. އެލީޝާ ފެނުމުން ކިޔާރާގެ ހައިރާންކަން އިތުރުވެ މޫނުމަތިން ނުތަނަވަސްކަން ފެނިގެން ދިޔައެވެ. އޭނާ އަވަސް ހަރަކާތަކާއެކު ފޯނަށް ބަލާލުމަށްފަހު ކުޑަދޮރުން ބޭރު ބަލާލިއެވެ. ބޭރު ބަލާލިކަމެއް ނޭނގެ އެލީޝާގެ އަތުގައި ހިފައިގެން ގޮސް ކިޔާރާމެންގެ އެޕާރޓްމެންޓް ކުރިމަތީ 3އޭ ޖަހާފައި ހުރި ދޮރުގައި ޓަކި ޖަހާލިއެވެ. އެލީޝާ ހުރީ ވާނުވާ ނޭނގިފައެވެ. ސިޑިއަށް އަވަސް ނަޒަރެއް ދެމުން އަނެއްކާވެސް އެދޮރުގައި ޓަކިޖަހާލިއެވެ.\nދެތިންފަހަރު ޓަކި ޖެހުމުން ދޮރު ހުޅުވީ ރަތްކުލައިގެ ޓީޝާޓަކާއި ކަކުލާހަމައަށް އަންނަ ޖީންސް ސޯޓުބުރިއެއް ލައިގެން ހުރި އިސްކޮޅުންދިގު ބައިމަތި ފުޅާ ޒުވާން ފިރިހެނެކެވެ. މޫނުމަތިން ނިދީގެ އަސަރުތައް ފާޅުވާން ހުއްޓެވެ. ހީވަނީ ނިދާފައި އޮއްވަ ހޭލައިގެން އައިސް ހުރިހެންނެވެ. ކުޑަކޮށް ދިގުވެލާފައިވާ ފަން އިސްތަށިގަނޑުވެސް ވަނީ ހޭވިފައެވެ. އޭނާ ދެލޯ އުނގުޅާލީ ކުރިމަތިން ފެންނަމުންދާ މަންޒަރަކީ ހަގީގަތެއްތޯ ބަލާލާށެވެ.\n“އޯ ވާއު… މިސް އޮސްޓްރޭލިއާ އެންޑް މިސް ލަންކާ…. ކިހިނެއްތޯ ހަދައިދޭންވީ….؟؟؟؟” ކުޑަކޮށް ބޯ ގުދުކޮށްލަމުން އެ ޒުވާނާ މިހެން ބުނުމުން އެލީޝާއަށް ދެބުމަ ގޮށްޖަހާލެވުނެވެ. ކިޔާރާ އަނެއްކާވެސް ސިޑިއަށް އަވަސް ނަޒަރެއް ދެމުން އެލީޝާގެ އަތުގައި ހިފައި ހުޅުވާފައި ހުރި ދޮރުން އެތެރެއަށް ދެމިގަތެވެ. “އޫމް…… ޓޫ ފާސްޓް….” އެތެރޭގައި ހުރި ކިޔާރާމެންނަށް ބަލާލަމުން އެ ޒުވާނަ ބުނެލިއެވެ. “ދެންވެސް ބަލަން ނުހުރެ އަވަހަށް ތިދޮރު ލައްޕާލަދީބަލަ ޕްލީޒް….” ހާސްކަން އެކުލެވިފައިވާ އަޑަކުން އާދޭހުގެ ރާގެއްގައި ކިޔާރާ މިހެން ބުނުމުން ވާނުވާ ނޭނގޭތީ މޫނަށް ގޮތެއް ހަދާލަމުން އެޒުވާނާ ދޮރުލައްޕާ ތަޅުލިއެވެ.\n“ކިޔާ…. ކިހިނެއްތަ ވީ…؟؟؟؟ ކީއްކުރަން މިތަނަށް ތިވަނީ…؟؟؟؟ އަހަންނަށް މިފެންނަނީ ކޮން މަންޒަރުތަކެއްތަ….؟؟؟؟” ވާނުވާ ނޭނގޭތީ އެލީޝާވެސް ސުވާލުކޮށްލިއެވެ. ޖަވާބު ދިނުމުގެ ބަދަލުގައި އެލީޝާގެ ގައިގާ ކިޔާރާ ބައްދާލިއެވެ. އަދި ގިސްލަގިސްލާފާ ރޯންފެށިއެވެ. އެ ރުއިމުގައި ވޭނީ ރިހުމެއް އެކުލެވިފައިވެއެވެ. ކޮންމެވެސް ކަންތައްގަނޑެއް ގޯސްވެއްޖެކަން އެލީޝާއަށް ޔަގީންވިއެވެ. ވާނުވާ ނޭނގުނަސް ކޮންމެވެސް ކަމެއް ގޯސްވެފައިވާކަން އެޒުވާނާވެސް ދެނެގަތެވެ. އޭނާގެ މޫނުމަތިންވެސް ސަމާސާ ގޮތްގަނޑު ކެނޑި ސީރިޔަސްކަން ފެންނަން ހުއްޓެވެ. އެލީޝާ ކިޔާރާގެ އިސްތަށިގަނޑުގައި ފިރުމާލިއެވެ. އެޒުވާނާ އިޝާރާތުން އެލީޝާއަށް އެންގީ ކިޔާރާ ސޯފާގައި ބޭންދުމަށެވެ. އެލީޝާ ކިޔާރާ ގޮވައިގެން ގޮސް ސޯފާގައި އިށީނެވެ. “ކިޔާ…. ޕްލީޒް…. ކިޔާދީބަލަ ތިވެގެން އުޅޭ ގޮތެއް….” ކިޔާރާ އޭނަގެ ލޮލުން އައިސްފައިވާ ކަރުނަތައް ފުހެލިއެވެ.\n“އެލީ…. ހުޝާމް އަހަންނާ މެރީ ކުރީ އަހަރެންދެކެ ލޯބިވެގެނެއްނޫން…. އަހަރެންގެ މުއްސަނދި ކަމުގެ ބޭނުމުގަ…. މެރީ ކޮށްގެންވެސް އޭނަ ބޭނުންވީ އަހަރެމެންގެ ގޭގަ އުޅެން…. އަހަރެން އެކަމާ ދެކޮޅު ހެދީމަ އޭނަ އަހަރެންދެކެ ރުޅިއައީ…. ކައިވެންޏަށް އެއްމަސް ވެގެންދިޔައިރު އޭނާގެ ފަރާތުން ހިތްދަތިކަމާއި އަނިޔާ ނޫން އެހެން އެއްޗެއް އަހަންނަކަށް ނުލިބޭ….” ކިޔާރާއަށް އަނެއްކާވެސް ރޮވެން ފެށުނެވެ. “ތިހުރިހާ ކަމެއް ވީއިރު ކިޔާ ކީއްވެ ގޭ މީހަކަށް އަންގާނުލީ….” ކިޔާރާގެ ބޮލުގައި ފިރުމާލަމުން އެލީޝާ އަހާލިއެވެ.\n“ކައިވެންޏަށް އަދި މަހަކާ ދުވަސްކޮޅެއް ވީ….” އެހާ އަވަހަށް މައްސަލަ ޖެހިގެން މަންމަމެންގެ ގާތަށް ދާން ނުކެރުނީ….” “އެލީ…” ކިޔާރާ އެލީޝާގެ އަތުގައި ހިފައިލިއެވެ. “އެލީ ކައިވެނީގެ ކުރިން ދެއްކީ ތެދުވާހަކަ ތަކެއްކަން މިއަދު އަހަންނަށް ގަބޫލުކުރެވިއްޖެ…. އޭނަ ކޮންމެ ދުވަހަކު މިގަޑީގަ ގެޔަށް އެކި އަންހެންކުދިން ގެންނާނެ…. އެގަޑީގަ އަހރެން ބަހައްޓާނީ ގޭންބޭރުގަ…. ކައިވެނީގެ ފަހުން އެއްވެސް ރެއެއްގަ އަދި ގެޔަށް ނިދާކަށް ނާދެ……. އެދުވަހު އެލީ ދެއްކި ވަހަކަ އަހަންނަށްގަބޫލު ކުރެވުންނަމަ….” ނޭފަތް އެތެރެއަށް ދަމާލަމުން ލޮލުން އަންނަމުންދިޔަ ކަރުނަތައް ފޮހެލަމުން ކިޔާރާ ބުނެލިއެވެ. “ކިޔާ…. ކީއްވެ މާ ބިރުންހުރެ މިތަނަށް ތިވަނީ….؟؟؟” ކުއްލިއަކަށް ހަނދާންވުމުން އެލީޝާ އަހާލިއެވެ. “މީ އެއަންހެން ކުއްޖާ އަންނަ ގަޑި…. އޭނަ އަންނަތަން ފެނުނީމަ…. އޭނަޔަށް އަހަރެންގާތު އެލީހުރިތަން ފެނިއްޖާ ހުޝާމް ގާތު ކުޓުވާލާނެ…. އޭރުން ހުޝާމް އަހަންނަށް އަނިޔާ….” ކިޔާރާއަށް އިތުރަށް ވާހަކައެއް ނުދެއްކުނެވެ. އަނެއްކަވެސް އެހާވަރަށް ހިފަހައްޓައިގެން ހުއްޓާ ބަޑި ފަޅައިގެން ދިޔައެވެ. “އޭނަ ކިޔާއަށް އަނިޔާވެސް ކުރޭތަ….؟؟؟” ކިޔާރާގެ ބުރަކަށީގައި ފިރުމާލަމުން އެލީޝާ މިހެން އަހާލުމުން އާނ އެކޭ ބުނެ މޫނުގައި ދެއަތްއަޅައިގެން އިނދެ ކިޔާރާ ރޮމުން ދިޔައެވެ. އެލީޝާގެ ހިތަށް ވަރަށް އަސަރު ކުރިއެވެ. އޭނާ އިނީ ފެންކަޅިވެފައެވެ.\n“ފެންފޮދެއް ބޯލާ….” ފެންތަށްޓެއް ދިއްކޮށްލަމުން އެޒުވާނާ ބުނެލިއެވެ. ކިޔާރާ އެތަށީގައި ހިފައި ފެންކޯވަރެއް ބޯލިއެވެ. “އަހަރެން ބޭނުން މޫނުދޮވެލަން….” އެ ޒުވާނައަށް ބަލާލަމުން ކިޔާރާ ބުނެލިއެވެ. ކިޔާރާގެ މޫނު ފެނުމުން އެޒުވާނާގެ ގައިން ހީބިހި ނަގައިގެން ދިޔައެވެ. އެރީތި މޫނު ހީވަނީ ހިތާމައިގެ ތަސްވީރެއްހެންނެވެ. މުޅިމޫނު ވަނީ ރަތްވެފައެވެ. ނޭފަތްކައިރި ވަކިން ރަތްހެން ހީވެއެވެ. ރޮއުމުގެ ސަބަބުން ދެލޯވަނީ ދުޅަވެފައެވެ. ތުންފަތުގައި މަޑު ތުރުތުރެއް އެކުލެވިފައި ވެއެވެ. “އެ ކޮޓަރީގަ ހުންނާނެ ފާހާނާ….” ކުރިމަތީގައި ހުރި ކޮޓަރިއަށް އިޝާރާތް ކޮށްލަމުން އެޒުވާނާ ބުނެލިއެވެ. ކިޔާރާ އަތުގައި ހުރި ފެންތަށި ކުރިމަތީ ހުރީ ކުޑަމޭޒުމަތީ ބެހެއްޓުމަށްފަހު ކޮޓަރިއާއި ދިމާއަށް ހިނގައިގަތެވެ.\n“ސޯ…. ދެން ކިހިނެއް ހަދަނީ…. މިސް ލަންކާ އެހާލުގަ އުޅެންޏާ ކީއްކުރަން އެމީހާގެ ގާތު ބަހައްޓަނީ…. މިސް އޮސްޓުރޭލިޔާ ދަމުން އޭނަ ގޮވައިގެންދޭ…….” ސޯފާގައި އިށީންނަމުން އެޒުވާނާ ބުނެލިއެވެ. އެލީޝާ އެޒުވާނާއަށް ބަލާލުމަށްފަހު އެ އެޕާރޓްމެންޓްގެ އެކި ދިމަދިމާއަށް ނަޒަރު ހިންގާލިއެވެ. އެވަގުތު އޭނާގެ ލޮލުގައި އަޅައިގަތީ ޓީވީ ރެކްމަތީގައި ހުރި ފޮޓޯފުރޭމްތަކެވެ. އެތަނުން އެއްފޮޓޯގައި ހުރީ7އަހަރުވަރުގެ ކުޑަ ފިރިހެން ކުއްޖެކެވެ. އޭނާގެ އަތުގައި ކުޑަ ޓެޑީބެއަރ އެއް އޮތްއިރު ދޫނެރެގެން ވައަތަރު ޖައްސާލައިގެން ހުރިއިރު ބަލާލި ކޮންމެ މިހަކަށް އޭނަގެ ލާނެއްކަން ހާމަވެގެންދާނެއެވެ. ދެން ހުރި ފޮޓޯގަނޑުގައި ހުރީ މިހިރަ ޒުވާނާއާއި ދެބައި އުމުރުގެ އަންހެންނަކާއި ފިރިހެނެކެވެ. “އައިމަން….” އިރުކޮޅަކު އެފޮޓޯއަށް ބަލަން އިނދެފައި އެޒުވާނާއަށް ބަލާލަމުން އެލީޝާ ބުނެލިއެވެ. “އޯ…. ކިހިނެއް އަހަރެންގެ ނަން އެނގުނީ….؟؟؟؟” އެޒުވާނާ ހައިރާންކަމާއިއެކު އަހާލިއެވެ. “އަހަރެންގެ ޓެޑީ ބެއަރ ހިފައިގެން ހުރީމަ…. އެދުވަހު ނެގި އެހެން ފޮޓޯއެއް އިންނާނެ އަހަރެންގެ އަތުގަ…” ހީލަމުން އެލީޝާ ބުނެލިއެވެ. “އެއީ އެލީގެ ޓެޑީ….” ބުނަން އުޅުން ޖުމްލަ މެދުކަނޑާލާފަ އޭނާ އެލީޝާއަށް އިނގިލި ދިއްކޮށްލިއެވެ. “އެލީ….” އެލީޝާ ހީލަމުން އާން އެކޭ ބުންޏެވެ. “އޯ މައި ގޯޑް… ވައްތަރެއްވެސް ނޫން… ނުވެސް އެނގުނު….” ދެލޯ ބޮޑުކޮށްލަމުން އައިމަން ބުންޏެވެ. “އެކަނިތަ ތި އުޅެނީ… ކޮބާ މަންމަމެން….؟” އެލީޝާގެ މިސުވާލުން އައިމަންގެ މޫނުގެ ކުލަވަރު ބަދަލުވިއެވެ. “މަންމައާއި ބައްޕަ އިންޑިޔާގަ ހިނގި އެކްސިޑެންޓެއްގައި ނިޔާވެއްޖެ….” “އޯ ސޮރީ….” ދެރަވެލަފައި އެލީޝާ ބުނެލިއެވެ. “އިޓްސް އޯކޭ… އެލީ މާލޭގަ ކީއްކުރަނީ….؟؟ އެއީ ކޮން ކުއްޖެއް….؟؟؟” އައިމަން ހިނިތުންވެލަމުން އަހާލިއެވެ. “މާލެ މީހަކާ މެރީކޮށްގެން މިކޮޅުގަ އުޅެނީ…. އެއީ ފިރިމީހާގެ ޓުވިން ކޮއްކޮ….” އެލީޝާ މިހެން ބުނިވަގުތަކީ ކިޔާރާ އެތަނަށް އައިވަގުތެވެ. “ކިޔާ ހިނގާ އަހަންނާ އެކީ ގެޔަށްދާން….” ކިޔާރާގެ އަތުގައި ހިފާލަމުން އެލީޝާ ބުނެލިއެވެ. “ނޫން އެލީ…. އަހަރެން ބޭނުން އޭނައާ ވާހަކަދައްކައިގެން މިކަން ހައްލުވޭތޯ ބަލަން…. އިހަށް ގޭ މީހެއްގެ ގާތު މިވާހަކަ ނުބުނައްޗޭ…. ޕްލީޒް….” ކިޔާރާ އާދޭހުގެ ރާގުގައި ބުނެލިއެވެ. “އެންމެ ރަނގަޅު…. އެކަމަކު ކަމެއް ގޯސް ވެއްޖާ އަހަންނަށް އަންގަންވާނެ….” ކިޔާރާ ބޯޖަހާލިއެވެ. ކިޔާރާއަށް ވާނުވާ ބަލާލަދިނުމަށް އައިމަންގެ ކިބައިން އެދި އެލީޝާ ދިޔައީ ކަމެއް ގޯސްވެގެން އުޅެންޏާ އޭނާއަށް އަންގާލަދޭށޭބުނެ އައިމަންއަށް އޭނަގެ ފޯން ނަމްބަރުވެސް ދީފައެވެ.\nއެލީޝާ ގެޔަށް އައިއިރު ކަރަމް ކޮޓަރީގައި އުޅެއެވެ. “ކޮންތާކުން ތިއައީ….” އެލީޝާ ފެނުމުން ކަރަމް އަހާލިއެވެ. އެލީޝާ ވިސްނާލިއެވެ. ކިޔާރާއަށްޓަކައި އަދި އެކަންތައް ސިއްރު ކޮށްދޭން އެބަޖެހެއެވެ. “ޒީ ގާތަށް ގޮސްލާފަ….” ކުޑަކޮށް ވިސްނާލުމަށްފަހު މިހެން ބުނެ އެލީޝާވަނީ ފާހާނާއަށެވެ. ކަރަމްގެ މޫނުގެ ކުލަވަރު ބަދަލުވިއެވެ. އޭރު ބޭރަށް ދިޔަގޮތަށް ހުރިހާ އިރަކުވެސް އޭނަ އިނީ ޒީވާމެންގެ ގޭގައެވެ. އެލީޝާ އެގެޔަށް ދިޔައްޔާ އޭނައަށްވެސް ފެންނާނެތާއެވެ. އެލީޝާ ކޮންމެވެސްކަމެއް ސިއްރުން އެބަކުރެއެވެ. އޭނަ މިއުވާނާ ބައަދަލް ކުރަނީބާއޭ ހިތަށް އެރުމުން ކަރަމްއަށް އޭނާގެ ނިއްކުރީގައި ފިރުމާލެވުނެވެ.\nއެރޭ ދިހައެއްޖަހާކަށްހާއިރެވެ. އެލީޝާ ބެލްކަނީގައި ހުއްޓާ ކުއްލިއަކަށް ވާރޭވެހެންފެށިއެވެ. ބެލްކަނި ދޮރު ލައްޕާލުމަށްފަހު އެލީޝާ މިސްރާބު ޖެހީ ޓެރެސްއާ ދިމާއަށެވެ. ވިއްސާރަވެހޭ ދުވަސްދުވަހު އެތާ ހުރެގެން ވާރޭ ވެހޭ މަންޒަރުބެލުމަކީ އޭނާގެ އާދައެކެވެ. ޓެރެސްއަށް ދިޔަ އެލީޝާއަށް ހައިރާންކަން ލިބުނީ ބޯކޮށްވެހެމުންދިޔަ ވާރޭތެރޭގައި ތެމިގެންހުރި ކަރަމް ފެނުމުންނެވެ.


ޖިންސީ ފުރައްސާރަ، ބޮޑު ޖަރީމާއެއް! – Shafeeu Abdullah\nޖިންސީ ފުރައްސާރަ، ބޮޑު ޖަރީމާއެއް!\nJune 22, 2021 ޝަފީޢު ޢަބްދުﷲ\nމުޅި އިސްލާމީ ޝަރީޢަތް ބިނާވެފައި ވަނީ ފަސް މަޤްޞަދެއް ޙާސިލު ކުރުމުގެ މައްޗަށެވެ. ފަސް ކަމެއް ހިމާޔަތް ކުރުމަށެވެ. އެގޮތުން، ނަފްސާއި މުދަލާއި ބުއްދިއާއި ދީނާއި އަބުރު ރައްކައުތެރި ކުރުމަކީ އިސްލާމީ ޝަރީޢަތުގެ ފަސް ޟަރޫރިއްޔާތުގެ ތެރޭގައި ހިމެނޭ ފަސް ކަންތަކެވެ.\nމި ފަސްކަންތަކަށް ބަލާއިރު، އަބުރާއި ޢިއްޒަތް ހިމާޔަތް ކުރުމަށް އިސްލާމްދީނުގައި ވަނީ ވަރަށް ބޮޑަށް ބާރު އަޅުއްވާފައެވެ. އަނެކާގެ އަބުރާއި ޢިއްޒަތަށް އަރައިގަތުމަކީ ބޮޑު ޖަރީމާތަކުގެ ތެރޭގައި ހިމެނޭ ޖަރީމާއެކެވެ. އެއީ ބޮޑެތި ފާފަތަކުގެ ތެރޭގައި ހިމެނޭ ބޮޑު ފާފައެކެވެ.\nމީހުންގެ އަބުރާއި ޢިއްޒަތަށް އަރައިގަތުމުގެ ޖަރީމާތަކުގެ ތެރޭގައި ޖިންސީ ފުރައްސާރަ ކުރުން ހިމެނިގެން ދާނީ އެންމެ ނުބައި ކަންތަކުގެ ތެރޭގައި ކަން ކަށަވަރެވެ. މިކަންކަމަށް އަރައިގަންނާނީ އެބައެއްގެ ހަވާނަފްސަށް ހެއްލި ގެއްލިފައިވާ ޝަހުވާނީ އެދުމުން ފުރިފައިވާ ޝައިޠާނުން ކަމާ މެދަކު ވެސް ޝައްކެއް ނެތެވެ.\nމިއަދު އަޅުގަނޑުމެންގެ މުޖުތަމަޢުގައި މި ބަލިމަޑުކަން ފެތުރިފައި ވަނީ އިންތިހާ ކަންބޮޑުވާ މިންވަރަކަށެވެ. އެކިއެކި ދިމަދިމާލުން ޖިންސީ ފުރައްސާރައާއި އަނިޔާވެރިކަމުގެ ޚަބަރުތަކެވެ. މިކަމުގެ ނުރައްކަލުން6މަހާއި އެއަށްވުރެ ތުއްތު ޢުމުރުގެ ކުދިންވެސް ސަލާމަތްވެފައި ނެތެވެ. މުސްކުޅިން ސަލާމަތްވެފައި ނެތެވެ.\nމި ހިސާބަށް މިކަން ދާން ޖެހޭ ސަބަބަތަކެއް ވެސް ހުންނާނެ ކަން ކަށަވަރެވެ. މުޅި މުޖުތަމަޢު ފޭލުވެފައި ވުމުން ނޫނީ މި ހިސާބަށް ނުދާނެއެވެ. ތަޢުލީމާއި ތަރުބިއްޔަތުގެ މައިދާނުގައި ފޭލުވުމުންނެވެ. ދީނީ މަތިވެރި އަޙްކާމާއި ޝަރީޢަތް ތަންފީޒު ނުކުރެވި ފޭލުވުމުންނެވެ. މަސްއޫލިއްޔަތު އަދާ ކުރަން ޖެހޭ ފަރާތްތަކުން އެކަންކަމަށް ފަރުވާ ކުޑަވެ ފޭލުވުމެވެ. ޖަމާޢީގޮތުންނާއި އިންފިރާދީކޮށް ފޭލުވެފައިވާ ވުމެވެ. ޢަޤީދާ އާއި އަޚްލާޤިއްޔަތުގައި ބަލިކަށިވުމުގެ ސަބަބުން ފޭލުވެފައިވާ ވުމެވެ.\nމި ވަބާއިން އަރައިގަތުމުގެ ގޮތުން، އިސްލާމީ ތަރުބިއްޔަތާއި ތަޢުލީމާއި އަޚްލާޤިއްޔާތުގެ ފެތުރުމުގެ މުހިންމުކަން ބޮޑެވެ. އިސްލާމީ ޝަރީޢަތުގައި މި ފަދަ ޖަރީމާތަކަށް ކަނޑައަޅުއްވާފައިވާ ހަރުކަށި އަދަބުތައް މުޖުތަމަޢުގައި ތަންފީޒު ކުރެވިގެން ދިޔުމަކީ ކޮންމެހެން ބޭނުންތެރި ކަމެކެވެ. މަސްއޫލިއްޔަތާއި ޒިންމާތައް އެޅުވިފައިވާ ފަރާތްތަކުން މާތް ﷲ އަށް ބިރުވެތިވެ އެބައިމީހުންގެ ޒިންމާތަކާއި މަސްއޫލިއްޔަތުތައް އާމާނާތްތެރިކަމާއެކު އޭގެ އެންމެ އެދެވޭ ގޮތުގައި އަދާ ކުރުން މުހިންމެވެ. ޤާނޫނީ ޙުކޫމަތު ތަންފީޒު ކުރުމުގައި ހަމަހަމަކަމާއި ޢަދާލަތު ކަށަވަރުވެފައި އޮތުން މުހިންމެވެ. އެކުވެރިންނާއި ޢާއިލީ މީހުން ކުރާ ޖަރީމާތަކަށް ފަސްއެޅުމާއި ވަލު ދޮރާށިން އެބައިމީހުންނަށް ރައްކާތެރިކަން ދޭ ދިނުމަށް ނިމުމެއް އަންނަން ޖެހެއެވެ.\nއިސްލާމީ މުޖުތަމަޢެއްގައި އޮންނަން ޖެހޭ ދަލުވެތިކަމާއި ޢިއްފަތްތެރިކަމާއި އަޚްލާޤިއްޔަތު ހިފެހެއްޓޭނީ އެންމެން އެކުގައި މަސައްކަތް ކޮށްގެނެވެ. ޖިންސީ ފުރައްސާރަ ކުރުން ފަދަ ވަބާތަކަކީ މުލުން ލުހެ އުފުރައިލަން ޖެހޭ ވަބާތަކެކެވެ. އަޅުގަނޑުމެންގެ އަނބިދަރިންނަށް ރައްކާތެރި މާހައުލެއް މި މުޖުތަމަޢުގައި ޤާއިމުކޮށް ކަށަވަރުކޮށްދެވޭނީ އެއިރުންނެވެ.\n(ނޯޓު؛ މި ލިޔުމަކީ އަޅުގަނޑު 30 އެޕްރީލް 2021 ގައި، “ދީނުގެމަގު” މަޖައްލާ ޢަދަދު 17 އަށް ލިޔެ ޝާއިޢުކޮށްފައިވާ ލިޔުމެކެވެ.)


May 05, 2019 11\nނޫސްވެރިކަމުގެ މިނިވަންކަމުގެ ދުވަސް މިފަހަރު ފާހަގަކުރީ، މިނިވަންކަމުގެ މިންގަނޑުން ބޮޑު ކުރިއެރުމަކާ އެކުގަ އެވެ. ޕްރެސް ފްރީޑަމް އިންޑެކްސްގައި ރާއްޖެ އަށް މި އަހަރު 22 ދަރަޖައިގެ ކުރިއެރުމެއް ލިބުނީ ސަރުކާރުން ނޫސްވެރިކަމަށް ކުރިމަތިކުރި ބޮޑެތި ފިއްތުންތައް ނިމުމަކަށް އައުމާ ވެސް އެކުގަ އެވެ. ނަމަވެސް ދިވެހި ނޫސްވެރިކަން...\nMay 03, 2018 7\nވައިޓް ހައުސް އިން އާއްމުކޮށް ދުވާލަކު އެއްފަހަރު ބާއްވާ ނޫސްވެރިންގެ ބައްދަލުވުން ވަގުތުން ދެއްކުން މަނާކުރި ދުވަހެއްގައި އެމެރިކާގެ ޓީވީ ޗެނަލްތަކުން އެކަމާ ނުރުހުން ފާޅުކުރި އެވެ؛\nMay 23, 2017 26\nއިއްޔެ ހެނދުނު އިރުއެރުމާ އެކު މީޑިއާތައް ކައްކުވާލައި، ލޭ ހޫނުކޮށްލީ މީޑިއާގެ ބެލެނިވެރި ފަރާތުން ފޮނުވި ސިޓީތަކަކާ ގުޅިގެންނެވެ. ބައެއް މީޑިއާތަކަށް ނުސީދާކޮށް ވަރުގަދަ އިންޒާރުތަކެއް ދެމުންނެވެ. ރައީސް އޮފީހުން ކުރި ޝަކުވާތަކެއް ކައުންސިލްގެ އިސްނެގުމަކަށް ބަލާތީ އެއަށް ޖަވާބުދާރީ ވުމަށް މައްސަލަ ބޮނޑިވަރެއް ހަތަރު...\nApril 03, 2017 28\nއޮޅުންބޮޅުން: ފަހަތަށް އެއް ފިޔަވަޅު\nޓެލެވިޒަން މޯލްޑިވްސް (ޓީވީއެމް) އަށް 39 އަހަރު ފުރުނީ އެވެ. ފާއިތުވި 39 އަހަރުގެ ތެރޭގައި އެ ސްޓޭޝަނުން ވަނީ ރައްޔިތުންނަށް ޚަބަރު ގެނެސްދިނުމުގައްޔާއި މުނިފޫހިފިލުވައިދިނުމުގެ ގޮތުން ބަލައިގެނެވޭ ފަދަ މަސައްކަތްތަކެއް ކޮށްދީފަ އެވެ. ސަރުކާރުން ކުރާ ތަރައްޤީގެ މަސައްކަތްތަކުގެ ޚަބަރު ވަރަށް ރަނގަޅަށް ގެނެސްދީފައިވެ އެވެ....\nއަބުރު ހިމާޔަތްކުރަން ނިކުންނަ، ގޮތް ނޭނގޭ މީހާ\nކުރީގެ ރައީސް މުހައްމަދު ނަޝީގެ އަބުރަށް އަރައިގެންފައިވާ ކަމަށް ބުނެ ހުށަހެޅި މައްސަލައެއް ފުލުހުން ބަލަމުން އަންނައިރު، ނަޝީދަކަށް އަދި އެމަނިކުފާނުގެ ޕާޓީއަކަށް ވެސް އެ މައްސަލަ ހުށަހެޅި ކަމެއް އެނގިފައެއް ނުވެ އެވެ. އަބުރު ހިމާޔަތްކުރުމުގެ ނަމުގައި ހެދި ގާނޫނުގެ ދަށުން "އަމިއްލަ ފަރާތަކުން" ފުލުހުންނަށް މައްސަލަ...\nއާރެއް ބާރެއް ނެތް ހަތަރު ވަނަ ބާރު!\nއެއްވެސް އާރެއް ބާރެއް ނެތް، އެއްވެސް ގާނޫނެއް އިއުތިރާފް ނުވާ ބާރެކެވެ. އެކަމަކު ވެސް އެއީ ދައުލަތުގެ ހަތަރު ވަނަ ބާރޭ ބުނެ އެވެ. ނޫސްވެރިކަމާއި ނޫސްވެރިންނެވެ. ނަމަވެސް މިއަދު ގައުމުގައި ކަންތައް ގޮސްފައި އޮތް ހިސާބަކީ ދައުލަތުގެ ތިން ބާރު ވެސް މީޑިއާއާ ދެކޮޅަށް ފިސާރި ރަނގަޅަށް ފައި ވިއްދާފައި ތިބުމެވެ. ސަބަބެއް ކަމަށް ބުނަނީ...